Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-4-2021 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΙΑ΄ συνεδριάσεώς του, της Πέμπτης 8 Απριλίου 2021 σε ό,τι αφορά την ψήφιση στο σύνολο των σχεδίων νόμων:]] 1. «Κύρωση του Πρωτοκόλλου Συνεργασίας μεταξύ του Πυροσβεστικού Σώματος Ελλάδος και της Πυροσβεστικής Υπηρεσίας Κύπρου, κατ' εφαρμογήν της Συμφωνίας της 4ης Ιουνίου 2003 μεταξύ του Υπουργείου Δημόσιας Τάξεως της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας για συνεργασία των Πυροσβεστικών Σωμάτων των δύο χωρών σε θέματα αρμοδιότητάς τους». 2. «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας στον τομέα της υγείας».) Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 12 Απριλίου 2021. Α. Επίκαιρες ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 628/29-3-2021 επίκαιρη ερώτηση του Βουλευτή Κοζάνης της Νέας Δημοκρατίας κ. Γεώργιου Αμανατίδη προς την Υπουργό Πολιτισμού και Αθλητισμού, με θέμα: «Μάστιγα οι χειραγωγημένοι αγώνες». 2. Η με αριθμό 636/31-3-2021 επίκαιρη ερώτηση της Βουλευτού Λάρισας του ΣΥΡΙΖΑ - Προοδευτική Συμμαχία κ. Άννας Βαγενά - Κηλαηδόνη προς τον Υπουργό Υγείας, με θέμα: «Επείγουσα ανάγκη να εμβολιαστούν εκτάκτως και κατά προτεραιότητα κατά του COVID -19 οι κάτοικοι των σεισμόπληκτων περιοχών του Nομού Λάρισας». 3. Η με αριθμό 633/29-3-2021 επίκαιρη ερώτηση της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Περιβάλλοντος και Ενέργειας, με θέμα: «Αναγκαίος ο άμεσος προγραμματισμός για αποξήλωση και της τελευταίας γραμμής εναέριων γραμμών μεταφοράς υψηλής τάσης από τον Δήμο Αγίων Αναργύρων - Καματερού και αντικατάσταση τους με υπόγεια καλώδια υψηλής τάσης». 4. Η με αριθμό 651/5-4-2021 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Άμεση αποκατάσταση της αδικίας και αποζημίωση των αγροτών - ροδακινοπαραγωγών του Νομού Λάρισας για τις ζημιές που υπέστησαν από τον παγετό του 2020». 5. Η με αριθμό 627/29-3-2021 επίκαιρη ερώτηση του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Αγροτικής Ανάπτυξης και Τροφίμων, με θέμα: «Κριτήρια ένταξης νέων αγροτών στο πρόγραμμα «Εγκατάσταση Νέων Γεωργών»». Β. Επίκαιρες ερωτήσεις δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 634/30-3-2021 επίκαιρη ερώτηση του Βουλευτή Β΄ Δυτικής Αττικής της Νέας Δημοκρατίας κ. Ευάγγελου Λιάκου προς τον Υπουργό Υποδομών και Μεταφορών, με θέμα: «Τις εξελίξεις του εμπορευματικού κέντρου Θριασίου Πεδίου». 2. Η με αριθμό 638/1-4-2021 επίκαιρη ερώτηση του Βουλευτή Β΄ Δυτικής Αττικής του ΣΥΡΙΖΑ - Προοδευτική Συμμαχία κ. Γεωργίου Τσίπρα προς τον Υπουργό Εθνικής Άμυνας, με θέμα: «Ενδεχόμενη πώληση του εργοστασίου Υμηττού των Ελληνικών Αμυντικών Συστημάτων». 3. Η με αριθμό 641/1-4-2021 επίκαιρη ερώτηση του Βουλευτή Ηλείας του Κινήματος Αλλαγής κ. Μιχαήλ Κατρίνη προς την Υπουργό Παιδείας και Θρησκευμάτων, με θέμα: «Θα αφαιρέσει η Κυβέρνηση από το μηχανογραφικό τα τμήματα της Ηλείας;». 4. Η με αριθμό 655/5-4-2021 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Μονιμοποίηση όλων των συμβασιούχων εργαζόμενων στους τομείς της καθαριότητας και φύλαξης των δομών πρωτοβάθμιας φροντίδας υγείας (ΠΦΥ) της 5ης Υγειονομικής Περιφέρειας (ΥΠΕ)». 5. Η με αριθμό 637/1-4-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Το ελαιόλαδο μετατρέπεται σε ανθυγιεινό προϊόν μέσα από τις στρεβλώσεις του Nutri - Score». 6. Η με αριθμό 639/1-4-2021 επίκαιρη ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Νικόλαου Ηγουμενίδη προς τον Υπουργό Υγείας, με θέμα: «Ενέργειες Υπουργείου Υγείας για την παραχώρηση - αξιοποίηση των δύο κτιρίων του ΙΚΑ Αγίου Μηνά και Χερσονήσου για την ενίσχυση της πρωτοβάθμιας φροντίδας υγείας στον Νομό Ηρακλείου». 7. Η με αριθμό 659/5-4-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Υλοποίηση της εκτροπής του Πλατύ ποταμού και των συνοδών εγγειοβελτιωτικών έργων του». 8. Η με αριθμό 656/5-4-2021 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Παιδείας και Θρησκευμάτων, με θέμα: «Επαγγελματικά δικαιώματα αποφοίτων τμημάτων ΑΕΙ και ΤΕΙ Βιβλιοθηκονομίας». 9. Η με αριθμό 645/4-4-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Απολιγνιτοποίηση: Διάσωση θέσεων εργασίας μόνο μέσα από την άμεση έναρξη της αποκατάστασης εδαφών στους Νομούς Κοζάνης και Φλώρινας». 10. Η με αριθμό 642/2-4-2021 επίκαιρη ερώτηση του Βουλευτή Ηλείας του ΣΥΡΙΖΑ - Προοδευτική Συμμαχία κ. Διονύσιου - Χαράλαμπου Καλαματιανού προς την Υπουργό Παιδείας και Θρησκευμάτων, με θέμα: «Άμεσος κίνδυνος εξαφάνισης, για μια φορά ακόμη, του Νομού Ηλείας από τον χάρτη της τριτοβάθμιας εκπαίδευσης». 11. Η με αριθμό 646/4-4-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Σκανδαλώδης ενοικίαση απαρχαιωμένων λεωφορείων στην τιμή αγοράς τους». 12. Η με αριθμό 649/5-4-2021 επίκαιρη ερώτηση του Βουλευτή Β2΄Δυτικού Τομέα Αθηνών του ΣΥΡΙΖΑ - Προοδευτική Συμμαχία κ. Παναγιώτη Κουρουμπλή προς τον Υπουργό Υγείας, με θέμα: «Κίνδυνος από την απόρριψη των χρησιμοποιημένων self test για τον COVID -19». 13. Η με αριθμό 650/5-4-2021 επίκαιρη ερώτηση του Βουλευτή Β' Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Αγροτικής Ανάπτυξης και Τροφίμων, με θέμα «Σε αδιέξοδο ο δυναμικός εξαγωγικός κλάδος της μυδοπαραγωγής, κινδυνεύει με εξαφάνιση». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής 1. Η με αριθμό 4378/19-2-2021 ερώτηση του Βουλευτή Ρεθύμνου του ΣΥΡΙΖΑ - Προοδευτική Συμμαχία κ. Ανδρέα Ξανθού προς τον Υπουργό Υγείας, με θέμα: «Αδιαφάνεια, ανεπαρκής προετοιμασία του ΕΣΥ, προβλήματα στην εξέλιξη των εμβολιασμών και ανάγκη ενός νέου «μείγματος» υγειονομικών μέτρων». 2. Η με αριθμό 4388/19-2-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υγείας, με θέμα: «Διασφαλίστε το μέλλον των εργαζομένων στο ειδικό πρόγραμμα απασχόλησης τεσσάρων χιλιάδων μακροχρόνια ανέργων στον δημόσιο τομέα της υγείας». 3. Η με αριθμό 4126/12-2-2021 ερώτηση της Βουλευτού Β΄ Θεσσαλονίκης του ΣΥΡΙΖΑ - Προοδευτική Συμμαχία κυρίας Θεοδώρας (Δώρας) Αυγέρη προς τον Υπουργό Υγείας, με θέμα: «Έμπρακτη αναγνώριση της ηρωικής προσπάθειας των υγειονομικών που χάθηκαν, συμπαράσταση της πολιτείας στους συγγενείς των εργαζόμενων - συμβασιούχων του Εθνικού Συστήματος Υγείας (ΕΣΥ) που έχασαν τη ζωή τους στο πεδίο της μάχης ενάντια στον COVID -19.». 4. Η με αριθμό 3550/26-1-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Επιλαχόντες σχεδίων βελτίωσης: είναι πολλοί για να αγνοηθούν…».
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που θα συζητηθούν. [[Στο σημείο αυτό κατατίθεται στα Πρακτικά το προαναφερθέν έγγραφο και έχει ως εξής:]] [[ΑΛΛΑΓΗ ΣΕΛΙΔΑΣ]] [[Να μπει η σελ. ;;;;]] Πρώτη θα συζητηθεί η δεύτερη με αριθμό 644/4-4-2021 επίκαιρη ερώτηση πρώτου κύκλου του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Προστασίας του Πολίτη, με θέμα: «Πλήρης αδιαφάνεια στα ζητήματα φύλαξης και συνοδείας ευπαθών στόχων». Θα απαντήσει ο Υπουργός Προστασίας του Πολίτη κ. Μιχάλης Χρυσοχοΐδης. Κύριοι συνάδελφοι, επειδή η διαδικασία της μάσκας είναι πάρα πολύ δύσκολη, θα έχετε τη δυνατότητα να ανεβαίνετε στο Βήμα για να διευκολυνθεί η συζήτηση. Κύριε Καμίνη, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, λίγες μέρες μετά από την ανάληψη των καθηκόντων σας, το Αθηναϊκό Πρακτορείο Ειδήσεων ανέφερε ότι είχατε βγάλει απόφαση με την οποία αποδεσμεύατε τριακόσιους αστυνομικούς από τη φύλαξη προσώπων. Τρεις μέρες αργότερα βγαίνει ένα ρεπορτάζ σε ένα site αστυνομικού περιεχομένου, που μιλάει, φωτογραφίζοντας μάλιστα κι ορισμένους πρώην Υπουργούς, για μεγάλες αντιδράσεις. Τον Ιανουάριο του 2020 καταθέτω ερώτηση προς το Υπουργείο σας, όπου απηύθηνα δύο ερωτήματα. Το πρώτο ήταν πόσοι αστυνομικοί είχαν διατεθεί στην ασφάλεια ευπαθών στόχων δύο μήνες πριν από τις εκλογές, πόσοι ήταν δύο μήνες μετά, ούτως ώστε να ελέγξουν τι γινόταν πριν και μετά, και μετά ανά κατηγορία πόσοι αστυνομικοί και από ποιες υπηρεσίες διατίθενται για τη φύλαξη και τη συνοδεία των ευπαθών στόχων. Δυστυχώς, η απάντηση του Υπουργείου ήταν απογοητευτική. Το Υπουργείο επικαλέστηκε απόρρητο, με βάση κάποιες διατάξεις, οι οποίες, όπως στη συνέχεια αντέκρουσα με τη δεύτερη ερώτηση με την οποία επανήλθα, δεν είχαν καμμία απολύτως εφαρμογή στο θέμα. Και επανήλθα. Με δεύτερη απάντηση το Υπουργείο, πλέον, στις 2 Απριλίου 2020, με λίγα λόγια χωρίς να επικαλείται πια καμμία διάταξη, επικαλέστηκε γενικά κι αφηρημένα ότι αν έδινε τα γενικά στοιχεία που ζητούσα - γιατί ζητούσα γενικά στοιχεία - θα ήταν δυνατόν να εξαχθούν συμπεράσματα που θα επηρεάσουν την τρωτότητα του συστήματος ασφαλείας προσώπων και εγκαταστάσεων. Με λίγα λόγια, σε δύο συνεχόμενες απαντήσεις, το Υπουργείο έλεγε σε ένα μέλος της Εθνικής Αντιπροσωπείας: «Δεν έχεις καμμία δουλειά να ανακατεύεσαι σε αυτά τα πράγματα, πάρε το κουβαδάκι σου να παίξεις παραπέρα.». Σας απηύθυνα τώρα μια επίκαιρη ερώτηση την οποία συζητάμε σήμερα με αφορμή τα γνωστά πρόσφατα γεγονότα με τον τηλεπαρουσιαστή τα οποία έχουν προκαλέσει σάλο στην κοινή γνώμη. Αποσύρατε με απόφασή σας τη φύλαξη του συγκεκριμένου προσώπου. Θα ήθελα επιτέλους να υπάρξει μία κάποια διαφάνεια, φυσικά διαφυλάσσοντας την αναγκαία μυστικότητα που πρέπει να υπάρχει σε αυτά τα πράγματα σε ό,τι αφορά στη φύλαξη και στη συνοδεία ευπαθών στόχων. Σας ευχαριστώ.
Κύριε Υπουργέ, έχετε τον λόγο.
Ευχαριστώ, κυρία Πρόεδρε. Κύριε Καμίνη, με εσάς ο διάλογος είναι εφικτός και συνεισφέρει στην καλύτερη και πληρέστερη ενημέρωση της Βουλής. Η επιμονή σας να ρωτάτε οφείλεται στο ότι, όπως είπατε, δεν πήρατε απαντήσεις. Θα μου επιτρέψετε να το θέσω αλλιώς. Απαντήσεις πήρατε και σωστές απαντήσεις. Όμως, δεν λύθηκε το πρόβλημα που θέλετε να αναδείξετε και σήμερα πια φαίνεται πιο ώριμο να συζητηθεί. Ας μη χάνουμε λεπτό σε συζήτηση για προσχηματική επίκληση του απορρήτου εθνικής ασφάλειας και λοιπά, γιατί όλα αυτά αυτονοήτως ισχύουν. Εννοώ τα απόρρητα. Αλλά επαναλαμβάνω το πρόβλημα δεν είναι εκεί. Το πρόβλημα είναι ποιοι δικαιούνται φύλαξη - αυτά που θέσατε εσείς με τις ερωτήσεις που κάνατε - , πόση φύλαξη, για πόσο καιρό, ποιο είναι το θεσμικό πλαίσιο που κατοχυρώνει την άσκηση του δικαιώματος με βέλτιστο τρόπο προς το συμφέρον της μεγάλης πλειοψηφίας. Επιτρέψτε μου να πω λίγο εισαγωγικά, η ασφάλεια προσώπων, το αίτημα για ασφάλεια αυτήν τη στιγμή στη χώρα μας είναι καθολικό και διευρυνόμενο και εξελίσσεται δυναμικά βεβαίως και παγκοσμίως. Στην Ελλάδα ιδιαίτερα, θα εξηγήσω γιατί. Υπάρχουν δύο μείζονα φαινόμενα μιλώντας για ασφάλεια προσώπων και υποδομών που καθορίζουν τη νέα κατάσταση: Η νέα τρομοκρατία που ξεκινά με την 11η Σεπτεμβρίου και η αυξημένη βιαιότητα κατά του πολιτικού συστήματος που έφερε η άνοδος των λαϊκισμών τις τελευταίες δεκαετίες. Η ιδιαιτερότητα της Ελλάδος είναι το τσουνάμι της οργής από τη χρεοκοπία, η έκρηξη βίας που ενεδύθη ακόμα και κοινοβουλευτικό μανδύα με το απόβρασμα της Χρυσής Αυγής. Το τελευταίο το γνωρίζετε, γιατί υπήρξατε κι εσείς θύμα τότε, εκείνη την εποχή και λάβατε αστυνομική προστασία. Σε ένα βαθμό για αρκετό χρόνο το να είσαι δημόσιο πρόσωπο σήμαινε ότι είσαι στόχος. Τα χρόνια πέρασαν, αλλά αφ' ενός μεν ο φόβος και από την άλλη οι πρακτικές βίας δεν εξαλείφθηκαν. Υπάρχουν ενεργές βίαιες μειοψηφίες. Βλέπουμε συχνά επεισόδια σε διαδηλώσεις που είναι συμπλοκές, μάχες. Μαθαίνουμε γεγονότα αποτρόπαια σε πανεπιστήμια, σε γήπεδα, σε δημόσιους χώρους. Υπάρχει, λοιπόν, και σήμερα βία, λιγότερη, παραμένουσα ωστόσο, υπαρκτή. Και δυστυχώς, στο μισαλλόδοξο λόγο κάνουν καριέρα ακόμα και δημόσια πρόσωπα ή κομματικοί σχηματισμοί. Η παράλληλη, ολοένα διευρυνόμενη δημόσια σφαίρα των κοινωνικών δικτύων πολλές φορές ενισχύει αυτές τις στάσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κυρία Πρόεδρε, θα ήθελα την ανοχή σας, σας παρακαλώ.
Βεβαίως.
Ευχαριστώ. Και έρχομαι στο κυρίως θέμα μας. Σε αυτό το νέο περιβάλλον βίας και αιτημάτων ασφαλείας από την άλλη πλευρά, το θεσμικό πλαίσιο στην Ελλάδα παραμένει παλαιότατο. Και αυτό γιατί το 2000 ήταν επαρκές προφανώς, παρά τις κατά καιρούς απόπειρες βελτίωσης, σήμερα, όμως, αυτό πια είναι εντελώς παρωχημένο. Σας θυμίζω ότι ο κορμός του θεσμικού πλαισίου είναι το προεδρικό διάταγμα 141 του 1991 και αυτήν τη στιγμή όλες του σχεδόν οι ρυθμίσεις, που τότε έμοιαζαν πολύ λογικές, σήμερα πια αφήνουν έδαφος για αστοχίες και χώρο σε «ποντικούς» του δημόσιου χώρου. Τα ερωτήματα που μας απασχολούν είναι: Είναι επαρκής η ποιότητα υπηρεσιών φύλαξης ή πολλές φορές περιορίζονται ή και εκφυλίζονται σε υπηρεσίες συνοδείας και εξυπηρέτησης των φυλασσομένων προσώπων; Πώς εκπαιδεύεται και επανεκπαιδεύεται το προσωπικό; Πόσο καιρό παραμένει σε αυτή την υπηρεσία το προσωπικό; Απάντηση. Όχι, δεν είναι επαρκής η ποιότητα, χρειάζεται ειδικό σώμα της Αστυνομίας, το οποίο θα έχει συνεχή εκπαίδευση και αυτό θα νομοθετηθεί. Επόμενο ερώτημα: Αρκεί η αστυνομική δύναμη για να καλύψει τα αιτήματα φύλαξης; Απάντηση: Όχι, δεν αρκεί. Θα έπρεπε να είναι δεκαπλάσια η δύναμη και συνεχώς αυξανόμενη, γιατί οι άνθρωποι ευλόγως φοβούνται - όχι πάντα δικαιολογημένα - ή θεωρούν ότι απειλούνται. Εδώ το ξαναλέω, έχουμε να κάνουμε με ένα ασύμμετρο φαινόμενο προσφοράς και ζήτησης. Η προσφορά της προστασίας είναι ένα πολύ μικρό κλάσμα της ζήτησης. Κάθε Υπουργός Προστασίας του Πολίτη τα τελευταία είκοσι χρόνια προσπαθεί να πάρει κόσμο από τα «επίσημα», όπως λέγονται, να τον βάλει σε μάχιμες αστυνομικές υπηρεσίες πρώτης γραμμής, αυτό που λέμε να βγάλει την Αστυνομία στους δρόμους. Όλοι - και εγώ πρώτος - επαιρόμαστε - όπως εσείς είπατε προηγουμένως, τους δύο πρώτους μήνες - , λέγοντας «έκανα τεράστια προσπάθεια», λέμε ότι τα καταφέραμε και ξαναγυρνάμε πάλι στα ίδια, γιατί η πίεση της ζήτησης είναι ένα κοινωνικό φαινόμενο και δεν λύνεται με διαταγές. Αναλαμβάνω, λοιπόν, πλήρως την πολιτική ευθύνη και πιστεύω ότι εκφράζω όλους τους διατελέσαντες Υπουργούς, λέγοντας ότι έχουμε ευθύνη που δεν αλλάξαμε νωρίτερα αυτό το σύστημα. Έχουμε κάνει απόπειρα από την πρώτη ημέρα που βρίσκομαι ξανά στη θέση του Υπουργού Προστασίας του Πολίτη, αλλά όλες οι προτάσεις ήταν μικρές ασπιρίνες εκεί που χρειάζονται πολύ μεγάλες τομές. Στην ερώτηση που μου απευθύνετε, κύριε Καμίνη, ζητάτε να προσδιορίσουμε τα μέτρα που θα βελτιώσουν το σύστημα, προσθέτοντας αποτελεσματικότητα και διαφάνεια. Σας απαντώ με δέκα λέξεις: Θα νομοθετήσουμε τώρα, με τόλμη, με φαντασία και πολύ διάλογο. Η σημερινή συζήτηση είναι η αρχή αυτής της διαβούλευσης. Δεν θα ανακαλύψουμε τον τροχό, θα μεταφέρουμε καλές πρακτικές άλλων ευρωπαϊκών χωρών που έδρασαν στο θέμα νωρίτερα. Το θέμα είναι πολύ απλό. Αφού η Αστυνομία δεν αρκεί και δεν πρέπει να αναλώνεται σε αυτόν το στόχο, χρειάζεται να προσφύγουμε στην αγορά, σε υπηρεσίες φύλαξης, που παρέχουν και οι ιδιωτικές εταιρείες. Απευθύνω ερωτήματα προς συζήτηση: Γιατί τα Υπουργεία και οι δημόσιες αρχές χρειάζονται τόσες αστυνομικές δυνάμεις και δεν προστρέχουν σε ιδιωτικές εταιρείες φύλαξης δημιουργώντας μεικτά σχήματα που έτσι θα εξοικονομήσουν αστυνομικές δυνάμεις; Ακόμα και η Βουλή στις περισσότερες ευρωπαϊκές χώρες φυλάσσει εξ ιδίων πόρων και με μεικτά σχήματα τις εγκαταστάσεις της. Η Βουλή με δικούς της πόρους και διαδικασίες, σε συνεργασία πάντα με την Αστυνομία, αποφασίζει ποιοι Βουλευτές και πότε και για πόσο δικαιούνται φύλαξης. Σε καμμία ευρωπαϊκή χώρα η φύλαξη Βουλευτών δεν είναι ex officio δικαίωμα. Το ίδιο ακριβώς ισχύει και για τα θέματα φύλαξης ιδιωτών. Χρειάζεται, λοιπόν, κάτι πολύ απλό: Να νομοθετήσουμε τον μέγιστο αριθμό, το πλήθος αυτού του σώματος φύλαξης. Ας το αποφασίσουμε και ας τελειώνουμε, ας κλείσουμε εκεί. Αλλαγή του αριθμού θα γίνεται μόνο σε εξαιρετικές περιπτώσεις, με αυξημένες εγγυήσεις, όταν συντρέχουν καταστάσεις κρίσης ασφάλειας. Σε όλη την Ευρώπη η υπηρεσία φύλαξης αποφασίζει ποια πρόσωπα θα διατεθούν στη φύλαξη. Αποκλείεται, δηλαδή, η δυνατότητα επιλογής από τον αιτούντα. Ακόμα και στο ευρωπαϊκό Κοινοβούλιο η διάθεση οχήματος για συνοδεία ορίζεται κατ' εξαίρεση με ρητές και συγκεκριμένες διατάξεις. Επίσης, στην Ευρώπη υπάρχει σαφέστατη διάκριση μεταξύ ολοήμερης και διακεκομμένης φύλαξης, που παρέχεται μόνο κατά την άσκηση των καθηκόντων αυτών που επωφελούνται τις υπηρεσίες. Τα παραπάνω, επαναλαμβάνω, είναι σκέψεις, είναι πρακτικές που εφαρμόζονται και πιστεύω ότι μας χρειάζονται. Τέλος, κάτι που μας φέρνει πιο κοντά στο θέμα της φύλαξης δημοσιογράφων και ΜΜΕ. Στην ελληνική νομοθεσία προβλέπεται ο μέγιστος αριθμός απασχολούμενου προσωπικού και μέσων συνοδείας ανά κατηγορία αξιωματούχων. Αυτή η καλή πρακτική χρειάζεται νέους ρητούς κανόνες και πάλι αυξημένες εγγυήσεις για την κατ' εξαίρεση υπέρβαση. Κύριε Καμίνη, κυρίες και κύριοι Βουλευτές, οι αντιαισθητικές ανορθογραφίες που εμφανίζονται στη δημοσιότητα για το θέμα φύλαξης δεν έχουν να κάνουν με υποτιθέμενα σκάνδαλα και εύνοιες. Όλα γίνονται με απέραντη τυπική νομιμότητα. Η ουσία, όμως, παραμένει πως έχουμε να κάνουμε με ένα αφόρητο και πολύ πιεσμένο σύστημα που έχει γίνει αναποτελεσματικό και θέλει θεσμικές τομές, δηλαδή θέλει αποφάσεις που αγγίζουν όλον τον δημόσιο χώρο και το σύνολο των κρατικών αξιωματούχων. Εμείς θα φέρουμε σχέδιο νόμου και προτάσεις για ένα σύστημα αμερόληπτο, αυξημένης αποτελεσματικότητας, σταθερής λογοδοσίας και διαφάνειας της διοίκησης. Ελπίζω εδώ μέσα να υπάρξει ένας παραγωγικός διάλογος και να έχουν όλοι τη βούληση να αρθούν στο ύψος των περιστάσεων. Νομίζω ότι κανείς δεν θέλει να αφήνονται σκιές για τη λειτουργία του πολιτικού και του κομματικού συστήματος. Και φυσικά κανείς δεν θέλει και πρώτα απ' όλους η Αστυνομία, η φυσική και πολιτική της ηγεσία, να γίνεται κατάχρηση των υπηρεσιών προστασίας από πρόσωπα που κάνουν πολύ κάκιστη, εξαιρετικά κάκιστη χρήση αυτών των υπηρεσιών. Ευχαριστώ, κυρία Πρόεδρε.
Κι εγώ, κύριε Υπουργέ, σας ευχαριστώ. Τον λόγο έχει ο κ. Καμίνης για τρία λεπτά.
Ευχαριστώ, κυρία Πρόεδρε. Κύριε Υπουργέ, όπως μας πληροφορεί ο κ. Πάσχος Μανδραβέλης, έγκριτος δημοσιογράφος της «ΚΑΘΗΜΕΡΙΝΗΣ», όποιος ανατρέξει στην ιστοσελίδα της μυστικής υπηρεσίας των Ηνωμένων Πολιτειών Αμερικής θα μάθει πόσοι αστυνομικοί φυλάσσουν τον Πρόεδρο, τη Βουλή, τον Λευκό Οίκο, ξένες πρεσβείες κ.λπ.. Εδώ πέρα στην Ελλάδα ούτε τον γενικό αριθμό δεν μπορούμε να πληροφορηθούμε. Και έρχεστε και εσείς εκ των υστέρων και λέτε ότι οι απαντήσεις αυτές ήταν ορθές. Δεν είναι δυνατόν στην Εθνική Αντιπροσωπεία να μη δίνετε κανένα μα κανένα απολύτως ποσοτικό ή ποιοτικό στοιχείο. Ακούω με μεγάλο ενδιαφέρον ότι θα γίνει πλέον ειδική υπηρεσία η οποία θα αναλαμβάνει και την ειδική εκπαίδευση των ατόμων τα οποία θα είναι επιφορτισμένα με αυτά τα καθήκοντα. Γιατί; Γιατί μαθαίνουμε, όταν αναλαμβάνει κάθε Υπουργός τα καθήκοντά του πόσοι φεύγουν ή πόσους σχεδιάζει αυτός να φέρει πίσω στον δρόμο, όπως είπατε κι εσείς, αλλά δεν μαθαίνουμε ποτέ πόσοι μένουν. Σας αναφέρω τα προηγούμενα, από τους προκατόχους σας. Ο κ. Δένδιας μόλις ανέλαβε το 2013 αποδέσμευσε τετρακόσια εξήντα άτομα. Τα έφερε πίσω στην ΕΛ.ΑΣ., στον δρόμο. Ο κ. Κικίλιας είχε απλώς ανακοινώσει ότι θα επιστρέψουν τρεισήμισι χιλιάδες. Ο κ. Πανούσης έφερε χίλιους αστυνομικούς πίσω. Ο κ. Τόσκας στη συνέχεια είπε οι αστυνομικοί δεν είναι ούτε υπηρέτες ούτε ορντινάτσες κάποιων. Αυτό το τελευταίο περιστατικό, το οποίο συνέβη, σκανδάλισε την κοινή γνώμη, γιατί μπορεί μεν η κοινή γνώμη - διότι πρέπει να υπάρχει η αναγκαία μυστικότητα - να μην δικαιούται να γνωρίζει ποιος φυλάσσεται και για ποιους λόγους, αλλά αυτή η ξαφνική απόφαση να αφαιρεθεί η φύλαξη από το συγκεκριμένο πρόσωπο ολοσχερώς - και γι' αυτό ο ίδιος προσέφυγε και στο Συμβούλιο της Επικρατείας - μας αφήνει πλέον άπορους γιατί καταλαβαίνουμε ότι ο Υπουργός στην ουσία δεν ελέγχει τι συμβαίνει στο Υπουργείο του σε αυτόν τον ευαίσθητο τομέα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Επιτρέψτε μου, κυρία Πρόεδρε, να μιλήσω λίγο παραπάνω.
Ναι, κύριε συνάδελφε.
Ανέτρεξα στις προηγούμενες τροποποιήσεις του προεδρικού διατάγματος 191 του 41. Οι τροποποιήσεις μας φανερώνουν δύο τινά, τα οποία μου κίνησαν την περιέργεια. Είναι η τρίτη φορά που βρίσκεστε σε αυτήν τη θέση, του Υπουργού Προστασίας του Πολίτη. Το προεδρικό διάταγμα 191 του 41 τροποποιήθηκε σε αυτές τις διατάξεις τις συγκεκριμένες για πρώτη φορά το 2001 με το προεδρικό διάταγμα 309 από εσάς, στη συνέχεια από τον κ. Παυλόπουλο το 2008, μετά πάλι από εσάς και στη συνέχεια από τον κ. Δένδια. Και υπάρχει ένα φαινόμενο. Η διαδικασία που προβλέπεται σήμερα και που ίσχυε εξ αρχής ήταν να παρέχει τη συνοδεία ή τη φύλαξη ο Αρχηγός της ΕΛ.ΑΣ. με απόφασή του μετά από γνωμοδότηση μιας ειδικής επιτροπής, στην οποία συμμετείχαν αξιωματούχοι της Αστυνομίας ex officio. Έλεγε κάθε προεδρικό διάταγμα ποιοι ακριβώς αστυνομικοί θα συμμετέχουν, αλλά με ποιες ιδιότητες. Εσείς και στις δύο περιπτώσεις που ήρθατε να τροποποιήσετε το προεδρικό διάταγμα, καταργήσατε την επιτροπή και αφήσατε να αποφασίζει μόνο ο Αρχηγός της ΕΛ.ΑΣ.. Αυτό είναι περίεργο, γιατί λογικά κάθε Υπουργός θα θέλει να υπάρχει μια γνωμοδότηση κάποιας επιτροπής, ούτως ώστε να μοιράζεται και την ευθύνη κατά κάποιο τρόπο με τους ειδικούς σε αυτό το πολύ συγκεκριμένο ζήτημα. Μήπως τυχόν εδώ πέρα έχουμε ένα σύστημα, όπου οι επιτροπές αυτές οι οποίες σχηματίζονται τελικά αποφασίζουν αυθαίρετα λόγω των πιέσεων, τις οποίες αναφέρετε, για το ποια πρόσωπα θα φυλάσσονται, κάτω από ποιες προϋποθέσεις και για πόσο χρονικό διάστημα και γι' αυτό είδαμε αυτά τα περίεργα φαινόμενα με τον γνωστό τηλεπαρουσιαστή; Πείτε μας ακριβώς πότε θα μας φέρετε τις συγκεκριμένες διατάξεις τροποποίησης του προεδρικού διατάγματος 191 και δώστε μας και ένα γενικό περίγραμμα των διατάξεων, τις οποίες σκέφτεστε, και πώς θα καταπολεμήσετε ακριβώς αυτά τα πελατειακά κριτήρια που φαίνεται πολύ συχνά να παρεισφρέουν στις επιτροπές, οι οποίες σχηματίζονται. Σας ευχαριστώ πολύ.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Σας ευχαριστώ, κυρία Πρόεδρε. Κύριε Καμίνη, να ξεκινήσω, κατ' αρχάς, λέγοντάς σας ότι επιτροπή υπάρχει, δεν έχει καταργηθεί ποτέ και λειτουργεί όπως λειτούργησε και στις τελευταίες αποφάσεις, οι οποίες ελήφθησαν. Κύριε Καμίνη, να με συγχωρήσετε, αλλά σας οφείλω μια απάντηση για τα στοιχεία και τα ποσοστά που ζητήσατε στην ερώτησή σας. Το σύνολο, λοιπόν, του απασχολούμενου προσωπικού στη φύλαξη δεν ξεπερνά μονοψήφιο ποσοστό του συνόλου των αστυνομικών δυνάμεων. Η κατανομή των επωφελούμενων είναι 60% πολιτικοί, 30% λοιποί κρατικοί αξιωματούχοι και κάποιοι ιδιώτες και 10% διπλωμάτες. Στη προστασία καθαρά ιδιωτών διατίθεται μονοψήφιο ποσοστό του συνόλου των δυνάμεων. Ειδικότερα σε δημοσιογράφους και εκδότες διατίθεται λιγότερο από το 2% του συνόλου των δυνάμεων που διατίθενται για την υπόθεση αυτή. Δηλαδή, μιλάμε για πολύ λίγα άτομα, ελάχιστα άτομα, μερικές δεκάδες. Αυτά ήθελα να πω για τα στοιχεία. Δεν μπαίνω σε συγκρίσεις, αλλά η προηγούμενη διακυβέρνηση είχε περισσότερο προσωπικό, ίδιο και χειρότερο πλαίσιο και αρκετές παραξενιές στα πρόσωπα φύλαξης, αλλά αυτά είναι παρελθόν, δεν επεκτείνομαι. Κοιτάμε μπροστά, πάμε να το αλλάξουμε όλοι μαζί. Να πω και δυο πράγματα για την περίπτωση του τηλεπαρουσιαστή, για την αποκατάσταση της αλήθειας. Τον παρουσιαστή, λοιπόν, τον φυλούσε ένα άτομο τον Μάιο του 2020, τον Αύγουστο του 2020 υπήρξε εμπρησμός έξω από το σπίτι του και η επιτροπή που συνεδριάζει ανά τρίμηνο αποφάσισε τον Νοέμβριο τη διάθεση ακόμη ενός ατόμου - αστυνομικού για ένα τρίμηνο. Στις 13 Ιανουαρίου, μετά από εμπρησμό αυτοκινήτου στο «ETV» όπου εργάζεται, διατάχθηκε η διάθεση και τρίτου αστυνομικού, μιας υπηρεσιακής μοτοσικλέτας και η επιτήρηση, όχι η φύλαξη της οικίας του. Αυτά τα πρόσθετα μέτρα τελικώς άργησαν να διατεθούν και δόθηκαν στα μέσα Φεβρουαρίου. Στα μέσα Μαρτίου υπήρξε η συνολική αύξηση των μέτρων προστασίας λόγω των κινητοποιήσεων για τον Κουφοντίνα. Υπήρχαν επιθέσεις σε σπίτια Βουλευτών, πολλές απειλές σε ΜΜΕ. Τότε αυξήθηκε η συνοδευτική δύναμη με τέταρτο αστυνομικό, ένα υπηρεσιακό αυτοκίνητο και διατάχτηκε η εικοσιτετράωρη φύλαξη της οικίας του. Σας τα είπα αναλυτικά και συνοψίζω: Ποτέ δεν φύλαξαν, λοιπόν, δεκατέσσερις τον τηλεπαρουσιαστή, όπως χαιρέκακα και μονότονα σκορπίζετε από τον ανεμιστήρα της λάσπης. Ποτέ δεν υπήρξαν θωρακισμένα αυτοκίνητα. Στους δέκα από τους έντεκα μήνες, δηλαδή στο 90% του χρονικού διαστήματος φύλαξης, είχε ένα ή δύο άτομα χωρίς αυτοκίνητο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κυρία Πρόεδρε, λίγο την ανοχή σας, αν είναι δυνατόν, ευχαριστώ. Στους δέκα, λοιπόν, από τους έντεκα μήνες, δηλαδή στο 90% του χρονικού διαστήματος φύλαξης, είχε ένα ή δύο άτομα χωρίς αυτοκίνητο. Για λιγότερο από έναν μήνα, δηλαδή τον Μάρτιο, είχε προσωρινή συνοδευτική φύλαξη τέσσερα άτομα. Και ναι, η Αστυνομία διέψευσε, η ΓΑΔΑ συγκεκριμένα με λιτή και κατηγορηματική ανακοίνωση διέψευσε κάποιες τερατολογικές δηλώσεις ότι επτά περιπολικά και δύο τεθωρακισμένα αυτοκίνητα φυλάνε τον τηλεπαρουσιαστή. Ποτέ η Αστυνομία δεν διέψευσε τη φύλαξη. Θα ήταν, άλλωστε, εντελώς παράλογο. Δεν υπάρχει, λοιπόν, καμμιά αντίφαση ανάμεσα στην εντολή που έδωσα εγώ να συνεδριάσει εκτάκτως η επιτροπή πριν το καθορισμένο τρίμηνο για να επανεξετάσει την αναγκαιότητα φύλαξης, μέτρων για τον συγκεκριμένο μετά την ανακοίνωση της ΓΑΔΑ. Και η έρευνα που διέταξα για να δούμε τι έγινε σε κάθε στάδιο της διαδικασίας είναι και για να ελεγχθούν τυχόν παρατυπίες - που αυτή τη στιγμή ερευνώνται - αλλά και για να χρησιμοποιήσουμε τη συγκεκριμένη περίπτωση στις νομοθετικές βελτιώσεις που θα προτείνουμε. Ας σοβαρευτούμε, λοιπόν, και ας το ξεκαθαρίσουμε μια για πάντα: Η Αστυνομία στην υπόθεση φύλαξης αξιολογεί κινδύνους, όχι πρόσωπα και χαρακτήρες. Αλίμονο αν οι υποκειμενικές κρίσεις για την προσωπικότητα κάθε αιτούντος, καθενός δηλαδή που ζητάει προστασία, παρεισφρέουν στην αξιολόγηση του κινδύνου. Έχουμε κράτος δικαίου. Το είπατε και εσείς προηγουμένως, δεν στιγματίζουμε, δεν λιντσάρουμε, είναι βαθιά αντιδημοκρατικό. Είναι αδιανόητο να υπάρχουν έντυπα με τίτλους: «Μας κυβερνούν αυτοί που έδωσαν προστασία στον τάδε». Τελειώνω με ένα πιο γενικό σχόλιο για τη συστηματική και κάλπικη επίθεση κατά της Αστυνομίας με τις «καραμέλες» της αστυνομικής βίας, της χούντας και του αυταρχισμού. Η Ελλάδα και όλος ο κόσμος καταπιέζονται αφόρητα εδώ και έναν χρόνο από την πανδημία, όχι από την Αστυνομία. Η υπομονή έχει τελειώσει, γιατί η κόπωση έχει κυριαρχήσει. Ποιος έκανε, κυρίες και κύριοι Βουλευτές, τους ελέγχους για τα περιοριστικά μέτρα; Ποιος ήλεγχε αφύσικα κάθε μέρα τους πολίτες στα φυσικά τους δικαιώματα, της κίνησης, της μετακίνησης, της διασκέδασης και της συνάθροισης; Η Αστυνομία! Δεκατρία εκατομμύρια ελέγχους! Δεκατρία εκατομμύρια ελέγχους! Με τι προσωπικό; Όλες τις διαθέσιμες δυνάμεις, περισσότερες από είκοσι δύο χιλιάδες δυνάμεις στον δρόμο για δεκατρείς μήνες. Και αυτοί έχουν οικογένειες και αυτοί αρρώστησαν και αυτοί αρρωσταίνουν, φοβούνται, αλλά δουλεύουν. Το κυριότερο; Δεν γνωρίζουν, δεν έχουν εκπαιδευτεί σ' αυτή τη δουλειά. Όμως, δεν έχουμε άλλους. Οι δυνάμεις της ήπιας αστυνόμευσης δεν επαρκούν. Οι ειδικές επιχειρησιακές μονάδες, αυτές που πολέμησαν στον Έβρο, η «ΔΙΑΣ» που το βράδυ κυνηγιέται με τους κακοποιούς και τους εγκληματίες, η «ΔΡΑΣΗ» και η «ΟΠΚΕ» που κάθε βράδυ κυνηγούν τα ναρκωτικά και το βαρύ έγκλημα αναγκάζονται να τρέχουν με τα μπλοκάκια, κυρίες και κύριοι Βουλευτές, για πρόστιμα ή συνετισμό στις πλατείες. Γι' αυτό γίνονται τα παρατράγουδα και δεν τα δικαιολογούμε όλα αυτά. Όμως, ας κατεβούμε λίγο από τον θρόνο του αυτόκλητου ταγού του διαδικτύου και την έδρα του τζάμπα - δικαστή του Twitter. Ας κατέβουμε στο πεζοδρόμιο και στην πλατεία του φυσικού κόσμου, όπου συναντώνται κουρασμένοι άνθρωποι της κοινωνίας, νέα παιδιά συνήθως με νέα παιδιά από την άλλη πλευρά, τους αστυνομικούς. Τον τελευταίο χρόνο, έχουμε λιγότερο από 10% περιστατικά βίας συγκριτικά με άλλες χώρες της Ευρώπης και είμαστε και ένα αυταρχικό καθεστώς στην Ελλάδα, όπου έγιναν περισσότερες από χίλιες εκατό συναθροίσεις σε εβδομήντα μέρες, δηλαδή είκοσι κάθε μέρα! Τόσο αυταρχικοί είμαστε! Η Αστυνομία δεν σταματάει σ' αυτά και δεν δικαιολογείται για τα λάθη της. Απαιτεί, όμως, και μια δίκαιη στάση. Δεν είναι και δεν θα είναι ο σάκος του μποξ για κανέναν! Σε λιγότερο από έναν μήνα θα συζητήσουμε εδώ το σχέδιο νόμου για την εκπαίδευση και την αλλαγή οργάνωσης του Σώματος και του Υπουργείου «Σύγχρονη εκπαίδευση, διά βίου εκπαίδευση, καλύτερη διοίκηση, αποτελεσματικότερο Σώμα». Στο ίδιο σχέδιο νόμου θα συζητηθούν και οι διατάξεις στις οποίες αναφέρθηκα προηγουμένως στην πρωτολογία μου. Ναι, θα βάλουν διακριτικά και κάμερες οι αστυνομικοί. Εδώ και έναν χρόνο δουλεύουμε γι' αυτό. Τα διακριτικά θα έρθουν σε λίγες εβδομάδες. Οι κάμερες στο σύνολο της χώρας σε έναν χρόνο περίπου. Δεν καθυστερούμε, τρέχουμε. Όμως, όπως ξέρετε, υπάρχουν νόμοι, διαγωνισμοί, προμήθειες, προσωπικά δεδομένα, εργασιακοί περιορισμοί και δικαιώματα. Είναι άθλος ότι το πιλοτικό πρόγραμμα για τις κάμερες ολοκληρώθηκε σε δώδεκα μήνες. Το αντίστοιχο στη Γερμανία ολοκληρώθηκε σε είκοσι τέσσερις μήνες και το αντίστοιχο στη Γαλλία σε είκοσι έξι μήνες. Ας σταματήσει, λοιπόν, η κακοήθεια και η ανεύθυνη κριτική και ως εδώ η λάσπη. «Τρικυμία στο ποτήρι, θαυμάσια ευκαιρία» για να παραφράσω κι εγώ τον Μάο. Και ας επιστρέψουμε στην ουσία, κύριε Καμίνη. Σε τρεις εβδομάδες θα συζητήσουμε θεσμικά για όλα τα παραπάνω, για την εκπαίδευση, για το Σώμα φύλαξης, για τη γενική αναδιοργάνωση της Αστυνομίας και του Υπουργείου. Θα κάνω κάθε προσπάθεια, ώστε και στα τρία θέματα να είμαστε όλοι μαζί, η μέγιστη κοινοβουλευτική πλειοψηφία για τις βέλτιστες λύσεις, ένα μέτωπο ορθολογισμού και δημοκρατίας. Εγώ δεν ξέρω άλλη απάντηση από αυτήν του ορθολογισμού και της δημοκρατίας στα ζητήματα ασφάλειας, βίας και χρηστής διοίκησης. Και δεν είδα και άλλη εναλλακτική πουθενά μέχρι τώρα που να υπηρετεί τα συμφέροντα της μεγάλης πλειοψηφίας. Σας ευχαριστώ, κυρία Πρόεδρε, για την ανοχή σας.
Κι εγώ, σας ευχαριστώ πολύ, κύριε Υπουργέ. Και στην πρώτη με αριθμό 631/29-3-2021 επίκαιρη ερώτηση πρώτου κύκλου του Βουλευτή Καρδίτσας της Νέας Δημοκρατίας κ. Γεώργιου Κωτσού προς τον Υπουργό Εσωτερικών, με θέμα: «Δυνατότητα διαγραφής ενοικίων και τελών» θα απαντήσει ο Αναπληρωτής Υπουργός Εσωτερικών κ. Στυλιανός Πέτσας. Ορίστε, κύριε συνάδελφε, έχετε τον λόγο για δύο λεπτά.
Ευχαριστώ πολύ, κυρία Πρόεδρε. Κατ' αρχάς θα ήθελα να σας συγχαρώ για την εκλογή σας και να σας ευχηθώ γόνιμη και παραγωγική θητεία επ' ωφελεία του αθλητικού κινήματος της χώρας μας.
Σας ευχαριστώ πολύ, κύριε συνάδελφε!
Κύριε Υπουργέ, είναι πανελληνίως γνωστό ότι στις 18 Σεπτεμβρίου η Καρδίτσα υπέστη μια εξαιρετικά μεγάλη καταστροφή, λόγω του φαινομένου του «Ιανού», μια καταστροφή στο σύνολο των υποδομών του νομού, επί της ουσίας άλλαξε, αν θέλετε, η φυσιογνωμία κυρίως του ορεινού όγκου, καταστροφές σε οικίες, καταστροφές σε επιχειρήσεις, καταστροφές στον αγροτικό και κτηνοτροφικό τομέα. Οφείλω εδώ, όμως, να αναγνωρίσω και να ξεκαθαρίσω ευθύς εξ αρχής την άμεση αντίδραση της Κυβέρνησης απέναντι σ' αυτήν την καταστροφή. Τόσο στο επίπεδο του Υπουργείου Εσωτερικών που σήμερα εκπροσωπείτε, όσο και στο επίπεδο του Υπουργείου Αγροτικής Ανάπτυξης, του Υπουργείου Μεταφορών και Υποδομών και του Υπουργείου Οικονομικών, οι αποζημιώσεις στις ζημιές των οικιών, των επιχειρήσεων, αλλά και της αγροτικής παραγωγής, υπήρξαν πρωτόγνωρα άμεσες, αποτελεσματικές και ισχυρές, θα έλεγα. Μάλιστα δε και στον τομέα των υποδομών, οι χρηματοδοτήσεις στην τοπική αυτοδιοίκηση ήταν ιδιαίτερα υψηλές, με συνέπεια να έχουν τη δυνατότητα να αποκαταστήσουν το μεγαλύτερο μέρος των ζημιών. [[Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή]] Υπάρχει, όμως, ένα ζήτημα που αφορά στις καλλιέργειες και κυρίως στις αγροτικές καλλιέργειες που υπέστησαν σοβαρές ζημιές από τον «Ιανό», αποζημιώθηκαν από τον ΕΛΓΑ, αλλά υπάρχουν περιπτώσεις κατά τις οποίες συνέβη επιχωμάτωση των χωραφιών σε πολύ μεγάλο βαθμό, με αποτέλεσμα αυτά τα χωράφια να καθίστανται άγονα και μη καλλιεργήσιμα. Θεωρώ ότι σε αυτές τις περιπτώσεις θα πρέπει να δούμε τη δυνατότητα να αλλάζει ή να προσαρμόζεται το θεσμικό πλαίσιο και στο επίπεδο των ανταποδοτικών τελών, δεδομένου ότι σήμερα το θεσμικό πλαίσιο προβλέπει ισοσκελισμό εσόδων και εξόδων μόνο για τις περιπτώσεις που σας ανέφερα πιο πριν. Και αυτό γιατί σε αυτές τις περιπτώσεις αυτού του είδους οι αγροί, για να καταστούν παραγωγικοί και γόνιμοι, θα περάσει μεγάλο χρονικό διάστημα. [[Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή]] Άρα, σε αυτό το διάστημα νομίζω ότι είναι λογικό και εύκολο να δίνεται η δυνατότητα στην τοπική αυτοδιοίκηση να απαλλάσσουν από ανταποδοτικά τέλη ή και από ενοίκια όταν επρόκειτο για δημοτικές εκτάσεις, ούτως ώστε μέχρι ο αγρός, το χωράφι να καταστεί γόνιμο και παραγωγικό, να μην επιβαρύνονται οι καλλιεργητές με αυτού του είδους τα έξοδα. Επίσης, θα πρότεινα να μην προσμετράται ο χρόνος μέχρι να καταστεί ο αγρός παραγωγικός στον συμβατικό χρόνο ενοικίασης του χωραφιού. Με λίγα λόγια, να δίνεται η δυνατότητα στο δημοτικό συμβούλιο, στην εκάστοτε δημοτική αρχή, να αποφασίζει κρίνοντας πάντα με αυστηρότητα, αλλά και με συγκεκριμένες διαδικασίες, τη δυνατότητα απαλλαγής από το ενοίκιο όταν το χωράφι δεν είναι παραγωγικό, τη μείωση ή απαλλαγή των ανταποδοτικών τελών και κυρίως των τελών άρδευσης όταν το χωράφι επίσης έχει τέτοιου είδους προβλήματα και τη δυνατότητα παράτασης ίσου χρόνου με τον χρόνο που παραμένει ανενεργό το χωράφι, ούτως ώστε να μην αδικείται ο καλλιεργητής. Σας ευχαριστώ.
Ευχαριστώ κι εγώ, κύριε συνάδελφε. Ορίστε, κύριε Υπουργέ, έχετε τον λόγο.
Ευχαριστώ, κυρία Πρόεδρε. Ευχαριστώ τον Βουλευτή Καρδίτσας κ. Κωτσό για την ερώτηση που δίνει την ευκαιρία να δείξουμε ότι δεν ξεχνάμε όλους αυτούς τους ανθρώπους που υπέστησαν τόσο μεγάλες καταστροφές από την κακοκαιρία του «Ιανού». Όπως σωστά επισημάνθηκε, η πολιτεία πολύ οργανωμένα και συντονισμένα αντέδρασε με πρωτοφανή ταχύτητα στην αντιμετώπιση και τη στήριξη των πληγέντων. Από την πλευρά του Υπουργείου Εσωτερικών, μέχρι σήμερα έχουμε χορηγήσει περίπου 15 εκατομμύρια ευρώ για την κοινωνική προστασία και την αντικατάσταση οικοσκευής για τους πληγέντες στην περιοχή από τις συνέπειες του «Ιανού». Σύμφωνα με τη σχετική ΣΑΕ του Προγράμματος Δημοσίων Επενδύσεων του Υπουργείου Εσωτερικών, τη με αριθμό 055, έχουμε εντάξει έργα των πληγέντων δήμων και περιφερειών για την αποκατάσταση αυτών των ζημιών ύψους περίπου 90 εκατομμυρίων ευρώ, με πρωτοφανή στήριξη από πλευράς του Υπουργείου Εσωτερικών, ενώ οι συνολικές πιστώσεις που έχουν διατεθεί μέχρι τώρα ξεπερνούν τα 300 εκατομμύρια ευρώ από όλα τα συναρμόδια Υπουργεία. Όσα επιπλέον αιτήματα υποβάλλονται, αξιολογούνται και ικανοποιούνται και είμαστε σε συνεχή επικοινωνία με τους δήμους και με την περιφέρεια, φυσικά. Για τα δύο θέματα που θίγετε, δηλαδή την απαλλαγή ή τη μείωση των τελών άρδευσης και των ενοικίων των δημοτικών εκτάσεων, κατ' αρχάς οι δήμοι ως πάροχοι υπηρεσιών ύδατος για αγροτική χρήση έχουν την αρμοδιότητα του καθορισμού των τελών άρδευσης υπό τους όρους της ισχύουσας απόφασης της Εθνικής Επιτροπής Υδάτων και των κανόνων κοστολόγησης και τιμολόγησης που έχουν τεθεί από την Ειδική Γραμματεία Υδάτων του Υπουργείου Περιβάλλοντος και Ενέργειας. Τα τέλη άρδευσης είναι ανταποδοτικά έσοδα του δήμου που προορίζονται να καλύψουν κάθε έξοδο της υπηρεσίας άρδευσης. Κατά συνέπεια, οποιαδήποτε μείωση ή αύξηση των τελών οφείλει να είναι ανάλογη με μείωση η αύξηση του κόστους των παρεχόμενων υπηρεσιών. Η διαδικασία ισοσκελισμού των εσόδων από ανταποδοτικά τέλη θέτει, επομένως, ορισμένους περιορισμούς και απαιτείται προσεκτική εξέταση του ζητήματος από τις αρμόδιες υπηρεσίες τόσο του Υπουργείου Εσωτερικών, όσο και από τα συναρμόδια Υπουργεία. Σχετικά με το δεύτερο θέμα και τη δυνατότητα μείωσης μισθωμάτων που καταβάλλουν αγρότες στους δήμους για δημοτικές εκτάσεις σε περίπτωση φυσικών καταστροφών, διευκρινίζω ότι το ζήτημα που θίγετε είναι εύλογο και θα εξεταστεί στο πλαίσιο συνολικής αντιμετώπισης των καταστροφικών αποτελεσμάτων που επισύρουν φυσικές καταστροφές, σε συνεργασία με τα συναρμόδια Υπουργεία. Έχουμε αποδείξει με τις πράξεις μας ότι παρακολουθούμε ενεργά τις συνθήκες που διαμορφώνονται και σε συνεργασία και με τους δήμους λαμβάνουμε πρωτοβουλίες για όσους αντιμετωπίζουν έκτακτες συνθήκες. Σε αυτή την κατεύθυνση κινήθηκε και η ευνοϊκή ρύθμιση που προβλέπεται στο νομοσχέδιο για τον εσωτερικό έλεγχο, που θα συζητηθεί και θα ψηφιστεί από την Ολομέλεια την επόμενη εβδομάδα και αφορά στη διετή παράταση των μισθωμάτων των δημοτικών ακινήτων στα οποία στεγάζονται επιχειρήσεις, με σκοπό την περαιτέρω στήριξη επιχειρήσεων λόγω των συνεπειών της πανδημίας. Στηρίζουμε έμπρακτα τόσο τις επιχειρήσεις όσο και τους δήμους και αναφέρω, για παράδειγμα, την έκτακτη χρηματοδότηση των δήμων, ύψους 50 εκατομμυρίων ευρώ, που ήρθε να συμπληρώσει την οικονομική ενίσχυση ύψους 187,1 εκατομμυρίων ευρώ, με την οποία στηρίχθηκε η τοπική αυτοδιοίκηση το προηγούμενο έτος, που, λόγω της πανδημίας, έχει υποστεί καθίζηση των εσόδων της. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Παρακαλώ λίγο την ανοχή σας, κυρία Πρόεδρε. Τέλος, όσον αφορά στις οικονομικές υποχρεώσεις προς τους δήμους, στο μέτρο που αυτές επιβαρύνονται με προσαυξήσεις εκπρόθεσμης καταβολής, αναφέρω τις πάγιες διατάξεις του Κώδικα Δήμων και Κοινοτήτων, οι οποίες θεσπίζουν τη δυνατότητα στους δήμους να απαλλάσσουν τους οφειλέτες από τις προσαυξήσεις εκπρόθεσμης καταβολής, εφόσον αυτή οφείλεται σε οικονομική αδυναμία που προέρχεται από γεγονότα ανωτέρας βίας, όπως, εν προκειμένω, την περίπτωση του «Ιανού». Ειδικά για τον «Ιανό» και για τη ρύθμιση των οφειλών των πληγέντων πολιτών προς το δημόσιο, αλλά και τους δήμους, εκδόθηκε σχετική απόφαση του Υφυπουργού Οικονομικών για παράταση και αναστολή καταβολής βεβαιωμένων οφειλών σε περιοχές των Περιφερειών Θεσσαλίας, Ιονίων Νήσων και Στερεάς Ελλάδας για την αντιμετώπιση των εκτάκτων αναγκών που προέκυψαν από τα ακραία καιρικά φαινόμενα. Σκοπός μας είναι να στηρίξουμε όσο το δυνατόν περισσότερο τους πολίτες, όλους τους κλάδους παραγωγής και τους Οργανισμούς Τοπικής Αυτοδιοίκησης Α΄ και Β΄ βαθμού, ώστε να αποκατασταθούν άμεσα οι ζημιές που προκάλεσε το καταστροφικό πέρασμα του «Ιανού» και άμεσα να ορθοποδήσουν οι πληγέντες από τις συνέπειες αυτού. Ευχαριστώ, κυρία Πρόεδρε.
Και εγώ σας ευχαριστώ, κύριε Υπουργέ. Κύριε συνάδελφε, έχετε τον λόγο.
Κύριε Υπουργέ, θα ήθελα να σας ευχαριστήσω που αντιμετωπίζετε θετικά το ζήτημα των ενοικίων. Αποδεικνύεται για μια ακόμη φορά πως η Κυβέρνηση στέκεται με ευαισθησία και υπευθυνότητα απέναντι στα προβλήματα των πολιτών και αντιμετωπίζει με θετικό πρόσημο τα ζητήματα αυτά, δίνοντας λύσεις to the point. Θα ήθελα, όμως, να μείνω στα ανταποδοτικά τέλη, όπου ορθά αναφέρατε ότι θα πρέπει να υπάρχει ισοσκελισμός μεταξύ εσόδων και εξόδων, προκειμένου να μη μειώνεται η ποιότητα των παρεχόμενων υπηρεσιών. Αναφέρομαι, όμως, σε περιπτώσεις, όπως θα σας δείξω σε φωτογραφία, όπου επί της ουσίας ο αγρός έχει καταστεί ανενεργός, έχει καταστεί μη παραγωγικός. Οι επιχωματώσεις, κυρίως σε αγρούς παρακινούμενους σε ποτάμιες εκτάσεις, έχουν κατακλυστεί με φερτά υλικά και θα χρειαστεί πάρα πολύ μεγάλο χρονικό διάστημα προκειμένου να μπουν στην παραγωγή. Η πρόταση, αν θέλετε, προς αυτή την κατεύθυνση - γιατί η Κυβέρνησή μας έχει δείξει ότι έχει και ευελιξία και ευρύτητα αντίληψης, αντιμετώπισης τέτοιου είδους ζητημάτων - είναι η εξής: Επειδή τα ανταποδοτικά θα πρέπει να είναι ισοσκελισμένα, εφόσον η δημοτική αρχή επιθυμεί και έχει τη δυνατότητα να καλύψει το κενό που θα παρουσιαστεί από τη μείωση είσπραξης αρδευτικών τελών από τα πρακτικά της έσοδα, να μπορεί να γίνει μόνο γι' αυτές τις περιπτώσεις. Νομίζω ότι έτσι θα αποδώσουμε δικαιοσύνη και κυρίως, θα καλύψουμε τα προβλήματα που έχουν δημιουργηθεί όχι για τη συγκεκριμένη καλλιεργητική περίοδο, όπου, ούτως ή άλλως, υπήρξαν από τον ΕΛΓΑ, όπως είπατε και εσείς πιο πριν. Όμως, έχει αναγνωρίσει και το σύνολο των αγροτών της Καρδίτσας ότι αυτή τουλάχιστον τη φορά ο ΕΛΓΑ υπήρξε αποτελεσματικότατος και ταχύτατος. Επειδή, λοιπόν, σε συγκεκριμένες περιπτώσεις δεν αφορά μια καλλιεργητική περίοδο, αλλά θα αφορά και τις επόμενες μια, δυο ή και τρεις μέχρι να επανέλθουν σε παραγωγική φάση τα συγκεκριμένα χωράφια, εκτιμώ ότι θα πρέπει να δούμε με ευρύτητα τη δυνατότητα αντιμετώπισης των εξόδων που βαρύνουν τους καλλιεργητές, μηδέ εξαιρουμένων και των ανταποδοτικών τελών, με αποφάσεις βεβαίως των οργάνων διοίκησης των δημοτικών αρχών, ούτως ώστε να απαλλάσσουν ή να μειώνουν τα ανταποδοτικά τέλη σε αυτές τις περιπτώσεις στους αγρότες, καλύπτοντας το κενό που παρουσιάζεται από τα τακτικά τους έσοδα, εφόσον έχουν τη δυνατότητα και μπορεί να το αιτιολογήσουν με συγκεκριμένη αιτιολογική έκθεση. Βεβαίως, θεωρώ ότι είναι αυτονόητο και δυνατό να υπάρξει η παράταση της σύμβασης εκμίσθωσης του καλλιεργούμενου αγρού, εφόσον πρόκειται για δημοτική έκταση, γιατί μόνο για εκεί μιλάμε για μείωση των ενοικίων ή για παράταση της εκμίσθωσης δημοτικών εκτάσεων, εφόσον ο αγρός καθίσταται ανενεργός και μη καλλιεργήσιμος για κάποιο χρονικό διάστημα. Σας ευχαριστώ.
Ευχαριστώ πολύ, κύριε συνάδελφε. Κύριε Υπουργέ, έχετε τον λόγο.
Ευχαριστώ πολύ. [[Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Νομίζω ότι μπορούμε να δείξουμε την απαραίτητη ευελιξία για να αντιμετωπίζουμε τέτοιες έκτακτες καταστάσεις, τόσο στο επίπεδο των δημοτικών συμβουλίων, όσο και στο επίπεδο της κεντρικής Κυβέρνησης. Όπως είπα και πριν είναι ένα θέμα το οποίο μπορούμε να το εξετάσουμε και να δούμε πώς μπορούμε να το αντιμετωπίσουμε. Αυτό που πρέπει να γίνει κατανοητό είναι ότι η διετής παράταση που αναφέρθηκα πριν αφορά και αγροτικές επιχειρήσεις. Για μεμονωμένα φυσικά πρόσωπα θα πρέπει να το δούμε ξανά πώς μπορούμε να το αντιμετωπίσουμε, ιδίως για τέτοιες περιπτώσεις οι οποίες φυσικά δεν είναι πολλές. Μπορεί να είναι μεμονωμένες, αλλά σε κάθε περίπτωση πρέπει να παρέχουμε το πλαίσιο εκείνο μέσα στο οποίο μπορούν να αντιμετωπιστούν. Άρα, ναι, σε συνεργασία και με τους δήμους, αλλά και εσωτερικά στην Κυβέρνηση θα δούμε πώς μπορούμε να αντιμετωπιστεί το θέμα αυτό με ευελιξία. Μια μόνο παρατήρηση. Οποιαδήποτε παρέμβαση σε έκτακτες συνθήκες που δείχνουμε την ανθρωπιά μας, την ευαισθησία μας, το γεγονός ότι στηρίζουμε τους πληγέντες δεν πρέπει να μας αποσπά από τη μεγάλη προσπάθεια που έχουμε να κάνουμε το επόμενο χρονικό διάστημα γι' αυτό ειδικά το θέμα που είναι η ορθή τιμολόγηση των υδάτων. Να μην ξεχνάμε ότι η φετινή παγκόσμια ημέρα για το νερό είναι αφιερωμένη ακριβώς στην ορθή τιμολόγηση και πώς αξιοποιούμε το νερό. Δράττομαι της ευκαιρίας να πω ότι τουλάχιστον το Υπουργείο Εσωτερικών μέσα στο πρόγραμμα «ΑΝΤΩΝΗΣ ΤΡΙΤΣΗΣ» έχει 500 εκατομμύρια ευρώ για προγράμματα που απευθύνονται στους δήμους και τις περιφέρειες και αφορούν στην ένταξη έργων για ύδρευση και αποχέτευση που είναι καθοριστικής σημασίας για τη διανομή του νερού και αυτό φυσικά είναι καθοριστικό και για την ορθή του τιμολόγηση. Ευχαριστώ πολύ.
Και εγώ σας ευχαριστώ πολύ, κύριε Υπουργέ. Συνεχίζουμε με την τρίτη με αριθμό 654/5-4-2021 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Παιδείας και Θρησκευμάτων, με θέμα: «Να ληφθεί μέριμνα για τους μαθητές της Γ΄ Λυκείου των σεισμόπληκτων περιοχών της Θεσσαλίας μέσω ποσόστωσης για τις φετινές εισαγωγικές εξετάσεις στα ΑΕΙ». Στην ερώτηση θα απαντήσει η Υφυπουργός Παιδείας και Θρησκευμάτων κ. Ζέττα Μακρή. Κύριε συνάδελφε, έχετε τον λόγο.
Ευχαριστώ, κυρία Πρόεδρε. Επιτρέψτε μου πριν περάσω στην ανάπτυξη της ερώτησης, να σας ευχηθώ καλή θητεία με αφορμή την εκλογή σας στη θέση της Προέδρου του ΣΕΓΑΣ. Καλή δύναμη.
Ευχαριστώ πολύ, κύριε συνάδελφε.
Σε ό,τι αφορά στην ερώτηση, κυρία Πρόεδρε, αφορά τους μαθητές της Γ΄ λυκείου των σεισμόπληκτων περιοχών της Θεσσαλίας, των Νομών Λάρισας, Καρδίτσας και Τρικάλων μετά και τις εκτεταμένες καταστροφές που σημειώθηκαν κατά τους πρόσφατους σεισμούς. Οι πληγέντες των περιοχών αυτών της Θεσσαλίας, των περιφερειακών ενοτήτων της Θεσσαλίας αντιμετωπίζουν αφ' ενός μια τραγική κατάσταση, παράλληλα, όμως, αναδεικνύονται και μια σειρά άμεσων και πιεστικών προβλημάτων για τα οποία θα πρέπει να δρομολογηθεί και η επίλυσή τους, αλλά και η αντίστοιχη μέριμνα το επόμενο διάστημα, τόσο από την πλευρά της Κυβέρνησης όσο και από την πλευρά της περιφέρειας, των δήμων, της τοπικής διοίκησης γενικότερα. Πιο συγκεκριμένα, λοιπόν, οι σεισμόπληκτοι μαθητές βιώνουν και αυτοί μια πρωτοφανή κατάσταση παράλληλα με τα σπίτια τους που έχουν υποστεί ζημιές ή έχουν καταστραφεί πολλά. Έχουν υποστεί, όπως γνωρίζει και η κυρία Υπουργός, καταστροφές και ζημιές και οι σχολικές μονάδες σε πολλά χωριά της Θεσσαλίας. Αφ' ενός μεν δεν επιτρέπουν στους μαθητές σε πολλά από αυτά να συνεχίσουν την εκπαιδευτική διαδικασία, που ειρήσθω εν παρόδω είχε διακοπεί λόγω COVID και λόγω των έκτακτων αυτών μέτρων που και ο σεισμός έρχεται να επιδεινώσει αυτή την εκπαιδευτική διαδικασία. Συνεπώς, γίνεται κατανοητό πως σε αυτήν την έκτακτη κατάσταση και τις αντίξοες συνθήκες που βιώνουν και να ανταπεξέλθουν στις απαιτήσεις της εκπαιδευτικής διαδικασίας γενικότερα όλοι οι μαθητές και ειδικότερα οι μαθητές της Γ΄ Λυκείου, καλούνται να προετοιμαστούν για τις επερχόμενες πανελλαδικές εξετάσεις για την εισαγωγή τους στα ανώτατα εκπαιδευτικά ιδρύματα. Το ερώτημα, κυρία Πρόεδρε, είναι αν το Υπουργείο θα προχωρήσει άμεσα σε ρύθμιση, ώστε να δοθεί μοριοδότηση, ποσόστωση στους μαθητές της Γ΄ Λυκείου για τις πανελλαδικές εξετάσεις κατά τη φετινή χρονιά στις πληγείσες περιοχές. Ευχαριστώ, κυρία Πρόεδρε.
Σας ευχαριστώ πολύ κι εγώ, κύριε συνάδελφε. Κυρία Υπουργέ, έχετε τον λόγο.
Κυρία Πρόεδρε, σας συγχαίρω κι εγώ με τη σειρά μου. Είστε, αν δεν κάνω λάθος, η πρώτη γυναίκα Πρόεδρος.
Όπως τα λέτε. Ευχαριστώ πολύ.
Να είστε καλά. Κύριε συνάδελφε, θέλω κι εγώ πρωτίστως να δηλώσω τη συμπαράσταση του Υπουργείου μας, αλλά και τη δική μου σε όλους τους πληγέντες από τον σεισμό της 3ης Μαρτίου 2021, όπως κάνετε κι εσείς. Άλλωστε η ερώτησή σας αποδεικνύει το ιδιαίτερο ενδιαφέρον σας. Σε σχέση με την ερώτηση που μας καταθέσατε, σύμφωνα με τις διατάξεις της παραγράφου 4 του άρθρου 42 του ν.4521/2018 και του άρθρου 68 του ν.4653/2020 ισχύουν τα εξής: Οι μαθητές της τελευταίας τάξης και οι απόφοιτοι των γενικών ενιαίων λυκείων και των επαγγελματικών λυκείων των περιοχών που πλήττονται κατά τη διάρκεια του σχολικού έτους εξαιτίας φυσικών καταστροφών, όπως ιδίως από καταστροφικούς σεισμούς και πλημμύρες, εισάγονται καθ' υπέρβαση του αριθμού εισακτέων σε σχολές, τμήματα και εισαγωγικές κατευθύνσεις των ανωτάτων εκπαιδευτικών ιδρυμάτων και των ανωτάτων εκκλησιαστικών ακαδημιών. Η ρύθμιση αυτή εφαρμόζεται και για μαθητές και αποφοίτους των ΓΕΛ και των ΕΠΑΛ οι οποίοι κατοικούν μονίμως στις περιοχές του προηγούμενου εδαφίου, ακόμα κι αν υποβάλλουν αίτηση - δήλωση συμμετοχής σε λύκειο άλλης περιοχής ή σε άλλη διεύθυνση δευτεροβάθμιας εκπαίδευσης. Το δικαίωμα αυτό ισχύει μόνο για όσους υποβάλλουν αίτηση - δήλωση και συμμετέχουν στις πρώτες μετά το συμβάν πανελλαδικές εξετάσεις της τακτικής εξεταστικής περιόδου ή στις πανελλαδικές εξετάσεις κατά τη διάρκεια των οποίων συνέβη το περιστατικό και αφορά στην εισαγωγή κατά το οικείο ακαδημαϊκό έτος. Η περιοχή πρέπει να έχει κηρυχθεί σε κατάσταση έκτακτης ανάγκης πολιτικής προστασίας σύμφωνα με όσα ορίζονται στον ν.3013/2002. Για την περίπτωση αυτή απαιτείται κάθε φορά η έκδοση σχετικής απόφασης της Υπουργού Παιδείας και Θρησκευμάτων. Με την απόφαση αυτή καθορίζεται το ειδικό ποσοστό στο οποίο αποδίδεται βάσει του αριθμού των πληγέντων σε σχέση με τους συμμετέχοντες στις πανελλαδικές εξετάσεις ανά κατηγορία λυκείου, ΓΕΛ, ΕΠΑΛ, ημερήσιο, εσπερινό, το οποίο ποσοστό δεν υπερβαίνει ανά κατηγορία το 2%. Προβλέπεται, επίσης, η δυνατότητα υπαγωγής στο ειδικό ποσοστό. Προβλέπονται τυχόν ειδικότερες προϋποθέσεις για την επιλογή, τα αντίστοιχα δικαιολογητικά, η διαδικασία επιλογής, καθώς και κάθε άλλο σχετικό θέμα. Σε κάθε περίπτωση προϋπόθεση για την επιλογή αυτή είναι ότι οι υποψήφιοι θα πρέπει να έχουν πετύχει συνολικό αριθμό μορίων τουλάχιστον ίσο με το 70% του αριθμού των μορίων που πέτυχε ο τελευταίος επιτυχών της κατηγορίας του στη συγκεκριμένη σχολή ή τμήμα κατά το ίδιο ακαδημαϊκό έτος. Απ' αυτά που σας ανέφερα, λοιπόν, μπορεί κάποιος να καταλάβει ότι το ισχύον θεσμικό πλαίσιο ρυθμίζει επαρκώς και τις περιπτώσεις των μαθητών της τελευταίας τάξης και των αποφοίτων των γενικών ενιαίων λυκείων και των επαγγελματικών λυκείων των περιοχών που πλήττονται κατά τη διάρκεια του σχολικού έτους από φυσικές καταστροφές, όπως είναι οι σεισμοί και οι πλημμύρες. Μάλιστα, τα ειδικότερα θέματα ρυθμίζονται από την υπουργική απόφαση η οποία εκδίδεται μετά τις πανελλαδικές εξετάσεις τον Σεπτέμβριο ή τον Οκτώβριο του ίδιου έτους. Θα σας θυμίσω ότι παρόμοια υπουργική απόφαση εκδόθηκε στις 5-10-2020 για το δημοτικό διαμέρισμα Φαναρίου Πάργας και των περιοχών του Δήμου Πρέβεζας που επλήγησαν από τον σεισμό της 21ης Μαρτίου 2020. Ειδικότερα εκδόθηκε η με αριθμό Φ.253.2/128348/Α5 υπουργική απόφαση με τίτλο «Καθορισμός δικαιούχων ειδικού ποσοστού για εισαγωγή στην τριτοβάθμια εκπαίδευση το ακαδημαϊκό έτος 2020-2021 μαθητών και αποφοίτων γενικών και επαγγελματικών λυκείων περιοχών που έχουν πληγεί εξαιτίας φυσικών καταστροφών και οι οποίοι υπέβαλαν αίτηση - δήλωση και συμμετείχαν στις πρώτες μετά το συμβάν πανελλαδικές εξετάσεις που διεξήχθησαν τον Ιούνιο του 2020». Ευχαριστώ, κυρία Πρόεδρε.
Κι εγώ σας ευχαριστώ, κυρία Υπουργέ. Κύριε συνάδελφε, έχετε τον λόγο.
Άκουσα κι εγώ με προσοχή την κυρία Υπουργό για τα προβλεπόμενα όπως ανέφερε και η ίδια από τις σχετικές νομοθετικές διατάξεις. Το ζήτημα απλώς είναι στην πρακτική του υλοποίηση, όπως είπατε. Σε ό,τι αφορά στο Υπουργείο, αυτό που καταλαβαίνω από αυτό που είπατε είναι ότι εφόσον τελειώσουν οι πανελλαδικές εξετάσεις, τότε το Υπουργείο θα εκδώσει τις σχετικές εγκυκλίους, αποφάσεις κ.λπ.. Στο μεταξύ οι μαθητές θα πρέπει να υποβάλλουν τις αντίστοιχες αιτήσεις. Με μέριμνα ποιου; Της εκάστοτε δευτεροβάθμιας εκπαίδευσης στη Θεσσαλία, στη Λάρισα, στα Τρίκαλα, στην Καρδίτσα; Αυτό θα είναι μέριμνα της δευτεροβάθμιας εκπαίδευσης εκεί, δηλαδή των καθηγητών ή των ίδιων των μαθητών; Θέλω να πω ότι υπάρχει μια προετοιμασία για να φτάσουμε στις εξετάσεις και πολύ δε περισσότερο στην απόφαση του Υπουργείου που είπατε και εσείς προηγουμένως, κυρία Υπουργέ. Άρα, λοιπόν, αυτό θα γίνει με μέριμνα των υπηρεσιών του Υπουργείου, της δευτεροβάθμιας τοπικά ή με ατομική ευθύνη των μαθητών που θα πρέπει να κοιτούν και να ψάχνουν; Αυτό είναι το πρώτο. Όντως ούτως ή άλλως η περιοχή έχει κηρυχθεί σε έκτακτη ανάγκη. Έχουμε τέτοια δείγματα γραφής και από το παρελθόν που έχουν εφαρμοστεί και σε άλλες περιοχές που έχουν πληγεί από τους σεισμούς. Εμείς θεωρούμε ότι και το Υπουργείο και η Κυβέρνηση - οι εκάστοτε κυβερνήσεις - απέναντι σε τέτοια ζητήματα οφείλουν να δείχνουν τη δέουσα προσοχή, αλλά και να φροντίζουν να λαμβάνονται άμεσα όλα εκείνα τα μέτρα προκειμένου να βοηθηθούν στην εκπαίδευσή τους οι μαθητές και ειδικότερα όπως συζητούμε σήμερα οι μαθητές της Γ΄ Λυκείου για την προετοιμασία τους εν όψει των πανελλαδικών εξετάσεων. Πέρα από αυτό το ζήτημα της μοριοδότησης, που είναι το βασικό ερώτημα της ερώτησης που συζητούμε σήμερα, θα θέλαμε να θέσουμε και το εξής: πολλά από αυτά τα παιδιά είναι χωρίς σπίτια αυτήν τη στιγμή. Τα σχολεία έχουν υποστεί καταστροφές. Τα ξέρετε. Έχετε ιδία αντίληψη, είχατε πάει στην περιοχή, να μην τα επαναλαμβάνω. Όμως, κάποιες σχολικές μονάδες έχουν υποστεί ζημιές, άλλες μπορούν να επισκευαστούν, σε άλλες θα πάρει κάποιο διάστημα η επισκευή τους. Όπως και να έχει, η εκπαιδευτική διαδικασία ώσπου να φτάσουμε στις πανελλαδικές θα είναι - επιτρέψτε μου τον όρο - προβληματική. Αυτά τα παιδιά τώρα πού θα διαβάσουν; Πώς θα προετοιμαστούν; Σε σκηνές; Καταλήγω στο εξής: Δεν θα έπρεπε με μέριμνα του κράτους, των δήμων, της περιφέρειας να υπάρξουν όλες εκείνες οι προϋποθέσεις, ούτως ώστε αυτά τα παιδιά να μπορέσουν να έχουν ακόμα και τον χώρο για να προετοιμαστούν, να διαβάσουν, αλλά και την αντίστοιχη ενισχυτική διδασκαλία εν όψει των εξετάσεων και μέσα σε αυτόν τον κυκεώνα των προβλημάτων που αντιμετωπίζουν ως απόρροια του σεισμού και της πανδημίας; Ευχαριστώ, κυρία Πρόεδρε.
Ευχαριστώ, κύριε συνάδελφε. Ορίστε, κυρία Υφυπουργέ, έχετε τον λόγο.
Ευχαριστώ πολύ, κυρία Πρόεδρε. Πράγματι, κύριε συνάδελφε, διαπιστώσατε και εσείς ότι υπάρχει και το θεσμικό και το νομικό πλαίσιο - το οποίο επιτρέπει όταν συντρέχουν οι προϋποθέσεις που ανέφερα στην πρωτολογία και δεν θα κουράσω επαναλαμβάνοντάς τες, γιατί και τις γνωρίζετε και τις ακούσατε - , και τότε το Υπουργείο έχει την υποχρέωση να προβεί στην έκδοση υπουργικής απόφασης για να καθορίσει το ποσοστό και τις προϋποθέσεις να ενταχθούν τα παιδιά. Επαναλαμβάνω: Όταν υπάρχουν οι προϋποθέσεις, υπάρχει το νομικό πλαίσιο και η ευαισθησία του Υπουργείου. Δεν προαναγγέλλω κάτι, απλώς ξεκαθαρίζω τι ισχύει νομικά. Σε ό,τι αφορά στο ποιος θα κάνει την αίτηση - δήλωση, προφανώς ο ενδιαφερόμενος μαθητής, σε συνεννόηση με τη δευτεροβάθμια εκπαίδευση, όταν και εάν εκδοθεί η υπουργική απόφαση, που θα πάρει και οδηγίες σχετικές από το Υπουργείο μας. Θα ήθελα, όμως, στον χρόνο που μου μένει να σας πω πέραν των όσων αναφέρατε, επειδή θίξατε και το θέμα των περισσότερων δυσχερειών που υπάρχουν για τα παιδιά αυτά, πέρα από την πανδημία που δημιούργησε προβλήματα, ότι το Υπουργείο μας σε αυτό το διάστημα μερίμνησε μετά από το πλήγμα που δέχτηκαν οι περιοχές της Θεσσαλίας να διατηρήσει όπου ήταν εφικτό και δεν συνεπάγετο περαιτέρω κίνδυνο για την ασφάλεια των παιδιών και των οικογενειών τους την εξ αποστάσεως εκπαίδευση, ώστε να μην απέχουν από την εκπαιδευτική διαδικασία. Οι κτηριακές υποδομές, που δεν εποπτεύονται από εμάς, αλλά από το Υπουργείο Υποδομών και Μεταφορών, σε συνεργασία με τις τεχνικές υπηρεσίες των δήμων έκαναν αυτοψίες για να διαπιστώσουν την καταλληλότητα των σχολικών κτηρίων, κατέγραψαν τις ζημιές, για να ξεκινήσει η άμεση αποκατάστασή τους. Σύμφωνα με το έγγραφο με αριθμό 2960/24-3-21 της Αυτοτελούς Διεύθυνσης Διοικητικής, Οικονομικής και Παιδαγωγικής Υποστήριξης της Περιφερειακής Διεύθυνσης Πρωτοβάθμιας και Δευτεροβάθμιας Εκπαίδευσης Θεσσαλίας, το οποίο εστάλη στο Υπουργείο μας, καταγράφηκαν αμέσως τα ακατάλληλα για χρήση κτήρια στο Δήμο Λαρισαίων, ενώ δεν υπήρξαν αντίστοιχα κτήρια σχολικών μονάδων προς κατεδάφιση. Το ίδιο έγινε και στις Περιφερειακές Ενότητες Καρδίτσας και Τρικάλων. Στην Περιφερειακή Ενότητα Μαγνησίας δεν κατεγράφη ούτε ζημία ούτε ακαταλληλότητα σχολικών κτηρίων. Επίσης, για το σχολικό έτος 2020-2021, με ευθύνη του διευθυντή κάθε σχολικής μονάδας και σύμφωνα με τις κατευθυντήριες οδηγίες του Οργανισμού Αντισεισμικής Προστασίας, το Υπουργείο Παιδείας και Θρησκευμάτων συνέταξε σχέδιο έκτακτης ανάγκης σε περίπτωση ειδικού κινδύνου για όλες τις σχολικές μονάδες της Περιφερειακής Ενότητας Λάρισας. Η Διεύθυνση Πρωτοβάθμιας Εκπαίδευσης Λαρίσης υλοποίησε ενημερωτικές και επιμορφωτικές δράσεις για την εκπαιδευτική κοινότητα, για το σεισμικό φαινόμενο, τις επιπτώσεις του και τη συμπεριφορά που πρέπει να έχουν σε τέτοια ξαφνικά φυσικά φαινόμενα, όπως ο σεισμός. Διοργάνωσαν ασκήσεις ετοιμότητας, με στόχο την ενημέρωση και την εκπαίδευση των μαθητών και του συνόλου του προσωπικού. Θα ήθελα εδώ να πω ότι, αν στο Δαμάσι γλιτώσαμε θύματα, δεν ήταν μόνο χάρη στην αυτοθυσία του διευθυντή, την οποία όλοι επαίνεσαν - και ο ίδιος ο Πρωθυπουργός μίλησε μαζί του - αλλά και στο ότι είχε την πρόνοια να κάνει ανάλογες ασκήσεις ετοιμότητας στους μαθητές. Επίσης προβλέψαμε - και με αυτό τελειώνω, κυρία Πρόεδρε - την ενισχυτική διδασκαλία, στο πλαίσιο του προγράμματος «ΑΝΤΙΣΤΑΘΜΙΣΤΙΚΗΣ ΕΚΠΑΙΔΕΥΣΗΣ» για την υποστήριξη και την προετοιμασία των μαθητών της Γ΄ τάξης του λυκείου των γενικών ενιαίων λυκείων, των επαγγελματικών λυκείων ειδικής αγωγής και της Δ΄ τάξης των ενιαίων ειδικών επαγγελματικών γυμνασίων και λυκείων και τη συμμετοχή στις πανελλαδικές εξετάσεις στα ειδικά μαθήματα. Αυτή η ενισχυτική διδασκαλία έγινε μέσω τηλεκπαίδευσης, όπως προβλέπεται από τις σχετικές υπουργικές αποφάσεις και ήταν ένα πρόσθετο μέτρο που ελήφθη από το Υπουργείο μας. Ευχαριστώ πάρα πολύ.
Κι εγώ ευχαριστώ, κυρία Υφυπουργέ. Προχωρούμε με την τρίτη με αριθμό 653/5-4-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Προβλήματα σχολικής στέγασης στο Περιστέρι». Θα απαντήσει η Υφυπουργός Παιδείας και Θρησκευμάτων κ. Μακρή. Κύριε Αρσένη, έχετε τον λόγο.
Ευχαριστώ πολύ, κυρία Πρόεδρε. Κυρία Υφυπουργέ, το θέμα αφορά στη σχολική στέγη στο Περιστέρι. Είναι ένας από τους μεγαλύτερους δήμους της χώρας κι όμως οι ελλείψεις στη σχολική στέγη, παρ' όλο που είναι στο κέντρο της χώρας, στην πρωτεύουσα, είναι αδιανόητες. Έχουμε το 10ο Λύκειο στον Άγιο Ιερόθεο που είναι υπό κατασκευή εδώ και δύο δεκαετίες και δεν έχει ακόμα παραδοθεί. Συστεγάζεται αυτή τη στιγμή με το 7ο Λύκειο με λυόμενα κτήρια, εκεί που θα έπρεπε να ήταν η αυλή του 7ου Λυκείου. Παρομοίως, το 1ο Γυμνάσιο συστεγάζεται με το 1ο Λύκειο - μια τρομερή πρωτοτυπία - με αίθουσες στους διαδρόμους του σχολείου, κάτι το οποίο είναι παγκόσμια πρωτοτυπία, αλλά δυστυχώς στην Ελλάδα δεν την συναντάμε μόνο σ' αυτό το κτήριο, μόνο σ' αυτό το σχολείο. Τεράστιο πρόβλημα αποτελεί και η συστέγαση του ειδικού σχολείου με το 3ο ΕΠΑΛ. Το ειδικό σχολείο κατάφερε να λειτουργήσει πρόπερσι, παρ' όλο που είχε ιδρυθεί εδώ και δέκα χρόνια, καθώς δεν υπήρχε σχολικό κτήριο, γι' αυτό και δεν μπορούσε να λειτουργήσει. Τελικά συστεγάζεται με το 3ο ΕΠΑΛ, αλλά νομίζω εύλογα αναρωτιόμαστε πώς μπορεί ένα ειδικό σχολείο να συστεγάζεται με ένα ΕΠΑΛ. Πώς μπορεί να ικανοποιούνται οι ειδικές προδιαγραφές λειτουργίας ενός τέτοιου σχολείου, που είναι υψηλές, υψηλότερες κάθε άλλου σχολείου; Όσο για το νεοϊδρυθέν καλλιτεχνικό σχολείο του Περιστερίου, αυτό συστεγάζεται με το 1ο ΕΠΑΛ σε κτήριο ΣΔΙΤ, που παραδόθηκε μετά από δέκα χρόνια κατασκευής και καθυστερήσεων, παρ' όλο που δεν είχε πρόβλημα το οικόπεδο, παρ' όλο που δεν υπήρχαν ιδιοκτησιακά ζητήματα, ούτε αναδιάρθρωση προσανατολισμού ούτε χωροταξίας. Παρ' όλα αυτά υπήρξε μεγάλη καθυστέρηση. Και πάλι έχουμε δύο σχολεία με ιδιαίτερες ανάγκες να μπαίνουν σε ένα κτήριο ΣΔΙΤ με τρομερά μεγάλα προβλήματα. Κατ' αρχάς, ξέρετε ότι οι διαχειριστές των ΣΔΙΤ, οι ιδιοκτήτες δεν επιτρέπουν ούτε ένα καρφί να μπει, δεν επιτρέπουν να γίνει η παραμικρή αλλαγή, ούτε στο ωράριο, για τις ανάγκες λειτουργίας του σχολείου. Το ερώτημα είναι πότε θα είναι έτοιμο να παραδοθεί το κτήριο του 10ου Λυκείου, που χτίζεται εδώ και είκοσι χρόνια, ώστε να αποσυμφορηθεί η κατάσταση και να πάψουν τα παιδιά να κάνουν μαθήματα στα λυόμενα στην αυλή και τα υπόλοιπα παιδιά να έχουν αυλή; Πότε θα είναι έτοιμο να παραδοθεί το κτήριο του ειδικού σχολείου, ένα κτήριο που θα πληροί, ελπίζουμε, τις προϋποθέσεις που είναι απαραίτητες για ένα ειδικό σχολείο; Τι προτίθεται να κάνει το Υπουργείο, προκειμένου να αποσυμφορηθεί η κατάσταση στα υπόλοιπα σχολεία που αναφέραμε, όπως το καλλιτεχνικό, που λόγω έλλειψης χώρων για εργαστήρια και πολύμορφες δραστηριότητες, που αναπτύσσονται στα καλλιτεχνικά σχολεία, δεν μπορεί να ανταποκριθεί στις ανάγκες των μαθητριών και μαθητών; Ευχαριστώ πολύ.
Και εγώ, κύριε συνάδελφε. Κυρία Υπουργέ, έχετε τον λόγο.
Ευχαριστώ, κυρία Πρόεδρε. Κύριε Αρσένη, πιστή στο εβδομαδιαίο ραντεβού μας θα απαντήσω και σε αυτή σας την ερώτηση, διευκρινίζοντάς σας, όμως, ότι η μέριμνα για την κατασκευή, διαχείριση και βελτίωση των υλικοτεχνικών υποδομών του Εθνικού Συστήματος της Πρωτοβάθμιας και Δευτεροβάθμιας Εκπαίδευσης και ιδιαίτερα η συντήρηση, η καθαριότητα και η φύλαξη των σχολικών κτηρίων εμπίπτει στις αρμοδιότητες των δήμων, σύμφωνα με το άρθρο 75 παράγραφος 1 περίπτωση ΣΤ΄ του Κώδικα Δήμων και Κοινοτήτων. Με το άρθρο 94 παράγραφος 4 του ν.3852/2010 «Νέα Αρχιτεκτονική της Διοίκησης και της Αποκεντρωμένης Διοίκησης - Πρόγραμμα “Καλλικράτης”» οι δήμοι έχουν την αρμοδιότητα της απαλλοτρίωσης οικοπέδων για τις ανάγκες της σχολικής στέγης, της ανέγερσης σχολικών κτηρίων, της μίσθωσης ακινήτων για τη στέγαση δημόσιων σχολικών μονάδων, της στέγασης και συστέγασης αυτών και σε περίπτωση συστέγασης, του καθορισμού της αποκλειστικής χρήσης ορισμένων χώρων του διδακτηρίου από κάθε σχολική μονάδα, καθώς και της κοινής χρήσης των υπολοίπων χώρων και των ωρών λειτουργίας της κάθε συστεγαζόμενης σχολικής μονάδας. Επιπλέον, βάσει της ανωτέρω διάταξης, στους δήμους ανατίθεται και η αρμοδιότητα για την κατανομή πιστώσεων στις σχολικές επιτροπές για την επισκευή και συντήρηση των σχολικών κτηρίων. Ο ρόλος του Υπουργείου μας είναι επιτελικός και καθορίζει τις προδιαγραφές των χώρων ως προς το είδος, τον αριθμό και το μέγεθός τους, που αποτυπώνονται στο εκάστοτε κτηριολογικό πρόγραμμα. Επιπλέον, σύμφωνα με την με αριθμό 136882/ΓΔ4/9-10-2020 εγκύκλιο της γενικής γραμματείας Πρωτοβάθμιας και Δευτεροβάθμιας Εκπαίδευσης του Υπουργείου μας με θέμα «Μεταβολές σχολικών μονάδων Πρωτοβάθμιας και Δευτεροβάθμιας Εκπαίδευσης για το σχολικό έτος 2021-2022» προβλέπεται ότι οι προτάσεις των διευθύνσεων δευτεροβάθμιας εκπαίδευσης προς το ΥΠΑΙΘ για την υλοποίηση των σχολικών μεταβολών - δηλαδή για τη συντήρηση σχολικών μονάδων, τις προσθήκες τομέων και ειδικοτήτων - θα πρέπει να συνοδεύονται από γνωμοδότηση των οικείων δημοτικών συμβουλίων, στην οποία ρητά θα προσδιορίζεται το ζήτημα της στέγασης των σχολικών μονάδων. Από την ενημέρωση που είχαμε από τη διεύθυνση Δευτεροβάθμιας Εκπαίδευσης Γ΄ Αθήνας οι σχολικές μονάδες, που αναφέρετε στην ερώτησή σας, λειτουργούν σύμφωνα με την κείμενη νομοθεσία και η κατανομή μαθητών και μαθητριών στα τμήματα δεν υπερβαίνει τον προβλεπόμενο αριθμό. Η χρήση των χώρων αυτών των σχολικών μονάδων είναι ικανοποιητική και καλύπτει τις εκπαιδευτικές ανάγκες των μαθητών και των μαθητριών. Για την πληρέστερη ενημέρωσή σας, κύριε συνάδελφε, μολονότι δεν άπτεται η ερώτηση αποκλειστικά των αρμοδιοτήτων του Υπουργείου μας, αναζητήσαμε και στοιχεία για τα σχολικά κτήρια που επικαλείστε. Δεν υφίσταται κτήριο υπό κατασκευή για το 10ο Λύκειο Περιστερίου, δεδομένου ότι το οικόπεδο, το οποίο έχει αποκτηθεί από τον Οργανισμό Σχολικών Κτιρίων επί σειρά ετών, βρίσκεται εκτός σχεδίου δόμησης, άρα δεν μπορούσε να αναγερθεί σχολικό κτήριο. Το 10ο Λύκειο Περιστερίου συστεγάζεται με το 7ο Λύκειο και το θέμα το γνωρίζουν οι Κτηριακές Υποδομές. Η συστέγαση του ειδικού σχολείου με το 3ο ΕΠΑΛ προέκυψε μετά από εισήγηση της διεύθυνσης Δευτεροβάθμιας Εκπαίδευσης Γ΄ Αθήνας από το έτος 2017. Επίσης, σχετικά με το 1ο Γυμνάσιο και το 1ο Λύκειο υπάρχει επάρκεια χώρων και στεγάζει και καλύπτει τις ανάγκες και των δύο σχολείων, όπως επιβεβαιώνει η αρμόδια υπηρεσία της διεύθυνσης Δευτεροβάθμιας Εκπαίδευσης Γ΄ Αθήνας. Σε ό,τι αφορά, ειδικότερα, στο Καλλιτεχνικό Σχολείο Περιστερίου, η Δευτεροβάθμια Εκπαίδευση Γ΄ Αθήνας ήδη από το 2016 είχε ζητήσει την έγκριση μεταφοράς της έδρας του Καλλιτεχνικού Γυμνασίου Αιγάλεω, που μετονομάστηκε σε Καλλιτεχνικό Σχολείο Περιστερίου, μετά και από σχετική γνωμοδότηση της αρμόδιας καλλιτεχνικής επιτροπής του Υπουργείου μας, η οποία απεφάνθη ότι το νέο κτήριο επέτρεπε τη στέγαση της νέας σχολικής μονάδας. Θα επανέλθω σε αυτό και στη δευτερολογία μου. Ευχαριστώ, κυρία Πρόεδρε.
Κι εγώ, κυρία Υπουργέ. Κύριε συνάδελφε, έχετε τον λόγο.
Ευχαριστώ πολύ, κυρία Πρόεδρε. Ευχαριστώ πολύ, κυρία Υπουργέ, για την απάντησή σας. Εδώ πέρα έχουμε ένα πολύ δύσκολο φαινόμενο. Έχουν μεταφερθεί όλες οι αρμοδιότητες στους δήμους, χωρίς να έχει μεταφερθεί στην πραγματικότητα επαρκής χρηματοδότηση, χωρίς όμως, επίσης, να έχουν μείνει καν οι ίδιοι πόροι που έπαιρναν οι δήμοι. Ξέρετε πολύ καλά, κυρία Υπουργέ και από την εκλογική σας περιφέρεια, ότι οι πόροι που παίρνουν οι δήμοι τα τελευταία δέκα χρόνια έχουν μειωθεί τουλάχιστον κατά 40%. Κατά συνέπεια οι πόροι που παίρνουν οι σχολικές επιτροπές για να πληρώνουν τη θέρμανση ή οτιδήποτε δεν φτάνουν καν για να θερμαίνουν αυτά τα σχολεία. Είπατε, όμως, ότι το κράτος κρατάει τις προδιαγραφές. Τηρούνται οι προδιαγραφές όταν ένα ειδικό σχολείο συστεγάζεται με ένα ΕΠΑΛ; Πόσο μπορούν να τηρηθούν αυτές οι προδιαγραφές; Οι υπηρεσίες σας λένε ότι το 1ο Γυμνάσιο με το 1ο Λύκειο συστεγάζονται μια χαρά. Εδώ, όμως, έχουμε καταγγελίες από τους ίδιους τους καθηγητές. Λένε ότι υπάρχουν αίθουσες στους διαδρόμους. Πώς μπορεί να είναι αυτό αποδεκτό ως κανονικότητα; Και ούτω καθεξής για το καλλιτεχνικό κ.λπ.. Υπάρχει ένα μεγάλο πρόβλημα - επειδή γνωρίζετε το ζήτημα για τη Δυτική Αθήνα, το έχουμε ξανασυζητήσει και θα το συζητάμε συνέχεια - της σχολικής στέγης και στο θέμα της συντήρησης. Και αυτό το θέμα είναι γενικότερο σε όλη την Ελλάδα. Χρειαζόμαστε, κατά τη γνώμη μου, να αναλάβει το κράτος την ευθύνη της κατασκευής αυτών των κτηρίων και να επέμβει ουσιαστικά η κεντρική πολιτεία στην κατασκευή αυτών των κτηρίων. Δεν γίνεται, δηλαδή. Είχε ανακοινώσει και ο κ. Λιβάνιος ως Υφυπουργός Εσωτερικών ένα πρόγραμμα που θα ενισχύει τους δήμους ειδικά για την κατασκευή κτηρίων. Ένα πρόγραμμα, όμως, το οποίο αναζητείται. Ο κ. Λιβάνιος δεν είναι τώρα Υφυπουργός Εσωτερικών μετά από τον ανασχηματισμό και δεν βλέπουμε να προχωράει αυτή η πρωτοβουλία. Ήταν πάρα πολύ σημαντική. Έχουμε την ανάγκη δημιουργίας ενός «ΚΤΕΟ κτηρίων». Κτήρια βρίσκονται στα πρόθυρα της κατάρρευσης. Σε νηπιαγωγείο στην Κέρκυρα έπεσε η οροφή πάνω στο τραπεζάκι που κάθονταν επτά παιδάκια δύο λεπτά αφού βγήκαν για διάλειμμα. Θα μπορούσαμε να είχαμε θρηνήσει παιδιά. Πριν από λίγο καιρό έγινε. Αντίστοιχα παλαιότερα και στη Δυτική Αθήνα είχαμε τέτοια φαινόμενα. Εάν δεν αλλάξει αυτή τη στιγμή η κατάσταση, οδεύουμε στην πλήρη απαξίωση των σχολικών κτηρίων, με κίνδυνο για τα παιδιά και βέβαια με μία πολύ κακή εικόνα και κληρονομιά που αφήνουμε στη δημόσια παιδεία. Γι' αυτό, πραγματικά, σας καλώ να προχωρήσετε και να εισηγηθείτε και στον Υπουργό Εσωτερικών να προχωρήσει άμεσα με το πρόγραμμα για τα σχολικά κτήρια, να δείτε λίγο πιο επισταμένα εάν τηρούνται οι προδιαγραφές των σχολικών κτηρίων, που είπατε ότι είναι αρμοδιότητα του Υπουργείου, και να ζητήσετε από τους δήμους να κάνουν τα απαραίτητα δίνοντάς τους χρηματοδότηση, γιατί η κατάσταση της σχολικής στέγης στη Δυτική Αθήνα είναι πραγματικά πολύ κακή και στο Περιστέρι, όπως παρουσιάσαμε σήμερα. Ευχαριστώ πολύ.
Κι εγώ, κύριε συνάδελφε. Τον λόγο έχει η κυρία Υπουργός.
Ευχαριστώ πολύ, κυρία Πρόεδρε. Εάν σας ερμηνεύω σωστά, κύριε συνάδελφε, συμφωνείτε και εσείς με την ανάθεση αυτής της αρμοδιότητας στους δήμους. Αποτελούσε άλλωστε πάγιο αίτημα της τοπικής αυτοδιοίκησης. Και σε ό,τι αφορά στην οικονομική ενίσχυση του κεντρικού πολιτικού συστήματος στους δήμους για την κατασκευή καλύτερων και επισκευή των σχολικών μονάδων, σας βεβαιώ με απόλυτη ειλικρίνεια ότι το πρόγραμμα - ήδη το είπατε - υπάρχει και είναι ένα πρόγραμμα που θα «τρέξει» πάρα πολύ γρήγορα και εκφράζω και τη βάσιμη αισιοδοξία ότι και οι δήμοι θα το εκμεταλλευτούν με τον καλύτερο δυνατό τρόπο. Όπως σας είπα και στην πρωτολογία, οι απαντήσεις στην ερώτησή σας δεν ανήκουν στην αποκλειστική αρμοδιότητα του Υπουργείου μας. Αναζήτησα όμως - γιατί ήθελα να σας ενημερώσω - στοιχεία για τις σχολικές μονάδες που η ερώτησή σας περιλαμβάνει. Οι τελευταίες μετεγκαταστάθηκαν σε άλλα κτήρια μετά από εισήγηση της Δευτεροβάθμιας Εκπαίδευσης Γ΄ Αθήνας της σχολικής κοινότητας και την εισήγηση αυτή την αποδέχθηκε ο Δήμος Περιστερίου. Και ειδικότερα σας αναφέρω ότι το 2016 εγκρίθηκε η μεταφορά της έδρας του Καλλιτεχνικού Σχολείου Αιγάλεω, που μετονομάστηκε σε Καλλιτεχνικό Γυμνάσιο Περιστερίου, στο κτήριο του Τεχνικού Επιμελητηρίου Περιστερίου λόγω της επάρκειας χώρων και η μετεγκατάσταση υλοποιήθηκε την ίδια χρονιά που εγκρίθηκε. Το 2017 εγκρίθηκε η μετεγκατάσταση του 3ου ΕΠΑΛ Περιστερίου που συστεγάζεται με το ειδικό σχολείο - στο οποίο επιμένετε - γιατί το κτήριο του ΤΕΕ Περιστερίου έχει μεγάλη χωρητικότητα. Και σύμφωνα με το έγγραφο που έχει ημερομηνία 06-04-2021 που απεστάλη από την ειδική υπηρεσία Διαχείρισης και Εφαρμογής του Υπουργείου Εσωτερικών στο δικό μας Υπουργείο, το Υπουργείο Εσωτερικών στο πλαίσιο του προγράμματος «ΑΝΤΩΝΗΣ ΤΡΙΤΣΗΣ» εξέδωσε τη με αριθμό πρωτοκόλλου 16401/28-08-2020 πρόσκληση για την αξιοποίηση κτηριακού αποθέματος των δήμων, καθώς και την με αριθμό πρωτοκόλλου 18213/29-09-2020 πρόσκληση με τίτλο «Συντήρηση δημοτικών ανοιχτών αθλητικών χώρων σχολικών μονάδων, προσβασιμότητα ΑΜΕΑ», οι οποίες αφορούν στη χρηματοδότηση έργων για τη συντήρηση και την επισκευή σχολικών κτηρίων και αύλειων χώρων, καθώς και κάθε άλλης συναφούς δράσης αυτών, που έχει ως στόχο τη βελτίωση των υποδομών της προσχολικής, της πρωτοβάθμιας, της δευτεροβάθμιας εκπαίδευσης και την αναβάθμιση της ποιότητας των παρεχόμενων υπηρεσιών στον τομέα της εκπαίδευσης. Άρα, Λοιπόν, ο Δήμος Περιστερίου μπορεί και πιστεύω ότι θα υποβάλει αίτηση χρηματοδότησης, σύμφωνα με τις προϋποθέσεις που ορίζονται στις ανωτέρω προσκλήσεις, και θα βελτιώσει, όσο είναι δυνατόν κι όσο επιβάλλεται, την κατάσταση των σχολικών μονάδων. Σας ευχαριστώ και πάλι.
Κι εγώ σας ευχαριστώ, κυρία Υπουργέ, και θα μου επιτρέψετε, ως εκπαιδευτικός κι εγώ, να σας παρακαλέσω, επειδή υπάρχουν σχολεία όπως το 2ο Λύκειο Πετρούπολης, που ακόμη έχουν τάξεις που λειτουργούν μέσα σε κοντέινερ, και επειδή γνωρίζω την ευαισθησία σας, να το κοιτάξετε ιδιαίτερα και να λυθεί άμεσα. Διότι καταλαβαίνετε ότι είναι πολύ δύσκολη η διδασκαλία μέσα σε τέτοιες αίθουσες.
Ευχαριστούμε για την παρατήρηση. Καταγράφεται.
Ευχαριστώ πολύ, κυρία Υπουργέ. Προχωρούμε τώρα στην τέταρτη με αριθμό 648/5-4-2021 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Οικονομικών, με θέμα: «Φορολόγηση αναδρομικών εντεκαμήνου (Ιούνιος 2015- Μάιος 2016)». Στην ερώτηση θα απαντήσει ο Υφυπουργός Οικονομικών κ. Απόστολος Βεσυρόπουλος. Κύριε συνάδελφε, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, η Κυβέρνησή σας, παρά τις προεκλογικές υποσχέσεις, κατά τους είκοσι μήνες διακυβέρνησης ασκεί μια πολιτική που έχουμε την αίσθηση ότι υποβαθμίζει περισσότερο το βιοτικό επίπεδο των συνταξιούχων. αλλά και αγνοεί τις δικαστικές αποφάσεις οι οποίες έχουν εκδοθεί. Ενώ προεκλογικά υποσχόταν τη διατήρηση της λειψής δέκατης τρίτης σύνταξης που είχε ψηφιστεί από την προηγούμενη κυβέρνηση, τελικά την κατάργησε. Τα κατώτατα όρια της σύνταξης και του ΕΚΑΣ, που το ΠΑΣΟΚ είχε θεσμοθετήσει και διατήρησε, παρά τον δημοσιονομικό εκτροχιασμό που επέφερε η διακυβέρνηση 2004-2009, καταργήθηκαν επί ΣΥΡΙΖΑ, αλλά η Νέα Δημοκρατία διατήρησε την κατάργησή τους. Επίσης, με αυθαίρετες ερμηνείες των αποφάσεων του Συμβουλίου της Επικρατείας, που τις νομοθέτησε μάλιστα, αφ' ενός έχει στερήσει από ενάμισι εκατομμύριο χαμηλοσυνταξιούχους τα αναδρομικά από τις περικοπές των δώρων και των επικουρικών το εντεκάμηνο Ιούνιος 2015- Μάιος 2016, αφ' ετέρου σε όσους χορήγησε αναδρομικά από περικοπές κύριων συντάξεων η επιστροφή αυτών των ποσών, παρά το ότι καταβλήθηκαν μετά από πέντε περίπου χρόνια, ήταν άτοκη. Μάλιστα, όσοι συνταξιούχοι τελικά πήραν, μετά από τόσα πολλά χρόνια, τα ποσά που τους αναλογούσαν από τις αντισυνταγματικές περικοπές των νόμων 4051 και 4093 του 2012, θα πρέπει, σύμφωνα με εγκύκλιο του κυρίου διοικητή της ΑΑΔΕ, να υποβάλουν τροποποιητικές δηλώσεις φορολογίας εισοδήματος για τα έτη 2015 και 2016. Με άλλα λόγια, κύριε Υπουργέ, η Κυβέρνηση, αντί να καταβάλει εντόκως τα αναδρομικά, όπως έντοκα εισπράττει τα πάντα όταν υπάρχουν καθυστερήσεις - έντοκα τα εισπράττει - όχι μόνον τα αποδίδει άτοκα, αλλά και τα φορολογεί και μάλιστα τα φορολογεί διπλά, τα φορολογεί και ως φορολογητέο εισόδημα από συντάξεις και άρα ως ειδική εισφορά αλληλεγγύης. Και μάλιστα το φορολογητέο εισόδημα από συντάξεις έχει συντελεστή 22% έως 42% για το 2015 και 22% έως 45% για το 2016 και η ειδική εισφορά αλληλεγγύης με συντελεστή 2% έως 8% για το 2015 και με συντελεστή 2,2% έως 10% για το 2016. Σε αντίστοιχη περίπτωση αναδρομικής απόδοσης ποσών, κύριε Υπουργέ - το ξέρετε πάρα πολύ καλά - οι συνταξιούχοι φορολογήθηκαν σύμφωνα με την παράγραφο 4 του άρθρου 60 του ν. 4172/2013 και του άρθρου 15 του ν.4575/2018 και την εφαρμοστική ΚΥΑ 170285/009 του 2018, με αυτοτελή φορολογικό συντελεστή 20%, συμπεριλαμβανομένης σε αυτό και της ειδικής εισφοράς αλληλεγγύης. Κι εκεί εξαντλήθηκε κάθε φορολογική υποχρέωση. Βλέπετε, υπάρχει μια μεγάλη δυσαναλογία, δυσαρμονία, μια αντίφαση, ένα κακό. Κύριε Υπουργέ, προτίθεστε στο πλαίσιο της ισότιμης αντιμετώπισης των Ελλήνων πολιτών - κι έτσι το βάζουμε εμείς - να φορολογήσετε τα αναδρομικά, το εντεκάμηνο 2015 έως 2016, με τον ίδιο τρόπο που φορολογήθηκαν τα αναδρομικά ποσά που καταβλήθηκαν σύμφωνα με το άρθρο 15 του ν.4575/2018, δηλαδή με αυτοτελή φορολόγηση 20%, συμπεριλαμβανομένης και της ειδικής εισφοράς αλληλεγγύης; Επίσης, υπάρχει κάποιο σχέδιο και χρονοδιάγραμμα το οποίο πρέπει να πούμε στους συνταξιούχους; Ευχαριστώ, κυρία Πρόεδρε.
Κι εγώ, κύριε συνάδελφε. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Οφείλω να σας πω ότι η Κυβέρνηση έχει δώσει έμπρακτα δείγματα σεβασμού στις δικαστικές αποφάσεις. Από εκεί και πέρα, η κριτική σας είναι αβάσιμη, γιατί αυτή η Κυβέρνηση τον περασμένο Ιούλιο έφερε τροπολογία με την οποία επεκτάθηκε η απόδοση των αναδρομικών για το εντεκάμηνο Ιουνίου 2015- Μαΐου 2016 και για όσους από τους συνταξιούχους δεν είχαν ασκήσει αγωγή ενώπιον των διοικητικών δικαστηρίων. Κι επειδή επικαλείστε τις αποφάσεις του Συμβουλίου της Επικρατείας, θα πρέπει να σας πω ότι στις υπ' αριθμ. 1439, 1443 του 2020 αποφάσεις του Συμβουλίου της Επικρατείας προβλεπόταν η επιστροφή των αναδρομικών μόνο σε αυτούς που είχαν ασκήσει αγωγή. Η Κυβέρνηση της Νέας Δημοκρατίας ήταν αυτή που συμπεριέλαβε και όσους δεν είχαν ασκήσει αγωγή. Από εκεί και πέρα, με τον ν.4701/2020 και συγκεκριμένα με το άρθρο 30 έδωσε ουσιαστική λύση στο πρόβλημα με τα αναδρομικά ποσά συντάξεων, για τα οποία οι συνταξιούχοι κλήθηκαν να πληρώσουν φόρο. Αναφέρομαι σε ένα μεγάλο ποσοστό αναδρομικών συντάξεων που εισπράχθηκαν το 2013 από τους συνταξιούχους, οι οποίοι όμως δεν συμπεριέλαβαν τα συγκεκριμένα ποσά στη φορολογική τους δήλωση, με αποτέλεσμα να καταλογιστεί φόρος. Ανάμεσα σε αυτές τις περιπτώσεις προέκυψαν και ορισμένες πράξεις προσδιορισμού φόρου που εκδόθηκαν, παρά το γεγονός ότι τα εισοδήματα αυτά είχαν συμπεριληφθεί από τους φορολογούμενους στις δηλώσεις που είχαν υποβάλει. Με τη ρύθμιση που φέραμε στη Βουλή και ψηφίσαμε, αποκαταστήσαμε αυτήν την άνιση και άδικη αντιμετώπιση που είχε προκαλέσει μεγάλα προβλήματα σε συγκεκριμένους συνταξιούχους. Δόθηκε η δυνατότητα διορθωτικής παρέμβασης με βάση τα στοιχεία που προσκομίζονται στις αρμόδιες ΔΟΥ, για να διασφαλιστεί η φορολόγηση των σχετικών ποσών στη χρήση στην οποία πράγματι ανάγονται και όχι συνολικά στο έτος στο οποίο εισπράχθηκαν. Προβλέψαμε, επίσης, ότι δεν θα επιβληθούν πρόστιμα, ενώ μειώνονται σημαντικά οι επιβαλλόμενες προσαυξήσεις στους συνταξιούχους που έλαβαν καθυστερημένα την πρώτη τους σύνταξη, για τα μη δηλωθέντα αναδρομικά τους. Στη δευτερολογία μου θα σας δώσω απάντηση για τα υπόλοιπα που αναφέρονται στα ερωτήματά σας.
Ευχαριστώ, κύριε Υπουργέ. Κύριε συνάδελφε, έχετε τον λόγο.
Κύριε Υπουργέ, κατ' αρχάς, γι' αυτά που είπατε ότι έχετε κάνει, δεν θα πούμε ότι δεν έχουν γίνει. Όμως, δεν δίνετε πλήρη απάντηση στην πρωτολογία, για να μπορέσουμε να κάνουμε μια δευτερολογία πλήρη. Δεν μπορούμε να απαντήσουμε. Δηλαδή, όταν ρωτάμε και μου λέτε στην πρωτολογία ότι δεν απαντάτε και ότι θα τα πείτε στη δευτερολογία, τι να πω εγώ τώρα στη δευτερολογία που δεν έχω άλλη κουβέντα; Άρα, είναι ατελές και νομίζω ότι δεν είναι σωστό κοινοβουλευτικά. Μου επιτρέπεται να το πω αυτό, γιατί δεν μπορώ να απαντήσω, αφού δεν έχετε μιλήσει εσείς. Όμως, κύριε Υπουργέ, εγώ θα καταθέσω και στα Πρακτικά - και το έχει λάβει το Υπουργείο υπ' όψιν - , ενδεικτικά θα σας δώσω έγγραφα τα οποία έχουν καταθέσει ο Πανελλήνιος Σύλλογος Συνταξιούχων Τηλεπικοινωνιών Ομίλου ΟΤΕ, ο Σύνδεσμος Συνταξιούχων Επικουρικής Ασφάλισης Προσωπικού Αεροπορικών Επιχειρήσεων. Θα κατατεθούν στα Πρακτικά αυτά τα έγγραφα τα οποία αναφέρουν τα προβλήματα τα οποία είπα. Είναι συγκεκριμένα ζητήματα για τα οποία δεν ξέρω τι θα πείτε. Δεν ξέρω. Επιμένω, όμως, να το πω, γιατί πρέπει να υπενθυμίσω και να θέσω το θέμα. Υπάρχουν αντιμετωπίσεις από την Κυβέρνηση γι' αυτές τις συγκεκριμένες κατηγορίες των αναδρομικών οι οποίες δεν είναι εύστοχες. Είναι αρνητικές και δεν είναι ορθές. Δεν μπορεί να υπάρχει άτοκη απόδοση και μάλιστα διπλά, με φορολογία διπλή. Κι έχουμε φορολογητέο εισόδημα από συντάξεις με συντελεστή 22% ως 42% για το 2015. Δεν μπορείτε να το αμφισβητήσετε αυτό. Συντελεστής 22% ως 45% για το 2016. Επίσης, ειδική εισφορά αλληλεγγύης με συντελεστή 2% έως 8% για το 2015 και 2,2% έως 10% για το 2016. Αυτά θα τα σταματήσετε; Αυτό είναι το βασικό. Θα πάψουν να υπάρχουν οι διαφοροποιήσεις που υπάρχουν; Και να υπάρχει ένας ενιαίος συντελεστής με το 20%, όπως έχει γίνει στο παρελθόν και όπως σας υποδεικνύουμε και εμείς σας είπαμε και με την ερώτησή μας; Αυτό είναι το μείζον θέμα. Τα άλλα που λέτε ότι έκανε η Κυβέρνηση ή δεν έκανε η Κυβέρνηση, τα φέρατε εδώ, υπήρξαν αντιδράσεις, υπήρχε πίεση από την κοινωνία και υποκύψατε στην πίεση και συμμορφωθήκατε. Και καλά κάνατε, γιατί ήταν κάτι επωφελές για τους συνταξιούχους. Όμως, δεν μπορεί να έχουμε τέτοιες άνισες μεταχειρίσεις και η Κυβέρνηση να κωφεύει. Ευχαριστώ πολύ.
Κύριε Υπουργέ, έχετε τον λόγο.
Ευχαριστώ πολύ. Κύριε συνάδελφε, συγκρίνετε ανόμοια πράγματα και καταστάσεις. Η ειδική φορολογική μεταχείριση που έχει θεσπιστεί για τους δικαιούχους των αναδρομικών αποδοχών και συντάξεων που καταβλήθηκαν, δυνάμει των διατάξεων των άρθρων 10 έως 15 του ν.4575/2018, προέβλεπε ξεκάθαρα ότι κατά την καταβολή των αναδρομικών αυτών διενεργήθηκε παρακράτηση φόρου με συντελεστή 20%. Επαναλαμβάνω, κατά την καταβολή των αναδρομικών αυτών διενεργήθηκε παρακράτηση φόρου με συντελεστή 20%, με την οποία εξαντλούνταν κάθε άλλη φορολογική υποχρέωση, συμπεριλαμβανομένης και της ειδικής εισφοράς αλληλεγγύης. Αναφέρομαι στον ν.4172/2013, άρθρο 60 παράγραφος 4 εδάφιο τρίτο. Αυτό σημαίνει ότι γινόταν προείσπραξη του φόρου κατά την καταβολή των αναδρομικών και δεν χρειαζόταν να βεβαιωθεί με την υποβολή της φορολογικής δήλωσης μετά από ένα έτος. Ως χρόνος κτήσης των αναδρομικών θεωρήθηκε το φορολογικό έτος 2018. Δεν υπάρχει ανάλογη ρύθμιση για τα ποσά που καταβλήθηκαν με βάση τη σχετική ΚΥΑ ως επιστροφή ποσών μειώσεων συντάξεων ιδιωτικού τομέα ούτε για τα ποσά που καταβλήθηκαν με βάση την αντίστοιχη ΚΥΑ ως επιστροφή ποσών μειώσεων συντάξεων δημόσιου τομέα. Οι συγκεκριμένες ΚΥΑ προέβλεπαν την καταβολή των αναδρομικών, χωρίς να πραγματοποιηθεί παρακράτηση φόρου και ειδικής εισφοράς αλληλεγγύης. Συνεπώς, τα εισοδήματα αυτά υπάγονται ως προς τη φορολόγησή τους στις γενικές διατάξεις, δηλαδή στην κλίμακα που ίσχυε κατά τα φορολογικά έτη 2015-2016, που ανάγονται τα εισοδήματα αυτά, πλέον της ειδικής εισφοράς αλληλεγγύης. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Σημειώνεται, επίσης, ότι τα αναδρομικά που προβλέπονται σύμφωνα με τον ν.4575/2018, αναφέρονται σε εφάπαξ χρηματικά ποσά προς εν ενεργεία στελέχη συγκεκριμένων φορέων του ευρύτερου δημόσιου τομέα και τους συνταξιούχους των συγκεκριμένων κατηγοριών, ενώ τα αναδρομικά των άρθρων 33 και 34 του ν.4734/2020 αφορούν στο σύνολο των συνταξιούχων του δημοσίου και ιδιωτικού τομέα, σύμφωνα με τις σχετικά οριζόμενες διατάξεις. Με βάση τα όσα ισχύουν σήμερα, δεν προβλέπεται ανάλογη εφαρμογή της φορολόγησης των εισοδημάτων αυτών με αυτά του ν.4575/2018. Τονίζω, ωστόσο, ότι τα αναδρομικά αυτά, εφόσον καταβλήθηκαν μέσα στο 2020, δεν επιβαρύνονται ούτε με πρόστιμα εκπρόθεσμης υποβολής δηλώσεων, ούτε με τόκους εκπρόθεσμης καταβολής. Σας ευχαριστώ.
Και εμείς σας ευχαριστούμε, κύριε Βεσυρόπουλε. Θα συζητηθεί τώρα η πρώτη με αριθμό 3929/5-2-2021 ερώτηση του κύκλου των αναφορών - ερωτήσεων της Βουλευτού Β1΄ Βόρειου Τομέα Αθηνών του ΣΥΡΙΖΑ - Προοδευτική Συμμαχία κ. Μαριλίζας Ξενογιαννακοπούλου προς τον Υπουργό Οικονομικών, με θέμα: «Η κυβέρνηση της Νέας Δημοκρατίας δεν δίνει λύση στο πρόβλημα των εργαζομένων στην καθαριότητα των φορέων του δημοσίου». Κυρία Ξενογιαννακοπούλου, έχετε τον λόγο για δύο λεπτά για την πρωτολογία σας.
Ευχαριστώ πολύ, κύριε Πρόεδρε. Κύριε Υπουργέ, στις 31 Μαρτίου έληξε η σύμβαση για εκατόν σαράντα εργαζόμενες στην καθαριότητα του Υπουργείου Οικονομικών και πλέον έχουν βγει κυριολεκτικά στον δρόμο εν μέσω πανδημίας, ανεργίας και μεγάλης οικονομικής και κοινωνικής κρίσης. Ήδη από τις 5 Φεβρουαρίου πενήντα τρεις Βουλευτές του ΣΥΡΙΖΑ - Προοδευτική Συμμαχία σάς είχαμε υποβάλει ερώτηση, με την οποία σας ρωτούσαμε και σας ζητούσαμε ταυτόχρονα να υπάρξει μία λύση για τις αποκλεισμένες, όπως φαινόταν ήδη από τότε, καθαρίστριες του Υπουργείου Οικονομικών και της ΑΑΔΕ και μάλιστα σας επισημαίναμε ότι μετά από πολυετή εργασία στο Υπουργείο Οικονομικών αυτές οι γυναίκες βρίσκονταν πλέον μπροστά στο φάσμα της ανεργίας. Επειδή, πλέον, ισχύει ο κανόνας ένα προς ένα και επειδή καλύπτουν πάγιες και διαρκείς ανάγκες, σας ζητήσαμε να βρεθεί μία μόνιμη λύση για όλο το δημόσιο με μία προκήρυξη συνολική για τις θέσεις καθαριότητας. Πριν από λίγες μέρες είχαμε την ευκαιρία μαζί με τους συναδέλφους, τον κ. Ζαχαριάδη και τον κ. Αλεξιάδη, που παρίστανται κιόλας σήμερα, να σας συναντήσουμε μαζί και με την εκπρόσωπο των καθαριστριών, την κ. Μπάλα, και εκεί σας ζητήσαμε να υπάρξει μία τροπολογία από την πλευρά σας για μία τρίμηνη τουλάχιστον παράταση, ώστε αυτές οι γυναίκες να μην βρεθούν στην ανεργία και μέσα σε αυτό το διάστημα, σε συνεργασία με τον κ. Βορίδη, τον Υπουργό Εσωτερικών, να βρείτε μία λύση. Από την πλευρά σας εκλάβαμε ότι έχετε τη διάθεση να αναζητήσετε μία τέτοια λύση, αλλά δυστυχώς οι μέρες περνάνε και ήδη αυτές οι γυναίκες έχουν φτάσει στο όριο της απελπισίας. Εμείς, κύριε Υπουργέ, θα θέλαμε να σας ρωτήσουμε: Πρώτον, προτίθεστε να φέρετε μια τροπολογία γι' αυτή την τρίμηνη παράταση, ώστε αυτές οι γυναίκες να συνεχίσουν να εργάζονται στις κενές θέσεις καθαριότητας του δημοσίου που υπάρχουν; Δεύτερον, κατά πόσον από κοινού με τον κ. Βορίδη, τον Υπουργό Εσωτερικών, προτίθεστε να δώσετε μια μόνιμη λύση με μια προκήρυξη μόνιμων θέσεων; Σας ευχαριστώ πολύ.
Κι εμείς ευχαριστούμε την κ. Ξενογιαννακοπούλου. Θα απαντήσει ο Υπουργός Οικονομικών κ. Χρήστος Σταϊκούρας. Κύριε Σταϊκούρα, καλημέρα σας. Έχετε τρία λεπτά για την πρωτολογία σας.
Σας ευχαριστώ πολύ, κύριε Πρόεδρε. Επιβεβαιώνω πράγματι, κυρία Ξενογιαννακοπούλου, το ενδιαφέρον το δικό σας, των συναδέλφων και άλλων κομμάτων - από το ΚΚΕ είχα πρόσφατα επίσκεψη - για το θέμα αυτό, το θέμα των υπαλλήλων της καθαριότητας του Υπουργείου Οικονομικών και της ΑΑΔΕ. Και ξέρετε ότι η πόρτα μου ήταν και είναι ανοικτή και για τους υπαλλήλους στον τομέα της καθαριότητας. Πράγματι όλο αυτό το χρονικό διάστημα επιδιώξαμε να δούμε αν στο πλαίσιο της νομιμότητας υπάρχουν εφικτές λύσεις. Όπως καλά γνωρίζετε και νομίζω ότι μπορείτε να το επιβεβαιώσατε στη δευτερολογία σας, όταν συζητήσαμε στο γραφείο μου, η διαδικασία που ακολουθήσαμε ως Υπουργείο Οικονομικών ήταν η σωστή με βάση τη νομοθεσία. Συγκεκριμένα, σύμφωνα με το άρθρο 8 του νόμου 4506/2017, δηλαδή νόμου της κυβέρνησης ΣΥΡΙΖΑ, το Υπουργείο Οικονομικών και η ΑΑΔΕ προχώρησε στην έκδοση των σχετικών προκηρύξεων για την πρόσληψη αντίστοιχα εξήντα και εκατό ατόμων στον τομέα της καθαριότητας με συμβάσεις ιδιωτικού δικαίου ορισμένου χρόνου διάρκειας δεκαοκτώ μηνών, όπως έκανε ακριβώς και ο ΣΥΡΙΖΑ. Τα κριτήρια επιλογής, όπως ακριβώς είχε κάνει και ο ΣΥΡΙΖΑ, είχαν έντονο κοινωνικό χαρακτήρα, όπως αυτός ορίστηκε το 2018 με σχετική κοινή υπουργική απόφαση που εκδόθηκε γι' αυτόν ακριβώς τον λόγο. Για να γνωρίζουμε τα κριτήρια, μοριοδοτήθηκε ο χρόνος ανεργίας του υποψηφίου, η οικογενειακή του κατάσταση - πολύτεκνος, τρίτεκνος, αριθμός τέκνων - , η ύπαρξη μονογονεϊκής οικογένειας, τυχόν αναπηρία του υποψηφίου ή τυχόν αναπηρία γονέα, τέκνου, αδελφού ή συζύγου του υποψηφίου. Δεν αλλάξαμε καθόλου τα κριτήρια του προηγούμενου διαγωνισμού που έγινε επί ΣΥΡΙΖΑ. Επίσης, κριτήριο πρόσληψης κατ' αντιστοιχία αποτέλεσε η εντοπιότητα και η απόκτηση σχετικής εργασιακής εμπειρίας είτε σε φορείς του δημοσίου ή του ιδιωτικού τομέα. Σήμερα έχουν εκδοθεί τα προσωρινά αποτελέσματα επί των προκηρύξεων, έχουν υπογραφεί οι προσωρινές συμβάσεις μέχρι την έκδοση των οριστικών αποτελεσμάτων, μετά την εκδίκαση από τον ΑΣΕΠ τυχόν ενστάσεων επί των πινάκων μοριοδότησης. Αναφέρατε, κυρία συνάδελφε, ότι έμειναν εκτός άνθρωποι που εργάζονταν στο Υπουργείο Οικονομικών και στην ΑΑΔΕ. Αυτό είναι γεγονός, δυστυχώς, με βάση τα κοινωνικά κριτήρια. Έμειναν, όμως, έξω υποψήφιοι γιατί κάποιοι άλλοι συγκέντρωσαν περισσότερα μόρια με βάση - επαναλαμβάνω - τα κοινωνικά κριτήρια που πριν από λίγο ανέφερα. Να θυμίσω ότι το ίδιο έγινε και το 2018. Με την προκήρυξη που εσείς δημοσιεύσατε έμειναν εκτός εικοσιεπτά άτομα από τους εξήντα εργαζόμενους που απασχολούνταν μέχρι τότε στον τομέα της καθαριότητας του Υπουργείου Οικονομικών και τριάντα τρεις από τους ογδόντα επτά στην ΑΑΔΕ. Όσον αφορά στο θέμα της μονιμοποίησης προσωπικού, το γνωρίζετε και αυτό είναι θέμα, όπως πολύ σωστά είπατε, του Υπουργείου Εσωτερικών. Η μονιμοποίηση προσωπικού που προσλαμβάνεται με σύμβαση εργασίας ιδιωτικού δικαίου ορισμένου χρόνου στο δημόσιο ή η μετατροπή ισχυουσών τέτοιων συμβάσεων σε αορίστου χρόνου προσκρούει στις διατάξεις του άρθρου 103 του Συντάγματος, κάτι που έχει κριθεί και νομολογιακά από τον Άρειο Πάγο το 2020 και το 2019. Σας ευχαριστώ πολύ.
Κι εμείς σας ευχαριστούμε, κύριε Υπουργέ. Κυρία Ξενογιαννακοπούλου, έχετε κι εσείς τρία λεπτά στη διάθεσή σας.
Ευχαριστώ, κύριε Πρόεδρε. Κύριε Υπουργέ, κατ' αρχάς, κατά τη συνάντησή μας σας θυμίσαμε ότι η κυβέρνηση του ΣΥΡΙΖΑ μετά από το 2015 προσέλαβε όλες τις απολυμένες καθαρίστριες, παρ' ότι ήταν κάτω από δύσκολες μνημονιακές τότε καταστάσεις και περιορισμούς. Επίσης, σας διευκρινίσαμε, γιατί υπάρχει μια διαφορά, ότι με τη διαδικασία του 2018, που όντως τότε θεσπίστηκαν τα δεκαοκτάμηνα προκειμένου να βρεθεί μια λύση για τους εργαζόμενους και τις εργαζόμενες στην καθαριότητα του δημοσίου, η διαφορά ήταν ότι η προκήρυξη έγινε ταυτόχρονα για όλα τα Υπουργεία, προκειμένου να μην υπάρξει αυτό το φαινόμενο που έγινε τώρα με τις μεμονωμένες προκηρύξεις, που επειδή έσπευδαν όλοι να υποβάλουν τα χαρτιά τους, εκ των πραγμάτων έμεινε αυτός ο μεγάλος αριθμός εκτός, δηλαδή οι περισσότεροι στο Υπουργείο Οικονομικών. Τότε είχαν μείνει πάρα πολύ λίγοι εκτός, ακριβώς επειδή ήταν μια οριζόντια διαδικασία προκηρύξεων και γι' αυτού ακόμα βρέθηκε λύση. Το 2019, που τύχαινε να είμαι και αρμόδια Υπουργός Διοικητικής Ανασυγκρότησης, είχαμε ήδη ετοιμάσει νομοσχέδιο με μόνιμες θέσεις και μπορεί να αναζητηθεί, όπως σας είπαμε, στις υπηρεσίες του Υπουργείου Εσωτερικών, αλλά λόγω εκλογών δεν μπορέσαμε να το φέρουμε και φέραμε τότε την τροπολογία για περαιτέρω παρατάσεις, τις οποίες και εσείς συνεχίσατε μέχρι πρόσφατα και τώρα πλέον έχουμε βρεθεί σε αυτό το πρόβλημα, να είναι οι εκατόν σαράντα καθαρίστριες κυριολεκτικά στον δρόμο. Επειδή είναι ένα θέμα που η λύση του απαιτεί μια συνεργασία - και το αναγνωρίζουμε αυτό - ανάμεσα σε εσάς ως Υπουργό Οικονομικών και στον κ. Βορίδη που είναι Υπουργός Εσωτερικών, έχουμε ήδη ζητήσει και θα συναντήσουμε τον Υπουργό Εσωτερικών από κοινού με τον κ. Ζαχαριάδη και τον κ. Αλεξιάδη τη Δευτέρα, προκειμένου να μιλήσουμε μαζί του. Όμως, αυτό που ζητάμε από εσάς σήμερα είναι η δέσμευση ότι, πρώτα από όλα, μπορείτε και υπάρχει θέμα πολιτικής βούλησης. Έχετε τη διοικητική δυνατότητα με τον κανόνα ένα προς ένα και με τη δυνατότητα να φέρετε μια τροπολογία τουλάχιστον τρίμηνης παράτασης σε κενές θέσεις του δημοσίου, που φυσικά είναι θέμα και του Υπουργού Εσωτερικών, να διαπιστώσει και να καταγράψει και ταυτόχρονα θέλουμε τη δέσμευσή σας ότι ως Κυβέρνηση και σε συνεργασία με τον Υπουργό Εσωτερικών θα εξετάσετε - και εμείς θέλουμε να συμβάλουμε σε αυτήν την κατεύθυνση - ώστε να βρεθεί μια μόνιμη λύση. Σε αυτήν την κατεύθυνση επιμένουμε και δεσμευόμαστε να συνεχίσουμε να στηρίζουμε τον δίκαιο αγώνα των καθαριστριών και πιστεύουμε ότι πρέπει να αξιοποιηθούν οι ανάγκες που είναι πάγιες και διαρκείς του δημοσίου, ο κανόνας ένα προς ένα στις προσλήψεις και όπως σας επισημάναμε και στη συνάντησή μας, και η πρόσφατη απόφαση του δικαστηρίου της Ευρωπαϊκής Ένωσης, που ανοίγει πλέον - και θα το εξηγήσουμε και στον κ. Βορίδη - και τη δυνατότητα μονιμοποίησης συμβασιούχων στην καθαριότητα. Κύριε Υπουργέ, από εσάς σήμερα θέλουμε τη δέσμευσή σας ότι θα κινηθείτε σε αυτήν την κατεύθυνση και κυρίως στην άμεση παράταση των συμβάσεων των καθαριστριών. Σας ευχαριστώ πολύ.
Και εμείς ευχαριστούμε. Κύριε Υπουργέ, έχετε τρία λεπτά για να δώσετε ένα «ναι» ή ένα «όχι» για τη δέσμευσή σας.
Να ξεκινήσω αρχικά με μια μικρή ιστορική αναδρομή σε ό,τι αφορά στους εργαζόμενους με συμβάσεις εργασίας ορισμένου χρόνου στο Υπουργείο Οικονομικών και στην ΑΑΔΕ, η οποίοι επί μακρό χρονικό διάστημα εργάστηκαν με επαναλαμβανόμενες συμβάσεις ορισμένου χρόνου ήδη πριν από το 2004. Αυτό σημαίνει ότι έχουν περάσει διάφορες κυβερνήσεις από τότε και με τις μεταβατικές διατάξεις του προεδρικού διατάγματος του 2004 για τις περιπτώσεις διαδοχικών συμβάσεων, οι οποίες είχαν συναφθεί πριν την έναρξη ισχύος και ήταν ενεργές έως την έναρξη ισχύος αυτού, οριζόταν η διαδικασία που έπρεπε να ακολουθηθεί, ώστε να διαπιστωθεί αν οι συμβάσεις αυτές συνιστούσαν εφεξής σύμβαση έργου αορίστου χρόνου, εφόσον συνέτρεχαν σε κάθε περίπτωση τα προβλεπόμενα εκ του νόμου τιθέμενα κριτήρια. Ως εκ τούτου, εφόσον οι αναφερόμενες στη σχετική ερώτηση συμβάσεις δεν μετατράπηκαν με τις διατάξεις του προεδρικού διατάγματος του 2004 σε συμβάσεις αορίστου χρόνου από διαδοχικές κυβερνήσεις και από την κυβέρνηση του ΣΥΡΙΖΑ, προκύπτει ότι αυτές δεν πληρούσαν εκ του νόμου οριζόμενα κριτήρια για τον σκοπό αυτό. Άρα, το τι θα κάνατε είναι κάτι το οποίο δεν μπορεί κανένας να υποστηρίξει ότι θα γινόταν, γιατί μας έχει συνηθίσει η Αξιωματική Αντιπολίτευση να λέει ότι δεν πρόλαβε την τελευταία στιγμή να υλοποιήσει διάφορες πολιτικές. Με ρώτησε η κυρία συνάδελφος γιατί δεν προβήκαμε - όλα τα Υπουργεία - σε παράλληλη έκδοση σχετικών προκηρύξεων, έτσι ώστε το προσωπικό που πιθανόν να έμενε εκτός μιας προκήρυξης να μπορούσε να απορροφηθεί σε μία άλλη προκήρυξη. Σας απαντώ: Εσείς, όπως είπατε, το πράξατε αυτό το 2018, προκειμένου να νομιμοποιήσετε την απασχόληση του προσωπικού καθαριότητας για το διάστημα από 1η Ιουλίου 2017 και μετά, καθώς οι συμβάσεις τους στα περισσότερα Υπουργεία είχαν λήξει. Γι' αυτό και η προκάτοχός σας στο Υπουργείο Διοικητικής Ανασυγκρότησης στις 27-12-2017- θα το καταθέσω στα Πρακτικά - εξέδωσε εγκύκλιο σε ακολουθία των άρθρων 8 και 9 του ν.4506/2017, δηλαδή της κυβέρνησης ΣΥΡΙΖΑ, σύμφωνα με την οποία έπρεπε μέχρι 31-1-2018 να έχει εκδοθεί από τους ενδιαφερόμενους φορείς προκήρυξη πρόσληψης προσωπικού στον τομέα της καθαριότητας. Άλλη άσκηση ήταν αυτή. Γι' αυτό τον λόγο οι ανακοινώσεις τόσο των ΣΟΧ των Υπουργείων το 2018 δημοσιεύτηκαν σχεδόν ταυτόχρονα σε όλα τα Υπουργεία. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έκτοτε - και επί των ημερών σας - κάθε Υπουργείο, ανάλογα με τις υφιστάμενες ανάγκες του, προχώρησε είτε στη δημοσίευση νέων προκηρύξεων για πρόσληψη προσωπικού ιδιωτικού δικαίου ορισμένου χρόνου διάρκειας δεκαοκτώ μηνών, όπως έπραξε το Υπουργείο Εσωτερικών - πρώην Διοικητικής Ανασυγκρότησης - το Υπουργείο Εργασίας και Κοινωνικών Υποθέσεων, το Υπουργείο Οικονομικών και η ΑΑΔΕ είτε σε διαγωνιστικές διαδικασίες, όπως επέλεξαν τα άλλα Υπουργεία. Με ρωτάτε και στη δευτερολογία σας γιατί δεν παρατείναμε τις συμβάσεις που έληξαν στο Υπουργείο Οικονομικών και στην ΑΑΔΕ. Ξέρετε πολύ καλά ότι οι συμβάσεις ορισμένου χρόνου δεν επιτρέπεται να παρατείνονται παρά μόνο για εξαιρετικούς λόγους. Σύμφωνα με το άρθρο 180 του ν.4764/2020, οι συμβάσεις ιδιωτικού δικαίου ορισμένου χρόνου προσωπικού καθαριότητας των κτηρίων μεταξύ άλλων του Υπουργείου Οικονομικών και της ΑΑΔΕ παρατάθηκαν για λόγους δημόσιας υγείας έως τη σύναψη νέων συμβάσεων μετά από την ολοκλήρωση των εν εξελίξει διαδικασιών πρόσληψης και σε κάθε περίπτωση όχι πέραν της 31ης Μαρτίου 2021 και αυτό πράττουμε. Και εν κατακλείδι, όπως ξεκίνησα τη δευτερολογία μου, επιτρέψτε μου να αναρωτηθώ γιατί εσείς που διατυμπανίζετε πως με τις συμβάσεις ιδιωτικού δικαίου ορισμένου χρόνου κρατούνται όμηροι οι εργαζόμενοι - όπως λέτε και στην ερώτησή σας - ύστερα από σχεδόν τρία χρόνια διακυβέρνησης δεν δώσατε μία οριστική λύση στο πρόβλημα της καθαριότητας των υπηρεσιών του δημόσιου τομέα μέσω της σύστασης, όπως εσείς υποστηρίζετε - εκ των υστέρων, βεβαίως - μόνιμων θέσεων απασχόλησης με βάση τις πραγματικές ανάγκες των υπηρεσιών. Γιατί επιλέξατε τις συμβάσεις δεκαοκτώ μηνών; Εσείς επιλέξατε τις συμβάσεις δεκαοκτώ μηνών και λέτε ότι θα ετοιμάζατε μονιμοποίηση, αφού θα βγαίναμε από τα προγράμματα προσαρμογής. Μα, δεν βγήκαμε τον Αύγουστο του 2018; Εσείς δεν λέγατε ότι είμαστε έξω από τα μνημόνια; Άρα, θα μου επιτρέψετε να σας πω, όπως είπαν και στο γραφείο μου, ότι ως Υπουργείο Οικονομικών ακολουθήσαμε την ορθή πρακτική, την ορθή πολιτική πράξη, σε συνέχεια και αυτών που είχε κάνει ο ΣΥΡΙΖΑ το 2018. Σας ευχαριστώ πολύ.
Και εμείς ευχαριστούμε, κύριε Υπουργέ. Καλή συνέχεια και στους δύο! Και πάμε στην επόμενη, στη δεύτερη επίκαιρη ερώτηση με αριθμό 657/5-4-2021 δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Προστασίας του Πολίτη, με θέμα: «Την απρόκλητη και βίαιη επίθεση αστυνομικών σε μαθητές στη Λάρισα». Κύριε Λαμπρούλη, καλημέρα σας! Δύο λεπτά για το ξεκίνημα είναι δικά σας.
Ευχαριστώ, κύριε Πρόεδρε. Κύριε Υπουργέ, πριν λίγες ημέρες, συγκεκριμένα στις 30 Μαρτίου, περίπου στις 8.30΄ το βράδυ, δεκατριάχρονα παιδιά - μαθητές - όπως καταγγέλλουν εξάλλου μαθητές, γονείς - που βρίσκονταν στο πάρκο του Αγίου Αντωνίου στη Λάρισα δέχτηκαν έφοδο από αστυνομικούς με πολιτικά, χωρίς διακριτικά, οι οποίοι μη γνωστοποιώντας την ταυτότητά τους άρχισαν να κάνουν έλεγχο στους μαθητές, τρομοκρατώντας τους. Μάλιστα, έφτασαν στο σημείο να πετάξουν στο έδαφος ένα εξ αυτών, κάτι που είχε ως αποτέλεσμα τον βαρύτατο τραυματισμό του. Υπέστη, δηλαδή, κάταγμα άνω άκρου. Μάλιστα, αντί να οδηγήσουν τον μαθητή στο νοσοκομείο για να του παρασχεθούν οι πρώτες βοήθειες, τον προσήγαγαν στο αστυνομικό τμήμα, ενώ οι γονείς του ενημερώθηκαν δύο ώρες αργότερα. Το συγκεκριμένο, λοιπόν, γεγονός αστυνομικής βίας και αυταρχισμού, όπως θα λέγαμε, προκαλεί και προκάλεσε την οργή, την αγανάκτηση και τον δίκαιο αποτροπιασμό μαθητών, γονιών, εκπαιδευτικών, αλλά και του λαού της πόλης μας που καταδικάζουν και φυσικά καταγγέλλουν την αστυνομική βία και αυθαιρεσία για το συγκεκριμένο συμβάν. Συνεπώς τα ερωτήματα που βάζουμε, κύριε Πρόεδρε, είναι αν το Υπουργείο Προστασίας του Πολίτη θα προβεί άμεσα σε ενέργειες, ώστε να διερευνηθεί το συγκεκριμένο γεγονός της αστυνομικής αυθαιρεσίας και βίας και να τιμωρηθεί και να υποστεί τις συνέπειες του νόμου όποιος είναι υπεύθυνος ή υπεύθυνοι και να σταματήσει επιτέλους η αστυνομική τρομοκρατία και η πρακτική της καταστολής ακόμα και σε δεκατριάχρονα παιδιά ή σε μαθητές, αν θέλετε, συνολικά.
Ευχαριστούμε, κύριε Λαμπρούλη. Θα απαντήσει ο Υφυπουργός Προστασίας του Πολίτη κ. Ελευθέριος Οικονόμου. Κύριε Οικονόμου, καλημέρα σας! Έχετε τον λόγο για τρία λεπτά.
Ευχαριστώ, κύριε Πρόεδρε. Κυρίες και κύριοι Βουλευτές, το γεγονός του ατυχούς τραυματισμού ενός δεκατριάχρονου νεαρού στο περιθώριο ενός τυπικού αστυνομικού ελέγχου αποτελεί αναμφισβήτητα για όλους μας ένα δυσάρεστο γεγονός. Με την ευκαιρία αυτή, θα ήθελα να ευχηθώ και στον νεαρό ταχεία ανάρρωση. Καθήκον της Κυβέρνησης είναι να αναδείξει το αληθές των όσων συνέβησαν μέσα από την ακριβή περιγραφή του περιστατικού. Είναι υποχρέωσή της απέναντι στη σχέση εμπιστοσύνης που απολαμβάνει με τους πολίτες της χώρας. Στο πλαίσιο αυτό και έχοντας μελετήσει προσεκτικά το περιεχόμενο της υπό συζήτηση επίκαιρης ερώτησης, οφείλω κατ' αρχάς να επισημάνω όλα εκείνα τα σημεία που απέχουν πολύ από την πραγματικότητα και να πληροφορήσω το Σώμα για όσα πραγματικά συνέβησαν πριν από λίγες μέρες στη Λάρισα. Πρώτον, ουδεμία έφοδος έλαβε χώρα στις 20 και 30 Μαρτίου στο πάρκο του Αγίου Αντωνίου. Η πραγματικότητα είναι ότι επρόκειτο για έναν αστυνομικό έλεγχο στο πλαίσιο ειδικών δράσεων τοπικού χαρακτήρα με στόχο την πρόληψη διακίνησης ναρκωτικών, που ίσως γνωρίζετε αποτελεί ζήτημα που απασχολεί τους κατοίκους της εν λόγω περιοχής, αλλά και τις αστυνομικές υπηρεσίες. Τέσσερις αστυνομικοί, λοιπόν, του τμήματος δίωξης ναρκωτικών της Υποδιεύθυνσης Ασφάλειας Λάρισας επιχείρησαν να πραγματοποιήσουν αστυνομικό έλεγχο σε ομάδα νεαρών εντός του προαναφερθέντος πάρκου. Δεύτερον, ουδέποτε αποκρύφτηκε η ταυτότητά τους, τουναντίον τη δήλωσαν ευθύς εξ αρχής. Καμμία συμπλοκή δεν συνέβη, όπως ανακριβώς αποτυπώνεται μέσα από την επίκαιρη ερώτηση, ούτε φυσικά κάποιος τραυματισμός ως επακόλουθο αυτής, όπως ισχυρίζονται ορισμένοι. Αυτό που συνέβη είναι ότι τα νεαρά άτομα εν όψει του αστυνομικού ελέγχου άρχισαν να τρέχουν και ένας εξ αυτών, δυστυχώς, παραπάτησε και έπεσε στο έδαφος. Τρίτον, σε αντίθεση με όσα διατυπώνονται για την αντιμετώπιση από τους αστυνομικούς του ατυχούς τραυματισμού του νεαρού, οι χειρισμοί τους ήταν οι ακόλουθοι: Επέδειξαν από την πρώτη στιγμή την αναγκαία αμεσότητα και φροντίδα τόσο για να ενημερωθούν οι οικείοι του, όσο και για να του παρασχεθεί το ταχύτερο η απαραίτητη ιατρική φροντίδα. Άμεσα, λοιπόν, οι αστυνομικοί προσέγγισαν τον ανήλικο για παροχή βοήθειας και ενώ ακόμη βρίσκονταν στο σημείο του συμβάντος, ενημέρωσαν τηλεφωνικά τον πατέρα του, ο οποίος και κλήθηκε να προσέλθει στο τμήμα δίωξης ναρκωτικών, προκειμένου να ενημερωθεί για όσα είχαν συμβεί. Ενόσω, λοιπόν, βρίσκονταν όλοι στην έδρα της υπηρεσίας, τότε ο δεκατριάχρονος παραπονέθηκε για πόνο στο δεξί του χέρι, οπότε και συνοδεία αστυνομικών, καθώς και της μητέρας του, διακομίστηκε στο Γενικό Νοσοκομείο Λάρισας, όπου και διεγνώσθη κάταγμα στο άνω δεξιό άκρο. Τέταρτον - και με αυτό θα ήθελα να ολοκληρώσω την αρχική μου τοποθέτηση - τα αντανακλαστικά της ηγεσίας της Ελληνικής Αστυνομίας υπήρξαν άμεσα και οι πρωτοβουλίες που ελήφθησαν για τη διερεύνηση του συμβάντος ήταν οι αρμόζουσες για την περίσταση. Διατάχθηκε από τη Γενική Περιφερειακή Αστυνομική Διεύθυνση Θεσσαλίας ήδη από τις 2 Απριλίου διενέργεια προκαταρκτικής διοικητικής εξέτασης με δυνατότητα μετατροπής της σε ένορκη διοικητική εξέταση. Επίσης, όπως προβλέπεται σε αυτές τις περιπτώσεις, αρμόδιος για τη διεξαγωγή της έχει οριστεί ανώτερος αξιωματικός που ουδεμία διοικητική εξάρτηση έχει με την εμπλεκόμενη υπηρεσία ή τους αστυνομικούς. Ασφαλώς ενημερώθηκε άμεσα και η Ανεξάρτητη Αρχή «Συνήγορος του Πολίτη» στο πλαίσιο των αρμοδιοτήτων της ως Εθνικού Μηχανισμού Διερεύνησης Περιστατικών Αυθαιρεσίας. Τέλος, στο πλαίσιο μιας ολοκληρωμένης ενημέρωσης του Σώματος, αλλά και των πολιτών, θα ήθελα να επισημάνω ότι δεν επιλήφθηκε τελικά του προανακριτικού χειρισμού στην εν λόγω περίπτωση η Υποδιεύθυνση Εσωτερικών Υποθέσεων Σωμάτων Ασφαλείας Βορείου Ελλάδος, στην οποία με διαταγή του Αρχηγείου είχε ανατεθεί η από πλευράς της διερεύνηση της υπόθεσης. Ο λόγος είναι ότι κατόπιν συνεννόησης του προϊσταμένου της εισαγγελίας Πρωτοδικών Λάρισας με τον εσαγγελέα Εφετών Θεσσαλονίκης που αποτελεί και τον εποπτεύοντα της Υποδιεύθυνσης Εσωτερικών Υποθέσεων Σωμάτων Ασφαλείας Βορείου Ελλάδος παραγγέλθηκε στον αρμόδιο αντιεισαγγελέα Λάρισας η διενέργεια προκαταρκτικής εξέτασης για τη διερεύνηση όλων των πτυχών του εν λόγω συμβάντος. Ευχαριστώ.
Κι εμείς ευχαριστούμε. Ορίστε, κύριε Λαμπρούλη, έχετε τρία λεπτά για τη δευτερολογία σας.
Άκουσα με προσοχή τον κύριο Υπουργό. Εγώ θα ήθελα να ρωτήσω το εξής: Ποιος είναι ο λόγος να ζητηθεί συγγνώμη για την έφοδο, όπως ειπώθηκε στο αστυνομικό τμήμα όπου προσήλθε ο νεαρός και με την παρουσία των γονιών του; Ποιος ο λόγος, λοιπόν, να ζητηθεί συγγνώμη για το συμβάν; Βάζω μέσα και τον τραυματισμό, πέραν του όλου συμβάντος. Δεύτερον, όταν εμφανίζονται 20: 30΄ - πλέον είναι σούρουπο, βραδάκι - σε ένα πάρκο τέσσερα, πέντε άτομα με πολιτικά ρούχα, με μάσκα λόγω του COVID και με φακούς επάνω στα μάτια των παιδιών - για να μην πω το τι ειπώθηκε ή με ποιο τρόπο προσεγγίστηκαν τα παιδιά - τι θα υποθέσει εύλογα ενδεχομένως ένα δεκατριάχρονο παιδί, όταν βρίσκεται μπροστά σε αστυνομικούς που δεν δήλωσαν - επιμένω σε αυτό - ότι είναι αστυνομικοί; Θα τρομοκρατηθεί ή όχι ένας δεκατριάχρονος; Εγώ λέω ότι θα τρομοκρατηθεί βεβαίως! Και απέναντι σε αυτού του τύπου τη συμπεριφορά, αυτά τα παιδιά τρομοκρατήθηκαν βεβαίως, γιατί νόμιζαν ενδεχομένως ότι πρόκειται για ληστεία, διότι συμβαίνουν και τέτοια στη συγκεκριμένη περιοχή, αλλά και σε άλλες περιοχές και σε όλη την Ελλάδα. Τρομοκρατούμενα, λοιπόν, πήγαν να φύγουν. Φυσικά, εκείνη την ώρα υπήρξε εμπλοκή - ας μου επιτραπεί ο όρος - με την έννοια της λαβής και της πτώσης. Και δεν είναι «σκοντάψαμε», κύριε Υπουργέ, γιατί αυτά τα σκοντάμματα τα ξέρουμε δεκαετίες τώρα! Ξέρουμε πώς πέφτουμε, από πού πέφτουμε, σκόνταψε και έπεσε! Έπεσε από το παράθυρο, ας πούμε. Μένω ως εδώ σ' αυτό. Εμείς λέμε ότι το συγκεκριμένο συμβάν δεν είναι το μοναδικό, φυσικά, αλλά αποτελεί ένα κρίκο στην αλυσίδα αντίστοιχων περιπτώσεων και περιστατικών τρομοκράτησης μαθητών όχι μόνο στη Λάρισα, αλλά και πανελλαδικά και τα προηγούμενα χρόνια, το προηγούμενο διάστημα. Δείτε για παράδειγμα, τι συνέβη το 2018 με τα παιδιά στο 7ο ΕΠΑΛ, τους μαθητές δηλαδή - που, ειρήσθω εν παρόδω, εκκρεμεί και δίκη - που έκαναν κατάληψη στο σχολείο διεκδικώντας να μην κλείσουν τότε οι ειδικότητες που είχε αποφασίσει η τότε κυβέρνηση, αλλά και να καλυφθούν τα κενά, διεκδικώντας δηλαδή τη βελτίωση των συνθηκών εκπαίδευσης με προσωπικό και υποδομές για την κάλυψη των ελλείψεων στο σχολείο τους. Μάλιστα, προς συμπλήρωση αυτών που λέμε - το αναφέρω και μέσα στην ερώτηση, το έχετε διαβάσει, το έχετε δει - είναι οι ανακοινώσεις, που είναι δικαίωμά τους, της ένωσης αστυνομικών τοπικά και συγκεκριμένα του προέδρου που είναι και αντιπρόεδρος στην ΠΟΑΣΥ, ο οποίος ούτε λίγο ούτε πολύ με αφορμή το συμβάν δηλώνει ότι το συγκεκριμένο συμβάν είναι ένας πόλεμος λάσπης. Λέει, δηλαδή, ότι τέτοια συμβάντα και γεγονότα, πέρα από το ότι είναι ψευδή, είναι συκοφαντικά και μάλιστα προβοκατόρικα. Είχαν, δηλαδή, όρεξη δεκατριάχρονα παιδιά να προβοκάρουν, για παράδειγμα, την αστυνομία. Είχαν αυτόν τον στόχο, ευρισκόμενα στις 20.30΄ σε ένα πάρκο, γιατί στις 21.00΄ ξεκινούσαν τα περιοριστικά μέτρα, παιδιά δεκατριών χρόνων, έφηβοι, οι οποίοι βγήκαν να πάρουν λίγο αέρα και να κάνουν παρέα, παιδιά γνωστά στη γειτονιά τους. Άρα, λοιπόν, τέτοιες δηλώσεις, κύριε Υπουργέ, τις οποίες καταγγέλλουμε φυσικά, είναι ή δεν είναι αλήθεια μπορούν να δίνουν αέρα στα πανιά, να φουσκώνουν δηλαδή τα πανιά αντίστοιχων ατόμων, αν θέλετε, που υπηρετούν και στα σώματα ασφαλείας να προβαίνουν σε τέτοιες ενέργειες; Εμείς λέμε ναι, όπως συμβαίνει σε όλον τον δημόσιο βίο μας. Άρα, λοιπόν, η καταστολή, τα περιστατικά αστυνομικής βίας και οι περιπολίες στρατιωτικού χαρακτήρα και τοπικά, αλλά και γενικότερα αστυνομικών σε γειτονιές και πλατείες είναι συνειδητή κυβερνητική επιλογή ξεκάθαρα. Και οι νέοι της Λάρισας και όχι μόνο, οι φοιτητές και οι μαθητές μέσα από τους αγώνες τους που έχουν γίνει όλο το προηγούμενο διάστημα έχουν δώσει απάντηση στην πολιτική της Κυβέρνησης που περιορίζει τα δικαιώματά τους και ενισχύει τον αυταρχισμό και την τρομοκρατία, όπως αντίστοιχα έκαναν και τις τελευταίες μέρες με αφορμή το συμβάν αυτό μαθητές, γονείς, εκπαιδευτικοί, φοιτητικοί σύλλογοι, μαζικοί φορείς στην πόλη, που καταδικάζουν σύσσωμοι το συγκεκριμένο συμβάν και την αυθαιρεσία εκ μέρους της αστυνομίας. Ευχαριστώ, κύριε Πρόεδρε.
Και εμείς ευχαριστούμε, κύριε Λαμπρούλη. Κύριε Υφυπουργέ, έχετε και εσείς τρία λεπτά στη διάθεσή σας.
Γνωρίζετε πολύ καλά ότι συνδικαλιστικές δηλώσεις δεν εκφράζουν την επίσημη θέση του Αρχηγείου της Ελληνικής Αστυνομίας και της πολιτικής ηγεσίας. Πολλές δε φορές εκφράζουν προσωπικές θέσεις ή εκτιμήσεις των εκπροσώπων που τις διατυπώνουν, απέχοντας αισθητά από τις θέσεις των ενώσεων και της ομοσπονδίας. Κατά συνέπεια…
Ρίχνουν, όμως, ή όχι «λάδι στη φωτιά» τέτοιες δηλώσεις, κύριε Υπουργέ;
Νομίζω ότι τοποθετήθηκα επ' αυτού και δεν είναι θέμα του Υπουργείου να αναφέρεται και να απολογείται για θέσεις διαφόρων συνδικαλιστών. Ήταν ξεκάθαρη η δήλωσή μου. Κύριε Πρόεδρε, κυρίες και κύριοι Βουλευτές, θα ήθελα να επισημάνω μια διαπίστωση που έχω επανειλημμένως κάνει ιδίως κατά το τελευταίο χρονικό διάστημα. Επιχειρείται από την Αντιπολίτευση η θεμελίωση μιας αντίληψης περί δήθεν ύπαρξης μιας αστυνομίας η οποία βρίσκεται απέναντι στους νέους συμπολίτες μας, μιας αστυνομίας που έχει απεκδυθεί κάθε είδους ευαισθησία απέναντι στη νεολαία και ειδικότερα σε ανήλικα άτομα. Ουδέν αναληθέστερον! Η προστασία ανηλίκων αποτελεί κορυφαία προτεραιότητα στο νεοεκπονηθέν πρόγραμμα αντεγκληματικής πολιτικής για την περίοδο 2020-2024. Έχει καταρτιστεί με κυρίαρχο άξονα τον πλήρη σεβασμό των δικαιωμάτων του ανθρώπου και ιδιαίτερα των παιδιών τόσο για την αποτροπή τους από την εκδήλωση εγκληματικής δραστηριότητας όσο και για την προστασία τους από το ενδεχόμενο θυματοποίησής τους. Καθοριστικής σημασίας αποτελούν, επίσης, οι διαρκείς πρωτοβουλίες ενίσχυσης της ήδη αυξημένης ευαισθητοποίησης του συνόλου του αστυνομικού προσωπικού κατά την εκτέλεση των καθηκόντων του, ιδίως των ακριτικών, στην κατεύθυνση εμπέδωσης του γεγονότος ότι κάθε ανήλικος έχει θεμελιώδη δικαιώματα, τα οποία οφείλουν να γίνονται σεβαστά στο έπακρο. Καταθέτω, λοιπόν, στα Πρακτικά του Σώματος έγγραφο όπου απαριθμούνται οι κυριότερες αυτών των στοχευμένων δράσεων που αναπτύσσονται από την Ελληνική Αστυνομία, με στόχο την αποτελεσματικότερη προστασία των ανηλίκων. [[Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ανάλογες, φυσικά, είναι και πρωτοβουλίες που έχουν ληφθεί σε επιτελική και επιχειρησιακή οργάνωση, με στόχο την αρτιότερη υλοποίηση αυτών των δράσεων. Κυρίες και κύριοι, είναι καιρός να πάψουμε να είμαστε στο ίδιο έργο θεατές. Είναι καιρός να αποκτήσει ο δημόσιος διάλογος τα στοιχεία εκείνα που θα καταστήσουν την πολιτική αντιπαράθεση γόνιμη και επωφελή για την πρόοδο του τόπου μας. Απαραίτητη προϋπόθεση για να επιτευχθεί κάτι τόσο σημαντικό είναι να αποκτήσουμε μια αντιπολίτευση με αυτοπεποίθηση, πηγάζουσα από θέσεις, προτάσεις και λύσεις στις σύγχρονες προκλήσεις της κοινωνίας μας και όχι μία αντιπολίτευση οχυρωμένη πίσω από έναν πολιτικό λόγο γεμάτο στερεότυπα που εύκολα μπορεί να χαρακτηριστεί μονότροπος αν όχι μονότονος. Εύχομαι σύντομα να καλυφθεί η απόσταση προς την κατεύθυνση αυτήν που διαπίστωσα δυστυχώς ότι εξακολουθεί να υφίσταται. Ευχαριστώ.
Και εμείς ευχαριστούμε, κύριε Υφυπουργέ. Συνεχίζουμε με την πέμπτη επίκαιρη ερώτηση με αριθμό 640/1-4-2021 πρώτου κύκλου της Η΄ Αντιπροέδρου της Βουλής και Βουλευτού Β3΄ Νότιου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Προστασίας του Πολίτη, με θέμα: «Παρακρατικές πρακτικές από την Κυβέρνηση». Καλημέρα σας, κυρία Σακοράφα, και συγχαρητήρια για την προεδρία σας στο ΣΕΓΑΣ. Έχετε δύο λεπτά για το ξεκίνημα.
Ευχαριστώ πολύ, κύριε Πρόεδρε. Κύριε Υπουργέ, κατ' αρχάς θα μου επιτρέψετε να χαιρετίσω την πολιτική υπευθυνότητα και το θάρρος του κ. Χρυσοχοΐδη, ο οποίος αν και ήταν παρών στην Αίθουσα, ανέθεσε σε εσάς να απαντήσετε σε αυτήν την ερώτηση. Κύριε Υπουργέ, η ερώτησή μας έφτασε να συζητηθεί σήμερα, γιατί υπήρξε την τελευταία στιγμή αλλαγή της προγραμματισμένης ημερομηνίας βεβαίως από την πλευρά του Υπουργείου. Μικρό το κακό, γιατί δυστυχώς θα έλεγα ότι παραμένει επίκαιρη. Οι απαράδεκτες αστυνομικές παρεμβάσεις στη Νέα Σμύρνη στις 7-3-2021 αποκάλυψαν ένα σοβαρό ζήτημα για τη λειτουργία της δημοκρατίας μας. Η Κυβέρνηση για να καλύψει επικοινωνιακά τα καταδικαστέα γεγονότα που είχαν δημοσιοποιηθεί εκτός από τη συνηθισμένη παραπληροφόρηση, προχώρησε και ένα βήμα παραπάνω. Εκδόθηκε ένα έγγραφο οδηγιών δημοσίου διαλόγου, το «non paper» από το κυβερνών κόμμα, προερχόμενο - όπως λένε - απευθείας από το Πρωθυπουργικό Γραφείο, από το Μαξίμου. Ατυχώς το περιεχόμενό του αναπαρήγαγαν και Βουλευτές της Νέας Δημοκρατίας στα μέσα κοινωνικής δικτύωσης και μαζικής ενημέρωσης, όπως ενδεικτικά οι κύριοι Ιωάννης Παππάς και Κώστας Κυρανάκης. Δώσατε, λοιπόν, το ονοματεπώνυμο του θύματος της αστυνομικής βίας στο συγκεκριμένο συμβάν, του διαβόητου στιγμιότυπου με το μεταλλικό γκλοπ, το «σταματήστε πονάω». Εκτός από τα στοιχεία του πολίτη που του αποδώσατε συγκεκριμένη πολιτική ταυτότητα, του καταλογίσατε ένταξη σε συγκεκριμένη οργάνωση, καθώς και συμμετοχή σε πρόσφατες κινητοποιήσεις. Από τα παραπάνω αποδεικνύεται απόλυτα και ομολογείται εμπράκτως, κύριε Υπουργέ, ότι υπάρχει ένας ενεργός κρατικός μηχανισμός παρακολούθησης και καταγραφής της δραστηριότητας των Ελλήνων πολιτών για κάθε χρήση και μάλιστα όχι νόμιμα, ένας έκνομος μηχανισμός με τη συμμετοχή και των υψηλότερων κυβερνητικών κλιμακίων ή ακόμα χειρότερα του οργανωτικού μηχανισμού του κυβερνώντος κόμματος. Ο έκνομος χαρακτήρας είναι προφανής, τόσο ως προς τη συλλογή των πληροφοριών, όσο και ως προς την επεξεργασία και την δημοσιοποίησή τους. Οι έκνομες αυτές ενέργειες έχουν ως αυτουργούς είτε ένα καθαρό παρακράτος είτε υπηρεσίες της δικής σας ευθύνης είτε υπηρεσίες υπαγόμενες απευθείας στον κύριο Πρωθυπουργό, όπως είναι η ΕΥΠ, ή και σε συνδυασμό των παραπάνω. Για τους λόγους, λοιπόν, αυτούς σας ρωτάω: Ποια είναι η γνώση και η συμμετοχή της πολιτικής ηγεσίας του Υπουργείου σε όλα τα παραπάνω; Ποιοι είναι οι αυτουργοί όλων αυτών των ενεργειών; Και τέλος, αναλαμβάνει η ηγεσία του Υπουργείου σας την αντίστοιχη πολιτική ευθύνη ή όλα αυτά αφορούν τη συλλογική κυβερνητική πολιτική; Ευχαριστώ, κύριε Πρόεδρε.
Και εμείς ευχαριστούμε, κυρία Σακοράφα. Θα απαντήσει ο Υφυπουργός Προστασίας του Πολίτη κ. Ελευθέριος Οικονόμου. Κύριε Οικονόμου, έχετε τρία λεπτά για την πρωτολογία σας.
Ευχαριστώ, κύριε Πρόεδρε. Πριν εισέλθω στην ουσία της υπό συζήτηση επίκαιρης ερώτησης, θα ήθελα να εκφράσω τα θερμά μου συγχαρητήρια για την εκλογή σας, κυρία Σακοράφα, στη θέση της Προέδρου του ΣΕΓΑΣ. Εύχομαι από καρδιάς καλή επιτυχία στα νέα καθήκοντα που αναλαμβάνετε σε μια ιστορική ομοσπονδία, σε μια κρίσιμη για τον κλασικό αθλητισμό χρονική συγκυρία. Είμαι βέβαιος ότι η μακροχρόνια και πολυσήμαντη πορεία και εμπειρία σας στον αθλητισμό θα συμβάλλουν καθοριστικά στη νέα σελίδα που γυρίζει για την ομοσπονδία με την ανάληψη των νέων σας καθηκόντων. Κύριε Πρόεδρε, κυρίες και κύριοι Βουλευτές η διαδικασία κοινοβουλευτικού ελέγχου δίδει τη δυνατότητα να φωτιστούν τα καίρια και ουσιώδη ενός ζητήματος που απασχολεί το δημόσιο ενδιαφέρον. Η Κυβέρνηση από την πρώτη στιγμή ανάληψης της ευθύνης διακυβέρνησης της χώρας επιδιώκει διαρκώς την ποιοτική αναβάθμιση του πολιτικού διαλόγου. Απαραίτητη προϋπόθεση για να καταστεί γόνιμη η πολιτική αντιπαράθεση σε τούτη την Αίθουσα είναι ο δημόσιος λόγος όλων μας να μην είναι κατ' επίφασιν πολιτικός όντας κατ' ουσίαν αυθαίρετα διαπιστωτικός. Οφείλουμε οι πολιτικές θέσεις μας να στηρίζονται πάντοτε σε στοιχεία αν θέλουμε να αποκτούν νόημα και περιεχόμενο. Κι όμως εξετάζοντας προσεκτικά το περιεχόμενο της υπό συζήτηση επίκαιρης ερώτησης διαπιστώνει κάποιος ότι αυτό δεν είναι πάντοτε αυτονόητο. Διατρέχοντας τα επιμέρους ζητήματα που αναδεικνύονται μέσα απ' αυτήν θα ήθελα κατ' αρχάς να επισημάνω το προφανές. Η μαζική διακίνηση ενός βίντεο στα μέσα κοινωνικής δικτύωσης οφείλουμε να αποδεχθούμε όλοι ότι καθιστά το περιεχόμενό του άμεσα, σχεδόν ακαριαία γνωστό στην συντριπτική πλειοψηφία της κοινωνίας που αποτελούν τους χρήστες των μέσων αυτών σήμερα. Ο κάθε ένας από εμάς μπορεί να εντοπίσει γνώριμά του πρόσωπα και καταστάσεις εξαιτίας αυτής ακριβώς της ταχύτητας και εμβέλειας με την οποία ταξιδεύει η πληροφορία που περιέχεται μέσα σ' αυτό. Είναι, λοιπόν, προφανές ότι ο οποιοσδήποτε που γνωρίζει κάτι σχετικό μπορεί αντίστοιχα με τη σειρά του να δημοσιοποιήσει μέρος ή και το σύνολο αυτών των στοιχείων τα οποία ακολούθως μπορεί να ταξιδέψουν από άκρη σε άκρη πληροφορώντας ή ακόμα και παραπληροφορώντας την κοινή γνώμη. Κάτι ανάλογο έγινε και στην προκειμένη περίπτωση. Σε κάθε περίπτωση πάντως οι υποθέσεις που αφορούν σε προσωπικά δεδομένα και στην τήρηση αυτών αποτελούν ζητήματα που εμπίπτουν πρωτίστως στη σφαίρα αρμοδιότητας της ελληνικής δικαιοσύνης καθώς επίσης και των αντίστοιχων ανεξάρτητων αρχών που το Σύνταγμά μας ορίζει για τον σκοπό αυτό. Σε ό,τι αφορά στη διακίνηση πληροφοριών, όπως ισχυρίζεστε, μεταξύ κάποιων Βουλευτών ενός κόμματος της κυβερνητικής πλειοψηφίας εν προκειμένω και της δημοσιοποίησής τους από ορισμένους εξ αυτών, λυπάμαι, αλλά ούτε επ' αυτού μπορώ να προσχωρήσω στη θέση σας, ότι δηλαδή κάτι τέτοιο αποτελεί αντικείμενο κοινοβουλευτικού ελέγχου της Κυβέρνησης. Για όσους επιμένουν να ισχυρίζονται το αντίθετο πιστεύω ότι θα συμφωνήσουν έστω ότι τα ζητήματα αυτά ανήκουν στη σφαίρα της κοινοβουλευτικής δεοντολογίας και πάντως δεν αποτελούν ζητήματα για τα οποία η Κυβέρνηση είναι αρμόδια να παράσχει στοιχεία ή εξηγήσεις. Όλα αυτά φυσικά αποτελούν ζητήματα τα οποία έχει αναδείξει με την τοποθέτησή του πρωτίστως ο Υπουργός Επικρατείας, κ. Γεραπετρίτης, απαντώντας με επάρκεια σε συνάδελφό σας πριν από λίγες ημέρες κατά τη διαδικασία του κοινοβουλευτικού ελέγχου. Θα ήθελα στο σημείο αυτό ωστόσο να εστιάσω στα όσα προβάλλονται μέσα από την εν λόγω επίκαιρη ερώτηση περί δήθεν ύπαρξης κάποιου είδους ενεργού κρατικού ή κομματικού μηχανισμού παρακολούθησης και καταγραφής της δραστηριότητας των πολιτών ο οποίος λειτουργεί εκτός ορίων του νόμου. Πρόκειται για μια προσπάθεια δημιουργίας εντυπώσεων στην οποία επιμένετε συστηματικά. Μάταια όμως. Θέλω, λοιπόν, να το ξεκαθαρίσω με τον πλέον σαφή τρόπο. Όλες οι υπηρεσίες που εκ του Συντάγματος και της έννομης τάξης μας είναι επιφορτισμένες με τη διατήρηση της δημόσιας τάξης και ασφάλειας έχουν ένα σαφώς οριοθετημένο νομικό πλαίσιο λειτουργίας και δρουν εντός αυτού απαρέγκλιτα υπό τον διαρκή έλεγχο του κοινοβουλευτισμού και της ελληνικής δικαιοσύνης. Ευχαριστώ.
Κι εμείς σας ευχαριστούμε, κύριε Υπουργέ. Κυρία Σακοράφα, όσο αφορά στην εκλογή σας, ήταν δίκαιο και έγινε πράξη. Σας δίνω τρία λεπτά για τη δευτερολογία σας.
Ευχαριστώ. Κατ' αρχάς, πιστεύω ότι οι ευχές του κυρίου Υπουργού είναι ειλικρινείς.
Εγώ δεν περίμενα απ' αυτή την πλευρά τόσο ωραίες ευχές, για να είμαι ειλικρινής.
Τον ευχαριστώ, λοιπόν, από καρδιάς. Κύριε Υπουργέ, σας ευχαριστώ για τις ευχές σας, αλλά με όλον τον σεβασμό θα μου επιτρέψετε να πω ότι ή δεν έχετε καταλάβει - και δεν θέλω να σας προσβάλλω - ή προσποιείστε ότι δεν έχετε καταλάβει τι σας ρώτησα. Σας ρώτησα, λοιπόν, ευθέως αν «φακελώνετε» τους πολίτες. Σας το ρώτησα με την απόλυτη σημασία της λέξης, όπως την έχουμε γνωρίσει και την έχουμε βιώσει διαχρονικά από τον Ελευθέριο Βενιζέλο με το Ιδιώνυμο, τον Μεταξά, την δικτατορική Δεξιά και τη χούντα. Και παρά το ότι κάηκαν οι γνωστοί φάκελοι, η κρατική ασφάλεια συνέχισε να λειτουργεί με τον ίδιο τρόπο ακόμα και επί ΣΥΡΙΖΑ. Διαβάζω από έγγραφο του 2018 κατάθεση αστυνομικού που υπηρετεί ακόμα στην κρατική. Λέει: «Περί ώρα 16: 00 επιβιβάστηκε σε συρμό του ΗΣΑΠ στον σταθμό Ομόνοια, αποβιβάστηκε στον σταθμό Πειραιάς και κινήθηκε πεζός μέχρι την πλατεία Κοραή διά της οδού Ηρώων Πολυτεχνείου όπου συμμετείχε σε συγκέντρωση διαμαρτυρίας οπαδών του Ολυμπιακού κατά του Υπουργού, κ. Ευκλείδη Τσακαλώτου». Θα σας το καταθέσω. Το δικό σας non - paper αναφέρει επί λέξει ότι ο συγκεκριμένος πολίτης είναι γνωστός στην αστυνομία, κύριε Υπουργέ. Αναφέρει ότι ανήκει σε συγκεκριμένη πολιτική οργάνωση, ότι συμμετείχε στην επίθεση στο Υπουργείο Υγείας, η οποία ήταν μια απλή διαμαρτυρία. Από πού είναι γνωστός, κύριε Υπουργέ; Έχει συλληφθεί; Έχει καταδικαστεί; Του έχουν απαγγελθεί κατηγορίες; Όχι, φυσικά. Κάποιος, λοιπόν, κρατικός λειτουργός τον παρακολούθησε και συνέταξε αναφορά σαν αυτήν που σας διάβασα προηγουμένως. Η κρατική ασφάλεια, λοιπόν, και το περίφημο τμήμα προστασίας του κράτους και του δημοκρατικού πολιτεύματος λειτουργούν ακριβώς για να λοιδορούν, θα μου επιτρέψετε να πω, τον τίτλο τους και καμμία ασφάλεια και καμμία προστασία του δημοκρατικού πολιτεύματος. Τα δε κριτήρια για τους πολίτες που είναι ύποπτοι για το κράτος και επικίνδυνοι για το δημοκρατικό πολίτευμα είναι πανομοιότυπα. Ποια είναι, δηλαδή; Είναι η αντικυβερνητική τους άποψη και δράση. Και εγώ θα προσέθετα και την αιτία, είναι και ο φόβος τους, κύριε Υπουργέ. Είναι ο φόβος της κυβέρνησης του ΣΥΡΙΖΑ μετά την κωλοτούμπα του «όχι» του 2015, όπου πρώτη φορά κυβέρνηση ανέτρεψε τη βούληση του λαού της και ο φόβος της δικής σας Κυβέρνησης σήμερα για την πολιτική εξαθλίωση του λαού, για το ξεπούλημα της περιουσίας του, της δημόσιας και ιδιωτικής και την καταστολή που έχετε επιβάλει. Είναι ο φόβος της κάθε κυβέρνησης που εν γνώσει της εξαπατά τον λαό και σίγουρα συνεχίζει να τον εξαθλιώνει με την πολιτική που εφαρμόζει. Το πρώτο, λοιπόν, σκέλος της ερώτησής μου μπορεί να μην το απαντήσατε εσείς, το απαντάει όμως η πραγματικότητα. «Φακελώνετε» τους πολίτες για να μπορείτε να τους απειλείτε, να τους εκβιάζετε αν τολμήσουν να διαμαρτυρηθούν για την κυβερνητική πολιτική. Θα μου επιτρέψετε να πω και δεν αναφέρομαι σε εσάς προσωπικά, γενικότερα στην Κυβέρνηση, ότι είναι άξιοι συνεχιστές της ΕΡΕ. Και αν θεωρείτε υπερβολική την έκφρασή μου, ίσως και να είναι ήπια θα σας έλεγα εγώ, ας δούμε σε ποιους φάνηκε χρήσιμο αυτό το «φακέλωμα». Ασφαλώς και φάνηκε στην Κυβέρνηση. Ολοκληρώνοντας το δημοκρατικό έργο της η κρατική «πάσαρε» - αγοραία έκφραση και χυδαία κατά τη δική μου άποψη ενέργεια - τα στοιχεία στο Μαξίμου, το οποίο Μαξίμου, όπως ομολογήθηκε, τα διοχέτευσε στους Βουλευτές του. Είστε οι πρώτοι και οι μοναδικοί διαχρονικά που το κάνετε. Αναβαθμίσατε το έργο του παρακράτους. Ο ορισμός του όρου «παρακράτος» είναι φτωχός για να περιγράψει αυτήν την πρακτική. Και έρχεστε σήμερα εδώ και αναπτύσσετε θεωρίες και ψελλίζετε ερμηνείες που σας εκθέτουν ακόμα περισσότερο, κύριε Υπουργέ. Γι' αυτό και επαναλαμβάνω τα ερωτήματα μου προς το Μαξίμου, όποιον και αν εκπροσωπεί αυτός ο τίτλος, ρητορικά μιας και δεν περιμένω καμμία απάντηση. Ποιος από εκεί μέσα γνώριζε ότι το φακέλωμα συνεχίζετε ώστε να ζητήσει στοιχεία από την κρατική; Ποιος από εκεί μέσα θεώρησε νόμιμο να τα διαρρεύσει στους Βουλευτές, καταστρατηγώντας οποιαδήποτε έννοια δημοκρατίας; Και επαναλαμβάνω τα ερωτήματά μου προς εσάς απαιτώντας, όμως, απαντήσεις. Εσείς, ο κ. Χρυσοχοΐδης ή κάποιος ανώτερος σας είχε δώσει εντολή για παράνομες παρακολουθήσεις ή έχετε δώσει εντολές για παράνομες παρακολουθήσεις και «φακέλωμα» των πολιτών; Εάν γίνεται εν αγνοία σας, ρητορική πάλι είναι η υπόθεση, έχετε διατάξει την οποιαδήποτε έρευνα για το πώς δημιουργήθηκε αυτός ο φάκελος και πώς διέρρευσε; Εδώ μιλάμε για παράνομη συλλογή στοιχείων, παράνομη διάθεση και παράνομη χρήση τους, ο ορισμός δηλαδή της λειτουργίας του παρακράτους, όπως σας είπα και προηγουμένως. Μπορείτε να μου απαντήσετε, κύριε Υπουργέ, σε αυτά τα ερωτήματα; Εάν δεν απαντήσετε συγκεκριμένα και με στοιχεία στα ερωτήματα μου, κύριε Υπουργέ, ίσως θα ήταν προτιμότερο να μου επιτρέψετε να πω να μην χρησιμοποιήσετε το δικαίωμα που έχετε για δευτερολογία. Και αυτό το λέω για να σας προστατέψω, γιατί οποιαδήποτε υπεκφυγή σας θα είναι ομολογία και γνώσης και συγκάλυψης, αλλά θα είναι από μέρους σας και συγκάλυψη του μηχανισμού αυτού που εμείς λέμε μηχανισμός - παρακράτος. Εμένα, κύριε Υπουργέ, θα μου επιτρέψτε να σας πω ότι θα συνεχίσω και να ρωτάω και να ψάχνω. [[Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ πολύ, κύριε Πρόεδρε.
Ευχαριστώ πολύ, κυρία Σακοράφα. Κύριε Υφυπουργέ, έχετε τον λόγο για τρία λεπτά για τη δευτερολογία σας.
Κυρίες και κύριοι Βουλευτές, όπως έχω επισημάνει κατά το παρελθόν η χώρα μας αποτελεί μια ώριμη αστική δημοκρατία, μέρος του σκληρού πυρήνα της μεγάλης ευρωπαϊκής οικογένειας. Είναι μέλος όλων των ευρωπαϊκών και διεθνών οργανισμών που υπερασπίζονται την ειρήνη, τη δημοκρατία και τα ανθρώπινα δικαιώματα. Αποτελεί πολιτική οπισθοδρόμηση να ακούγονται στη σφαίρα του δημοσίου διαλόγου εν έτει 2021 χαρακτηρισμοί όπως αστυνομοκρατούμενο κράτος και να εκτοξεύονται αβίαστα βαριοί χαρακτηρισμοί περί ύπαρξης και λειτουργίας παρακρατικών μηχανισμών. Αλήθεια, πόσες ομοιότητες συναντούν όλοι εκείνοι που με χαρακτηριστική επιπολαιότητα υποστηρίζουν τέτοιες θέσεις για τον τρόπο λειτουργίας του σύγχρονου ελληνικού κράτους με τα τυραννικά καθεστώτα των Φράνκο, Πινοσέτ, Μπατίστα και Κάστρο που κατά κοινή ομολογία λειτουργούσαν στη βάση ενός αστυνομικού κράτους; Τέτοιες αυθαίρετες διαπιστώσεις υποδηλώνουν την πλήρη αποσύνδεση κάποιων κομμάτων της Αντιπολίτευσης από τη σημερινή πραγματικότητα, αλλά και από τους αγώνες όλων όσων όρθωσαν το ανάστημά τους, ώστε να ζούμε σήμερα σε ένα σύγχρονο δημοκρατικό πολίτευμα, εγγυητή των ατομικών ελευθεριών. Κυρίες και κύριοι Βουλευτές, είναι επιτέλους καιρός να αποκαταστήσουμε την έννοια ορισμένων λέξεων. Είναι καιρός να αφήσουμε πίσω μας μια μακρά περίοδο, όπου κακοποιήθηκαν συστηματικά λέξεις και έννοιες, μόνο και μόνο για να πυροδοτήσουν κάποιοι ένα ήδη ηλεκτρισμένο από τους ίδιους πολιτικό κλίμα. Όλοι μας, Κυβέρνηση και ειδικότερα η πολιτική ηγεσία του Υπουργείου Προστασίας του Πολίτη, αναλογιζόμενοι πλήρως τις σύγχρονες προκλήσεις, είμαστε αποφασισμένοι να συνεχίσουμε να εκπληρώνουμε αποφασιστικά την αποστολή μας, τηρώντας με ευλάβεια τις δημοκρατικές επιταγές του πολιτεύματός μας απέναντι σε όλους εκείνους, που υιοθετούν συνειδητά ως πολιτική επιλογή την καλλιέργεια έντασης και διχασμού. Ευχαριστώ.
Ευχαριστούμε, κύριε Υφυπουργέ. Καλή συνέχεια και στους δύο. Προχωρούμε με την τέταρτη με αριθμό 635/30-3-2021 επίκαιρη ερώτηση πρώτου κύκλου του Βουλευτή Επικρατείας της Ελληνικής Λύσης κ. Βασίλειου Βιλιάρδου προς τον Υπουργό Εργασίας και Κοινωνικών Υποθέσεων, με θέμα: «Αποκλεισμός ελευθέρων επαγγελματιών από την προσωρινή σύνταξη». Κύριε Βιλιάρδο, έχετε δύο λεπτά για την πρωτολογία σας.
Ευχαριστώ πολύ, κύριε Πρόεδρε. Καλημέρα, κύριε Υπουργέ. Ευχαριστώ για την παρουσία σας. Είναι γνωστό πως υπάρχει μεγάλος αριθμός εκκρεμών αιτήσεων συνταξιοδότησης, πάνω από τριακόσιες πενήντα χιλιάδες, σύμφωνα με την «ΚΑΘΗΜΕΡΙΝΗ» που χαρακτηρίζει το θέμα με τις λέξεις «απόγνωση» και «χάος», όπως θα καταθέσουμε στα Πρακτικά, αλλά και όλα τα υπόλοιπα που θα αναφέρουμε. Είναι τεράστια ανεπάρκεια, αν όχι ανικανότητα για το επιτελικό κράτος και για την περίφημη ψηφιακή διακυβέρνηση, που πληρώνουμε όλοι μας πανάκριβα, όταν την ίδια στιγμή το δημόσιο αναθέτει την προμήθεια rapid test κόστους 20 εκατομμυρίων ευρώ σε μία αμφιλεγόμενη εταιρεία, τη «SWISS MED», που δεν έχει καμμία σχέση με την Ελβετία και που ιδρύθηκε μόλις πριν από επτά μήνες έχοντας καταφέρει να κερδίσει δύο αναθέσεις. Το Υπουργείο βάσει ρυθμίσεων της ΚΥΑ, που εξειδικεύει τη νομοθετική ρύθμιση του άρθρου 34 του ν.4778/2021, δρομολογεί τη θέσπιση προσωρινής σύνταξης, από 360 ευρώ έως 384 ευρώ, ανάλογα με τον χρόνο ασφάλισης και την ηλικία, με ελάχιστο τα δεκαπέντε χρόνια ασφάλισης. Σε κάθε περίπτωση η ελάχιστη προσωρινή σύνταξη προφανώς δεν επαρκεί για να καλύψει ικανοποιητικά τις ανάγκες, οπότε θα πρέπει να δρομολογηθεί άμεσα η επίλυση των μηχανογραφικών θεμάτων και η απόδοση της τελικής σύνταξης. Για τον υπολογισμό του χρόνου λαμβάνεται υπ' όψιν ο χρόνος διαδοχικής ασφάλισης σε οποιοδήποτε εντεταγμένο στον e - ΕΦΚΑ φορέα κύριας ασφάλισης, όπως πιστοποιείται ιδίως από τα διαθέσιμα μηχανογραφημένα στοιχεία του e - ΕΦΚΑ. Εντούτοις πληροφορούμαστε ότι έχουν εξαιρεθεί κάποιες κατηγορίες αιτούντων σύνταξης, ενώ το παραδέχεστε έμμεσα και εσείς με τη δήλωσή σας πως ως στο τέλος του έτους θα υπάρξει μείωση των εκκρεμών συντάξεων. Επομένως, κάποιοι θα μείνουν χωρίς σύνταξη. Τέτοια περίπτωση πληροφορούμαστε ότι είναι οι ελεύθεροι επαγγελματίες του πρώην ΟΑΕΕ που απορροφήθηκε από τον ΕΦΚΑ, με βάση τις διατάξεις του προεδρικού διατάγματος 258/2005, επειδή πολλοί από αυτούς είχαν μείνει ανασφάλιστοι στα χρόνια της κρίσης. Ειδικά στο άρθρο 11 του προεδρικού διατάγματος 258/2005 αναφέρονται ως λήξη της ασφαλιστικής σχέσης αιτίες, όπως οριστική διακοπή επαγγέλματος, διακοπή της προαιρετικής ασφάλισης και πτώχευση. Επομένως, το άρθρο αναφέρεται σε δύσκολες καταστάσεις για τους πολίτες, τους οποίους το κράτος αντιμετωπίζει με μία απίστευτη αναλγησία, ειδικά τους ελεύθερους επαγγελματίες οι οποίοι κάνουν τα πάντα για να καταφέρουν να ορθοποδήσει η επιχείρησή τους. Οι ερωτήσεις μας εδώ είναι οι εξής: Πρώτον, είναι αλήθεια πως έχουν εξαιρεθεί συνταξιούχοι από την προσωρινή σύνταξη; Εάν ναι, πόσοι είναι και για ποιο λόγο εξαιρέθηκαν; Δεύτερον, αληθεύει ότι εξαιρούνται ασφαλισμένοι του πρώην ΟΑΕΕ που έχουν διακόψει την καταβολή εισφορών για οποιονδήποτε λόγο, ακόμη και αν έχουν συμπληρώσει το ελάχιστο όριο της δεκαπενταετίας; Ευχαριστώ πολύ.
Κι εμείς ευχαριστούμε, κύριε Βιλιάρδο. Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου. Κύριε Τσακλόγλου, καλημέρα σας. Έχετε τρία λεπτά στη διάθεσή σας.
Κύριε Πρόεδρε, σας ευχαριστώ πολύ. Ευχαριστώ πολύ και τον κ. Βιλιάρδο. Κύριε Βιλιάρδο, έχω αναφερθεί αρκετές φορές από το Βήμα της Βουλής σε αυτό το μείζον θέμα των εκκρεμών συντάξεων και στην εντατικοποίηση των δράσεων, στις οποίες έχει προβεί τόσο το Υπουργείο όσο και ο ΕΦΚΑ προκειμένου να αντιμετωπίσουμε από κοινού αυτό το πρόβλημα. Τρεις είναι οι βασικοί άξονες πάνω στους οποίους έχει χαραχθεί η στρατηγική αντιμετώπισης του χρόνιου αυτού ζητήματος. Ο πρώτος άξονας περιλαμβάνει την προκαταβολή του ποσού της εθνικής σύνταξης σε όλους τους υποψήφιους συνταξιούχους που βρίσκονται εν αναμονή της έκδοσης της απόφασης συνταξιοδότησης που ψηφίστηκε πρόσφατα. Σε αυτό αναφέρεται, άλλωστε, και η ερώτηση σας. Πρόκειται για ένα καθαρά ανακουφιστικό μέτρο, που μόνο του στόχο έχει να περιορίσει τις συνέπειες που υφίστανται οι υποψήφιοι συνταξιούχοι εξαιτίας των διοικητικών αδυναμιών. Σε καμμία περίπτωση αυτό το μέτρο δεν υποκαθιστά την υποβολή της κανονικής τους σύνταξης, η οποία θα αποδοθεί κανονικά και στο ύψος που προβλέπεται με βάση το ασφαλιστικό ιστορικό του ασφαλισμένου. Ο δεύτερος άξονας περιλαμβάνει όλες εκείνες τις δράσεις που σχετίζονται με την παροχή κάθε δυνατής συνδρομής προς τον ΕΦΚΑ από την Κυβέρνηση σε επίπεδο οργάνωσης, ανθρώπινου δυναμικού και υλικοτεχνικής υποδομής, ώστε σύντομα να μειωθεί σημαντικά το στοκ των εκκρεμών συντάξεων. Πιο συγκεκριμένα: Έχει ενεργοποιηθεί ειδική ομάδα εκατό συνταξιούχων πρώην υπαλλήλων του ΕΦΚΑ με εμπειρία σε θέματα απονομής συντάξεων. Αναμένεται η ενίσχυση των τμημάτων απονομής συντάξεων με εκατόν ογδόντα έξι νεοπροσλαμβανόμενους υπαλλήλους. Έχει ήδη προβλεφθεί χρηματικό μπόνους στους υπαλλήλους που θα ασχοληθούν με όλα τα στάδια ωρίμανσης των συνταξιοδοτικών φακέλων πέραν της κανονικής τους απασχόλησης. Υπάρχει ενίσχυση του προσωπικού του ΕΦΚΑ με ανθρώπινο δυναμικό από άλλους φορείς του δημόσιου τομέα, των επιμελητηρίων και επαγγελματικών ενώσεων, για την απονομή συντάξεων. Παράλληλα, έχει ήδη ξεκινήσει η ανανέωση της υλικοτεχνικής υποδομής του φορέα με υπολογιστές σύγχρονης γενιάς. Ταυτόχρονα, έχει συγκροτηθεί ειδική ομάδα έργου με επικεφαλής project manager ειδικά για τις εκκρεμείς συντάξεις ενώ εξετάζεται και η συνδρομή του ιδιωτικού τομέα, μέσω πιστοποιημένων δικηγόρων και φοροτεχνικών, για την υποβοήθηση της διαδικασίας έκδοσης συντάξεων. Ο τρίτος άξονας σχετίζεται με την πρόθεση του Υπουργείου και της διοίκησης του φορέα να αντιμετωπίσουν το πρόβλημα με ένα μόνιμο και οριστικό τρόπο. Αναφέρομαι, φυσικά, στη δράση της ψηφιοποίησης των ασφαλιστικών αρχείων, καθώς, όπως όλοι καταλαβαίνουμε, αυτός είναι ο μοναδικός τρόπος για να απαλλαγούμε οριστικά από το πρόβλημα των εκκρεμών συντάξεων. Για το σκοπό αυτό, μάλιστα, θα αξιοποιηθούν πόροι από το Ταμείο Ανάκαμψης, ώστε να επιταχυνθούν οι διαδικασίες όσο γίνεται περισσότερο. Τώρα, σε σχέση με τη συγκεκριμένη ερώτησή σας, κύριε Βιλιάρδε, κατ' αρχάς θα ήθελα να διευκρινίσω κάτι που μάλλον είναι ασαφές και μπορεί να δημιουργήσει απορίες. Η προκαταβολή της εθνικής σύνταξης δεν σχετίζεται με τη χορήγηση της προσωρινής σύνταξης. Η προσωρινή σύνταξη είναι άλλο πράγμα. Ανέφερα και νωρίτερα, ότι η προκαταβολή της εθνικής σύνταξης είναι ένα ανακουφιστικό μέτρο που σχετίζεται με την καθυστέρηση της έκδοσης οριστικής απόφασης συνταξιοδότησης. Από τη διατύπωση της ερώτησής σας φαίνεται ότι συγχέονται οι δύο αυτές κατηγορίες δικαιούχων, διότι αναφέρεστε στην προσωρινή σύνταξη, ενώ από τα συμφραζόμενα συνάγεται ότι μάλλον εννοείτε την προκαταβολή. Τα στοιχεία που θα παραθέσω αμέσως τώρα αφορούν στην εξέλιξη της υποβολής αιτημάτων για την προκαταβολή εθνικής σύνταξης. Υπενθυμίζω ότι δικαιούχοι προκαταβολής εθνικής σύνταξης είναι όλοι οι ασφαλισμένοι που έχουν υποβάλει αίτηση συνταξιοδότησης λόγω γήρατος, αναπηρίας ή θανάτου, καθώς και όλοι οι ασφαλισμένοι για τους οποίους δεν έχει εκδοθεί απόφαση χορήγησης προσωρινής σύνταξης. Τα ποσά αφορούν και αναδρομικά, από την ημερομηνία υποβολής της αίτησης συνταξιοδότησης. Δηλαδή, αν το υποβάλετε τώρα και είχατε δέκα μήνες νωρίτερα που είχατε υποβάλλει την αίτηση συνταξιοδότησης, μπορείτε αναδρομικά να πάρετε και τους δέκα αυτούς μήνες. Τώρα, μέχρι τα τέλη Μαρτίου εισήλθαν στη σχετική ηλεκτρονική πλατφόρμα που δημιουργήθηκε γι' αυτόν τον σκοπό περίπου πενήντα τέσσερις χιλιάδες πολίτες. Το συνολικό πλήθος των αιτήσεων ήταν γύρω στις σαράντα μία χιλιάδες και από αυτές περίπου τριάντα έξι πέρασαν από το στάδιο της επεξεργασίας προκειμένου οι δικαιούχοι να λάβουν την προκαταβολή σύνταξης και τα αναδρομικά πριν από το Πάσχα, σύμφωνα με τις διαβεβαιώσεις του αρμόδιου φορέα. Όσον αφορά στις αιτήσεις που απορρίφθηκαν, αυτό συνέβη καθώς οι αιτούντες είτε ελάμβαναν ήδη σύνταξη είτε οι αιτήσεις αφορούσαν σε διεθνείς συντάξεις που δεν εντάσσονταν εξ αρχής στις εντασσόμενες κατηγορίες είτε εκκρεμούσε η απόφαση πιστοποίησης αναπηρίας από την αρμόδια επιτροπή των ΚΕΠΑ. Επιτρέψτε μου να αναφέρω πως οι περισσότερες αιτήσεις αφορούσαν ασφαλισμένους του τέως ΟΓΑ - δώδεκα χιλιάδες τριακόσιες αιτήσεις - του τέως ΙΚΑ - ΕΤΑΜ - οκτώ χιλιάδες εννιακόσιες αιτήσεις - και του τέως ΟΑΕΕ, στον οποίο αναφέρεται και η ερώτησή σας, με οκτώμιση χιλιάδες αιτήσεις. Να υπενθυμίσω στο σημείο αυτό, γιατί είναι πολύ σημαντικό, πως η ψηφιακή πλατφόρμα θα παραμείνει ανοιχτή τόσο για εκείνους που δεν έχουν οριστικοποιήσει μέχρι σήμερα την αίτηση τους, όσο και για εκείνους για τους οποίους εκκρεμεί η σύνταξη, που επιθυμούν να υποβάλουν αίτηση και να τη λάβουν στο μέλλον. Δηλαδή, αυτό το πράγμα που είχε κυκλοφορήσει πολύ και στον Τύπο, ότι ήταν μέχρι 31 Μαρτίου, μέχρι τις 31 Μαρτίου ήταν γι' αυτούς που θα εκκαθαριστεί και θα πάρουν πριν από το Πάσχα τα χρήματά τους. Η πλατφόρμα, όμως, παραμένει ανοιχτή και είναι και για μελλοντική χρήση. Κύριε Βιλιάρδε, γνωρίζουμε καλά πως η κατάσταση με τις εκκρεμείς συντάξεις ταλαιπωρεί τους πολίτες και οφείλουμε πράγματι τόσο η πολιτική ηγεσία του Υπουργείου όσο και η διοίκηση του ΕΦΚΑ να επιλύσουμε το πρόβλημα όσο γίνεται γρηγορότερα. Έχω υπερβεί κατά πολύ τον χρόνο μου. Θα επανέλθω στη δευτερολογία μου με τις εξαιρούμενες κατηγορίες και τους υποψήφιους συνταξιούχους του πρώην ΟΑΕΕ με οφειλές. Σας ευχαριστώ πολύ.
Κύριε Τσακλόγλου, το θέμα είναι σοβαρό, οπότε μην ανησυχείτε, γι' αυτό σας άφησα. Δεν υπάρχει θέμα χρόνου όταν πρόκειται για συντάξεις και για τον κόσμο. Κύριε Βιλιάρδε έχετε τον λόγο για τρία λεπτά.
Ευχαριστώ για την απάντηση, κύριε Υπουργέ. Ίσως δεν κατάλαβα εγώ, αλλά θα επαναλάβω την ερώτηση που κατά την άποψη μου δεν απαντήσατε. Είχα ρωτήσει αν αληθεύει ότι εξαιρούνται ασφαλισμένοι του πρώην ΟΑΕΕ που έχουν διακόψει την καταβολή εισφορών για οποιονδήποτε λόγο, ακόμη και αν έχουν συμπληρώσει το ελάχιστο όριο της δεκαπενταετίας. Μπορεί να απαντήσατε, εγώ πάντως δεν το κατάλαβα. Στην δευτερολογία μου τώρα. Με τη ρύθμιση δεν συμπεριλαμβάνονται, έστω στην προσωρινή σύνταξη, χιλιάδες άνθρωποι που δεν έχουν κανέναν άλλο πόρο, ενώ ο Υπουργός κ. Χατζηδάκης δηλώνει παντού πως νοιάζεται για αυτούς τους ανθρώπους. Σχεδόν κλαίγοντας στη Βουλή, κυριολεκτώ ελπίζοντας να μην επρόκειτο για υποκρισία, αναρωτιόταν πώς ζουν αυτοί οι άνθρωποι. Υπάρχουν όμως προτάσεις του Συνηγόρου του Πολίτη για το θέμα, με τις οποίες λύνεται άπαξ και διά παντός, χωρίς να ζημιωθεί κανένας, ούτε το κράτος ούτε ο πολίτης, με δεδομένο ότι έως το ξέσπασμα της κρίσης, με ευθύνη αποκλειστικά και μόνο των κυβερνήσεων, ειδικά της Νέας Δημοκρατίας την περίοδο 2004-2009 που υπερχρέωσε τη χώρα, η πλειοψηφία των ασφαλισμένων έχουν πληρώσει πάνω από είκοσι έτη, άρα περισσότερα από το ελάχιστο των δεκαπέντε ετών. Ένα επίσης βασικό θέμα είναι ότι πολλοί από τους πρώην ασφαλισμένους του ΟΑΕΕ που δεν μπόρεσαν να πληρώσουν τις εισφορές τους δεν έχουν καν ιατροφαρμακευτική περίθαλψη, όταν έχει ακόμη και ο κάθε παράνομος μετανάστης. Θα καταθέσω ξανά μια επιστολή που μας στάλθηκε από τις πολλές που παίρνουμε σχεδόν καθημερινά, μήπως ευαισθητοποιηθεί το Υπουργείο και βοηθήσει τόσο το συγκεκριμένο άτομο όσο και πολλά άλλα που έχουν αντίστοιχα προβλήματα. Εν προκειμένω ο συγκεκριμένος γράφει τα εξής: «Είμαι Έλληνας πολίτης, ογδόντα ετών χωρίς σύνταξη και χωρίς ιατροφαρμακευτική κάλυψη, λόγω χρεών στο ΤΕΒΕ, στο οποίο όμως έχω πληρώσει επί σαράντα τρία χρόνια εισφορές χωρίς να έχω πάρει κανένα επίδομα. Έως το 2017 εισέπραττα ένα μίσθωμα από ένα ακίνητο που ήταν το μοναδικό μου εισόδημα, όπου όμως το μίσθωμα μου αυτό κατασχέθηκε από την εφορία λόγω χρεών το 2017. Παρ' όλα αυτά υποχρεούμαι να το δηλώνω ως εισόδημα και να φορολογούμαι για κάτι που δεν εισπράττω. Η τράπεζα, στην οποία έχω ένα υπόλοιπο στεγαστικού δανείου, θεωρεί εισόδημα το μίσθωμα που μου έχει κατασχεθεί από την εφορία, οπότε, επειδή αδυνατώ να πληρώσω τη μηνιαία δόση των 350 ευρώ, βγάζει το σπίτι μου στον πλειστηριασμό. Ο συγκεκριμένος άνθρωπος είναι ογδόντα ετών. Έρχονται, λοιπόν, συχνά πυκνά στιγμές που θα ήθελα ειλικρινά να ήμουν μετανάστης σ' αυτή τη χώρα, επειδή τότε θα έπαιρνα τουλάχιστον ένα επίδομα και θα είχα ιατροφαρμακευτική περίθαλψη. Είμαι όμως εκ γενετής Έλληνας πολίτης και δεν δικαιούμαι τίποτα.». Αυτά γράφει ο άνθρωπος των ογδόντα ετών, ο οποίος δεν έχει απολύτως κανέναν πόρο για να ζήσει. Κλείνοντας, η προθεσμία για την κατάθεση των αιτήσεων, όπως αναφέρατε κι εσείς προηγουμένως, θεωρείται ότι έληξε στις 31-3-2021. Όπως είπατε, όμως, η πλατφόρμα παραμένει ανοιχτή οπότε η ερώτηση είναι περιττή. Αυτό που θα θέλαμε εμείς να ζητήσουμε είναι να δοθεί παράταση για να λυθεί το θέμα γι' αυτές τις αντιρρήσεις. Οι ερωτήσεις μας εδώ είναι οι εξής: Πρώτον πώς σκοπεύετε να λύσετε το πρόβλημα με τις εκκρεμείς συντάξεις του ΟΑΕΕ; Δεύτερον, πώς σκοπεύετε να καλύψετε το σύνολο των εκκρεμών συντάξεων και να υποστηρίξετε τους συμπολίτες μας έως ότου εκδοθεί η προσωρινή σύνταξη και ενδεχομένως, συμψηφιστεί με την τελική; Και τέλος, μέχρι πότε θα εκδοθεί η τελική σύνταξη; Ευχαριστώ πολύ.
Κι εμείς ευχαριστούμε, κύριε Βιλιάρδο. Κύριε Τσακλόγλου, έχετε τρία λεπτά για τη δευτερολογία σας.
Κύριε Πρόεδρε, ευχαριστώ πάρα πολύ. Κύριε Βιλιάρδε, πρώτα - πρώτα για τη στρατηγική για τις εκκρεμείς συντάξεις αναφέρθηκα αναλυτικά στην πρωτολογία μου και δεν θα πω τίποτα άλλο. Στο κομμάτι στο οποίο αναφερθήκατε στη συγκεκριμένη επιστολή, επίσης, δεν πρόκειται να μπω στα συγκεκριμένα στοιχεία. Άλλωστε δεν τα είχατε και στην επιστολή σας για να μπορώ να προετοιμαστώ. Μπορώ, όμως, να πω μερικά γενικά πράγματα. Συγκεκριμένα, θα ήθελα να μείνω σε δύο σημεία. Το πρώτο αφορά στην ιατροφαρμακευτική περίθαλψη την οποία αναφέρατε. Πρόσφατα κιόλας ψηφίστηκε στη Βουλή νόμος ο οποίος δίνει κάλυψη στους πάντες για ιατροφαρμακευτική περίθαλψη. Άρα, αυτό το οποίο με ρωτάτε είναι μάλλον άνευ αντικειμένου, δεν είναι σωστό αυτό που αναφέρετε. Το δεύτερο είναι το εξής. Για τα άτομα τα οποία δεν έχουν συνταξιοδοτικό δικαίωμα, για όλους αυτούς υπάρχει η σύνταξη υπερηλίκων. Άρα, δεν αντιλαμβάνομαι πώς ο συγκεκριμένος συνταξιούχος της επιστολής σας ούτε σύνταξη λαμβάνει ούτε επίδομα, σύνταξη υπερηλίκων. Κάτι δεν πάει καλά σε αυτά εδώ τα πράγματα που μου λέτε, αλλά εν πάση περιπτώσει, αν θέλετε, μπορώ να τη δω αργότερα, όχι τώρα στην ερώτηση. Τώρα, θα ήθελα να επαναλάβω ότι κατανοούμε απόλυτα την κρισιμότητα της κατάστασης και γι' αυτό και η υπηρεσία του Υπουργείου, σε συνεργασία με τη διοίκηση του ΕΦΚΑ, προσπαθεί καθημερινά να περιορίσει τις συνέπειες που υφίστανται οι πολίτες, εξαιτίας της κατάστασης που έχει δημιουργηθεί. Αναφορικά με τις εξαιρούμενες κατηγορίες από την προκαταβολή εθνικής σύνταξης, επιτρέψτε μου να ξεκαθαρίσω ότι η χορήγηση της προκαταβολής, όπως είναι αυτονόητο, πραγματοποιείται με την επιφύλαξη της περίπτωσης κατά την οποία υπάρχουν οφειλές ασφαλιστικών εισφορών το ποσό των οποίων υπερβαίνει τα όρια που προβλέπονται από τον νόμο. Δεν κάναμε καινούργιο νόμο, τον νόμο εφαρμόζουμε έτσι ακριβώς όπως υπήρχε. Ποια είναι αυτά εδώ τα ποσά; Και γι' αυτά η αλήθεια είναι ότι συζητάμε κάποιες αλλαγές. Άρα, δεν είναι πως ό,τι έδωσες, δεν πειράζει, θα πάρεις και σύνταξη. Ποσά θα παραμείνουν και πάλι. Αυτήν τη στιγμή είναι 20.000 ευρώ για τους ασφαλισμένους του πρώην ΟΑΕΕ, 15.000 ευρώ για τους ασφαλισμένους στον πρώην ΕΤΕΑ και 6.000 ευρώ για τους ασφαλισμένους του πρώην ΟΓΑ. Αυτοί οι ασφαλισμένοι, οι εισφορές των οποίων κινούνται κάτω από τα όρια που μόλις ανέφερα, δικαιούνται κανονικά την προκαταβολή εθνικής σύνταξης, όπως και όλοι οι άλλοι δικαιούχοι που η οφειλή τους θα παρακρατηθεί σε εξήντα ισόποσες δόσεις, πριν εκδοθεί η οριστική συνταξιοδοτική απόφαση. Κύριε Βιλιάρδε, επαναλαμβάνω ότι τόσο η χορήγηση της προκαταβολής σύνταξης όσο και η προσωρινή σύνταξη αποσκοπούν στην προσωρινή οικονομική διευκόλυνση των δικαιούχων κύριας σύνταξης. Δεν την υποκαθιστούν τη σύνταξη, τη σύνταξη πρέπει να την πάρουν οι άνθρωποι, το καταλαβαίνουμε και σε αυτό αφορούσε όλη αυτή η στρατηγική που είπα προηγουμένως για τη μείωση των εκκρεμών συντάξεων. Όμως, θα ήθελα να πω, σε σχέση με την ερώτησή σας, ότι δεν φτιάχνουμε νέες συνταξιοδοτικές διατάξεις μέσω αυτών των παροχών. Στόχος είναι να παρέχουμε στους υποψήφιους συνταξιούχους την οικονομική ρευστότητα την οποία στερούνται για λόγους που δεν σχετίζονται με τους ίδιους. Σε κάθε περίπτωση, όμως, ό,τι ισχύει για τους εκάστοτε δικαιούχους εξακολουθεί να ισχύει. Οι καταστατικές διατάξεις που ορίζουν τις προϋποθέσεις συνταξιοδότησης για κάθε ασφαλισμένο δεν μπορούν να αλλάξουν, εξαιτίας της καθυστέρησης στον χρόνο απονομής της σύνταξης. Δηλαδή, ό,τι ίσχυε για τους ασφαλισμένους του πρώην ΟΑΕΕ εξακολουθεί να ισχύει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Τέλος, αν μπορώ να έχω λίγο χρόνο, θα ήθελα να κλείσω με μια αποτίμηση της κατάστασης. Αυτά είναι στοιχεία τα οποία δεν έχουν δημοσιοποιηθεί ακόμα. Αρχίζει να φαίνεται σιγά σιγά μια αποκλιμάκωση στο μείζον αυτό πρόβλημα. Δεν λέω ότι το έχουμε ξεπεράσει ούτε λέω ότι οι ρυθμοί με τους οποίους πηγαίνουμε είναι ικανοποιητικοί. Πρέπει να επιταχύνουμε. Λέω, όμως, ότι οι συνθήκες καλυτερεύουν καθημερινά. Μέχρι στιγμής έχουν εκδοθεί είκοσι πέντε χιλιάδες ψηφιακές συντάξεις και γι' αυτό, όπως σας έλεγα στην πρωτολογία μου, ο στρατηγικός στόχος που έχουμε θέσει για την οριστική αποκατάσταση του θέματος είναι η πλήρης ψηφιοποίηση της ασφαλιστικής ιστορίας των ασφαλισμένων. Επιπρόσθετα, τον Ιανουάριο οι εκκρεμείς συντάξεις ανέρχονταν, για τις κύριες συντάξεις μιλάω πάντα, γιατί τα υπόλοιπα που είπατε απορρέουν από την παροχή κύριας σύνταξης, δηλαδή για παράδειγμα το νούμερο τριακόσιες πενήντα χιλιάδες που είπατε, δεν είναι τόσες πολλές. Αλλά, εν πάση περιπτώσει, πολλές από αυτές είναι επικουρικές. Επικουρική δεν παίρνεις, αν δεν βγει η κύρια σύνταξη, οπότε εκεί είναι η κύρια προσπάθειά μας. Τον Ιανουάριο οι εκκρεμείς συντάξεις ανέρχονταν περίπου σε εκατόν πενήντα πέντε χιλιάδες. Από τα τελευταία στοιχεία που έχουμε στη διάθεσή μας φαίνεται να έχουμε πέσει στις εκατόν τριάντα εννέα χιλιάδες. Λαμβάνοντας υπ' όψιν το χρονικό διάστημα για το διάστημα που μιλάμε, που είναι πρακτικά ένα τρίμηνο, νομίζω ότι είμαστε στη σωστή κατεύθυνση. Πρέπει να γίνουν περισσότερα; Ναι, πρέπει να γίνουν. Ο δρόμος είναι δύσκολος, το κατανοούμε όλοι μας αυτό. Ωστόσο, αυτή η πρώτη, μικρή αποκλιμάκωση μας δείχνει ότι πορευόμαστε στη σωστή κατεύθυνση και ότι η στρατηγική που ακολουθούμε, τόσο στο Υπουργείο όσο και στη διοίκηση του φορέα, είχε αρχίσει να φέρνει αποτελέσματα. Ειλικρινά, ελπίζω ότι μέχρι το τέλος του έτους θα έχει μειωθεί σημαντικά όλος αυτός ο όγκος των εκκρεμών συντάξεων. Σας ευχαριστώ πάρα πολύ.
Κι εμείς ευχαριστούμε. Προχωρούμε στην πρώτη με αριθμό 647/5-4-2021 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Απαράδεκτη απένταξη εργαζομένων επιχειρήσεων shop in a shop από το μέτρο αποζημίωσης ειδικού σκοπού». Κύριε συνάδελφε, έχετε δύο λεπτά για την πρωτολογία σας.
Ευχαριστώ, κύριε Πρόεδρε. Κύριε Υπουργέ, το γνωρίζετε το θέμα. Είμαι βέβαιος. Είναι για την απένταξη των εργαζομένων στις επιχειρήσεις «shop in a shop» από το μέτρο αποζημίωσης ειδικού σκοπού. Η πανδημία του κορωνοϊού έχει πλήξει όλους τους τομείς της οικονομίας και το εργατικό δυναμικό που δραστηριοποιείται σε αυτούς. Ένα μέτρο που εφαρμόζει η Κυβέρνηση από την αρχή της πανδημίας και αφορά στη στοιχειώδη προστασία των εργαζομένων σχετίζεται με τη διαδικασία αναστολής της σύμβασης εργασίας σε συνδυασμό με την αποζημίωση ειδικού σκοπού. Ένα χρόνο, κύριε Υπουργέ, μετά το ξέσπασμα της πανδημίας, η Κυβέρνηση αποφάσισε να λάβει νέα μέτρα για τον εξορθολογισμό της χρήσης του μέτρου με αποτέλεσμα το Μάρτη του 2021 να τεθούν εκτός αναστολών περίπου πενήντα χιλιάδες επιχειρήσεις και να στερούνται της αποζημίωσης ειδικού σκοπού χιλιάδες εργαζόμενοι. Ιδιαίτερα χαρακτηριστική περίπτωση και παράδειγμα αποτελούν οι εργαζόμενοι και εργαζόμενες για λογαριασμό μεγάλων ομίλων καλλυντικών, οι οποίοι απασχολούνται σε επιχειρήσεις που προωθούν τα εν λόγω καλλυντικά και διαχειρίζονται τα stands μέσα στα καταστήματα των καλλυντικών. Πρόκειται για καταστήματα τα οποία με εντολή της δημόσιας αρχής παραμένουν κλειστά ακόμα και σήμερα. Οι εργαζόμενοι, όμως, αυτοί συνεχίζουν να μην απασχολούνται, αφού τα καταστήματα είναι κλειστά. Ωστόσο, για το μήνα Μάρτιο του 2021 στερούνται της αποζημίωσης ειδικού σκοπού, διότι οι εργοδότες τους αυτοί καθαυτοί είχαν αύξηση του τζίρου - γνωστό και αυτονόητο - το εννιάμηνο Απρίλιος - Δεκέμβριος του 2020 συγκριτικά με το ίδιο εννιάμηνο του 2019. Όμως, οι επιχειρήσεις καλλυντικών, κύριε Υπουργέ, το Μάρτη είχαν κλειστά τα καταστήματά τους με απόφαση της δημόσιας αρχής και άρα, απαγορεύονται όλες οι δραστηριότητες πέριξ του κλάδου (πωλητές, πωλήτριες, προωθητές, προωθήτριες κ.λπ.). Οι εργοδότες τους, που δεν είναι τα καταστήματα, αλλά οι όμιλοι καλλυντικών - αυτοί είναι οι εργοδότες - ισχυρίζονται ότι τα καταστήματα δεν παραμένουν κλειστά με δική τους υπαιτιότητα, αλλά με απόφαση της δημόσιας αρχής και συνεπώς, δεν οφείλουν μισθούς στο προσωπικό για το διάστημα που δεν τους απασχολεί. Είναι ένα πρόβλημα το οποίο δημιουργεί σολοικισμό, αν μου επιτραπεί η έκφραση, στη διαδικασία αυτή. Κύριε Υπουργέ, πώς αντιμετωπίζει το θέμα αυτό η Κυβέρνηση και τι απαντάτε στις εταιρείες οι οποίες σας έχουν στείλει και πάρα πολλά έγγραφα, προκειμένου να τους δώσετε τη δυνατότητα να υποβάλουν τις σχετικές δηλώσεις, ώστε να λάβουν οι εργαζόμενοι την ειδική αποζημίωση τον μήνα Μάρτιο του 2021; Επίσης, προτίθεστε να εντάξετε, έστω και αναδρομικά, τη συγκεκριμένη κατηγορία εργαζομένων στους δικαιούχους αποζημίωσης ειδικού σκοπού; Κι αν ναι, υπάρχει κάποιο χρονοδιάγραμμα; Ή υπάρχουν κάποια άλλα πρόσθετα μέτρα που σκοπεύετε να λάβετε ή σκέπτεστε να πάρετε; Ευχαριστώ, κύριε Πρόεδρε.
Κι εμείς ευχαριστούμε. Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου. Κύριε Τσακλόγλου, όπως ξέρετε, έχετε τρία λεπτά για ξεκίνημα.
Ευχαριστώ, κύριε Πρόεδρε. Αγαπητέ κύριε Μουλκιώτη, ευχαριστώ πάλι για την ερώτησή σας, γιατί μου δίνετε την ευκαιρία να αναφερθώ και πάλι, για πολλοστή φορά σε ένα θέμα που αφορά εν μέσω πανδημίας του COVID -19 στις στοχευμένες παρεμβάσεις και στα μέτρα προστασίας που έλαβε η Κυβέρνηση και το Υπουργείο Εργασίας, με αποκλειστικό στόχο την ενίσχυση της απασχόλησης και της προστασίας των εργαζομένων από τις οικονομικές συνέπειες που προκάλεσε και συνεχίζει να προκαλεί η πανδημία. Με τα πρόσθετα μέτρα που ανακοίνωσε σήμερα πριν από έντεκα μέρες και, συγκεκριμένα, την Τρίτη 29 Μαρτίου το Υπουργείο Εργασίας για τον μήνα Απρίλιο, ο συνολικός προϋπολογισμός για το δίχτυ προστασίας των εργαζομένων σε αναστολή και των ανέργων μόνο από το Υπουργείο Εργασίας υπερβαίνουν τα 7,1 δισεκατομμύρια ευρώ, ενώ ο συνολικός αριθμός των ωφελούμενων μόνο από τις δράσεις του Υπουργείου Εργασίας ξεπερνούν τα τρία εκατομμύρια συμπολίτες μας. Τα στοιχεία που σας αναφέρω δεν είναι δυο απλοί αριθμοί. Ουσιαστικά, πρόκειται για το μεγαλύτερο πρόγραμμα δημόσιας παρέμβασης που έχει υλοποιήσει κυβέρνηση για την προστασία εργαζομένων και ανέργων από τη Μεταπολίτευση μέχρι σήμερα. Και όλα αυτά παρά τους περιορισμούς που επιβάλλει το ύψος του δημοσίου χρέους. Τα μέτρα για τον Απρίλιο έχουν εκτιμώμενο κόστος 695 εκατομμύρια ευρώ και οι εργαζόμενοι σε επιχειρήσεις ανά την επικράτεια που πλήττονται σημαντικά δύνανται να τεθούν σε προσωρινή αναστολή σύμβασης εργασίας και είναι δικαιούχοι αποζημίωσης ειδικού σκοπού, αναλογικά για το διάστημα που τίθενται σε αναστολή, υπολογιζόμενης επί του ποσού των 534 ευρώ μηνιαίως. Για το ανωτέρω χρονικό διάστημα καλύπτονται αναλογικά από τον κρατικό προϋπολογισμό και οι πλήρεις ασφαλιστικές εισφορές, υπολογιζόμενες όχι στα 534 ευρώ, αλλά στον ονομαστικό μισθό του εργαζομένου. Τώρα, γιατί τα λέω όλα αυτά, κύριε Μουλκιώτη; Έχω απαντήσει σε πολλές ερωτήσεις σας και πραγματικά, πρέπει να παραδεχθώ ότι είναι νηφάλιο το ύφος και η διατύπωσή σας. Μου έκανε μεγάλη εντύπωση το εξής. Αναφέρεστε στην ερώτησή σας σε δήθεν μέτρα. Δήθεν μέτρα όλα αυτά; Κοντά στα 40 δισεκατομμύρια ευρώ κοντεύουμε να ξοδέψουμε για τη στήριξη επιχειρήσεων και εργαζομένων μέσα σε δύο χρόνια, σε μια χώρα η οποία είναι χρεωμένη μέχρι το λαιμό. Ο κ. Βιλιάρδος από πίσω σας, που βλέπω ότι κουνάει το κεφάλι του, το έχει γράψει αρκετές φορές, έχει γράψει για το δημόσιο χρέος στη χώρα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού]] Τώρα, για να έρθω στο συγκεκριμένο θέμα, η ερώτησή σας αφορά σε μία πολύ συγκεκριμένη κατηγορία εργαζομένων. Συγκεκριμένα, όπως λέτε, αφορά στις εργαζόμενες και στους εργαζόμενους για λογαριασμό μεγάλων ομίλων καλλυντικών που απασχολούνται σε επιχειρήσεις που προωθούν τα εν λόγω καλλυντικά και διαχειρίζονται τα stands μέσα στα καταστήματα καλλυντικών. Σύμφωνα με την ενημέρωση των αρμόδιων υπηρεσιών του Υπουργείου Εργασίας και του Σώματος Επιθεώρησης Εργασίας, υπάρχουν διαφορετικές και διακριτές κατηγορίες εργαζομένων που απασχολούνται μέσα σε ένα πολυκατάστημα, σε ένα κατάστημα καλλυντικών ή σε ένα mall. Υπάρχει μία πρώτη κατηγορία εργαζομένων που απασχολούνται σε ένα κατάστημα λιανεμπορίου, το οποίο λειτουργεί με δικό του ΑΦΜ μέσα σε ένα μεγάλο πολυκατάστημα. Υπάρχει και μία δεύτερη κατηγορία εργαζομένων, που οι φυσικοί τους εργοδότες είναι αυτοί ακριβώς που λέτε στην ερώτησή σας, μεγάλοι όμιλοι καλλυντικών, αλλά η δουλειά τους είναι, όπως λέτε, να διαχειρίζονται τα stands μέσα στα καταστήματα καλλυντικών. Στην πρώτη περίπτωση έχουμε ένα ξεχωριστό νομικό πρόσωπο, δηλαδή, εργαζομένους σε ένα κατάστημα λιανικής πώλησης που λειτουργεί μέσα σε ένα πολυκατάστημα και μπορεί να πουλάει, για παράδειγμα, είδη ένδυσης, υπόδησης ή και καλλυντικά, όπως στην ερώτησή σας. Στη δεύτερη περίπτωση έχουμε εργαζόμενους που είναι πίσω από τα stands και κάνουν μία προωθητική ενέργεια ενός προϊόντος. Αυτό είναι, πράγματι, κάτι τελείως διαφορετικό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Κύριε Μουλκιώτη, όπως καταλαβαίνετε, το κρίσιμο στοιχείο αφορά στο ποιος είναι ο φυσικός εργοδότης των εργαζομένων στα stands των καλλυντικών. Όπως εσείς αναφέρετε, ο φυσικός τους εργοδότης είναι οι μεγάλοι όμιλοι καλλυντικών, οι οποίοι, σύμφωνα με την ερώτησή σας - επαναλαμβάνω mot à mot - είχαν αύξηση τζίρου στο εννεάμηνο Απρίλιος - Δεκέμβριος 2020, συγκριτικά με το ίδιο εννεάμηνο του 2019. Όπως γνωρίζετε, οι εταιρείες που έχουν αύξηση του τζίρου τους μέσα στο 2020, δεν ανήκουν - και δεν πρέπει να ανήκουν κιόλας - , δεν είναι πληττόμενες επιχειρήσεις αυτές, διότι αύξησαν τον τζίρο τους και δεν μπορούμε να πάμε και σε αυτές.
Οι εργαζόμενοι, κύριε Υπουργέ;
Προφανώς, δεν θα ανήκουν στην κατηγορία των πληττομένων επιχειρήσεων. Συνεπώς, και οι εργαζόμενοι σε αυτές τις επιχειρήσεις που έχουν αύξηση του τζίρου δεν καλύπτονται από την αποζημίωση ειδικού σκοπού. Ένα πράγμα που δεν κατάλαβα στην ερώτησή σας είναι το εξής: Έχουν μείνει άνθρωποι χωρίς μισθό; Αυτό είναι το πιο ξεκάθαρο, δεν είναι αν πήραν αποζημίωση ειδικού σκοπού ή όχι. Θα σας πω στη δευτερολογία μου σε λίγο ότι δεν υπάρχει καμμία τέτοια καταγγελία ούτε στο ΣΕΠΕ ούτε πουθενά αλλού, σε κάποια υπηρεσία του Υπουργείου. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υφυπουργού]] Εν πάση περιπτώσει, θα απαντήσω στη δευτερολογία, γιατί ξεπέρασα και πάλι τον χρόνο μου.
Κύριε Μουλκιώτη, έχετε τον λόγο για τρία λεπτά.
Κύριε Υπουργέ, δεν ξέρω γιατί εκπλήσσεστε για τη διατύπωση. Ναι, όταν λέει για εξορθολογισμό και ότι πήραμε μέτρα, αυτά είναι δήθεν μέτρα, γιατί μένουν πενήντα χιλιάδες επιχειρήσεις εκτός, αλλά αυτές οι επιχειρήσεις έχουν εργαζόμενους. Επαναλαμβάνω, έχουν εργαζόμενους και μένουν εκτός. Έχουν θέμα. Αυτό είναι το βασικό. Εδώ είναι το ζήτημα, λοιπόν. Υπάρχουν για τα shop in the shop, όπως συγκεκριμένα είπαμε, πολλές καταγγελίες και πολλά αιτήματα και ερωτήματα στο Υπουργείο. Υπήρξε και η πληροφορία ότι στην προηγούμενη πολιτική ηγεσία είχε τεθεί το θέμα τώρα τελευταία. Είχε τεθεί το θέμα, αυτό το ζήτημα, για το shop in the shop, για αυτούς τους εργαζόμενους. Έχει, νομίζω, τη δυνατότητα το Υπουργείο να ελέγξει εάν οι εργαζόμενοι δικαιούνται το επίδομα, είτε βλέποντας την «ΕΡΓΑΝΗ» όπου δηλώνεται ο τόπος εργασίας του εργαζόμενου είτε με υπεύθυνη δήλωση του εργοδότη και έλεγχο εκ των υστέρων, όπως επίσης και του ΚΑΔ. Γιατί εδώ ουσιαστικά είναι ο ΚΑΔ, εάν είναι πληττόμενος ή μη πληττόμενος ΚΑΔ. Όμως, με την τροπολογία και τα μέτρα τα οποία ελήφθησαν πλείστοι ΚΑΔ εξαιρέθηκαν και σωστά και υπάρχει και η ανάλογη διαδικασία. Όμως, εδώ έχουμε ένα θέμα με αυτούς τους εργαζόμενους. Γιατί εμείς θεωρούμε ότι είναι προκλητικό εν μέσω εξελίξεων που βλέπουν το φως της δημοσιότητας και αφορούν διάφορα ζητήματα, αυτοί οι άνθρωποι να μένουν σε μία κατάσταση προβληματική. Ναι, πράγματι, αυτοί δουλεύουν στα stands. Γνωρίζουμε πώς είναι. Και το δημόσιο λέει για κάποιους λόγους «κλείνουμε». Όμως, εκεί υπάρχει πρόβλημα και όσες επιχειρήσεις που κόπηκαν απ' αυτές πρέπει πλέον να συντηρήσουν μόνες τους το μισθολογικό κόστος του προσωπικού τους. Έχουν θέμα και επειδή έχει τεθεί σε αναστολή το άλλο προσωπικό. Είναι επιχειρήσεις, λέει, ανοιχτές, που ξεκίνησαν να λειτουργούν πριν από τον Γενάρη του 2018, δεν άνοιξαν υποκαταστήματα μετά από τον Απρίλιο του 2019, αλλά παρ' όλα αυτά είχαν αύξηση τζίρου. Το λέμε, είχαν αύξηση τζίρου συγκριτικά με το 2019, χωρίς όμως να υπάρχει μέριμνα για παράπλευρες απώλειες. «Τρέχουν» οι παράπλευρες απώλειες. Το Υπουργείο Οικονομικών μπορούσε, σε συνεργασία βέβαια και μετά από δική σας παρέμβαση, να εξαιρέσει ΚΑΔ συγκεκριμένους. Και θα σας πούμε συγκεκριμένους ΚΑΔ και θα σας πούμε γιατί. Υπάρχει απόφαση, κύριε Υπουργέ, η 13/179 ΦΕΚ Β΄ 1200/29-3-2021 που τροποποιεί την υφιστάμενη ΚΥΑ για τις αναστολές και τις διαδικασίες με τους ΚΑΔ. Και λέει στην παράγραφο γ΄ μάλιστα αυτής της συγκεκριμένης απόφασης «εξαιρούνται συγκεκριμένοι ΚΑΔ από 1-3-2021 για επιχειρήσεις με κύριο ή δευτερεύοντα ΚΑΔ» και είναι οι 85.10.10.0, 85.20.10.0, 85.31.0.0, 85.31.10.0. Δεν εξετάζονται τα κριτήρια της υποπερίπτωσης β΄ και μπορούν να πάνε σε αναστολή συμβάσεις εργασίας των εργαζόμενων κατά τα οριζόμενα στην παράγραφο α΄, σύμφωνα με τις διατάξεις. Δηλαδή, η ΚΥΑ η προϋφιστάμενη τροποποιήθηκε προκειμένου επιχειρήσεις με ΚΑΔ που σας ανέφερα να ενταχθούν σε αυτήν τη διαδικασία. Μπορεί αυτή η λύση να δοθεί. Αυτό ζητάμε. Είναι κόσμος ο οποίος πλήττεται αυτήν τη στιγμή. Ποιος είναι ο ΚΑΔ ο συγκεκριμένος, κύριε Υπουργέ; Ακούστε να δείτε και πώς τον αναφέρουν κιόλας οι διαδικασίες. Ο ΚΑΔ είναι 70.22.0.0.0.0 και λέγεται «δραστηριότητες παροχής επιχειρηματικών συμβουλών και άλλων συμβουλών διαχείρισης». Έτσι βγαίνει αυτός ο ΚΑΔ. Και τις αποκλείει αυτές τις επιχειρήσεις οι οποίες απασχολούν αυτούς τους ανθρώπους. Εμείς θεωρούμε ότι πρέπει να υπάρχει μια πολιτική βούληση γι' αυτούς τους ανθρώπους που έχουν αυτήν τη μεταχείριση. Δεν μπορεί να μένουν έρμαια σε μια τέτοια διαδικασία. Αυτό είναι το θέμα, κύριε Υπουργέ, οι εξαιρέσεις με την ορθολογικοποίηση που - υποτίθεται - υπήρξε. Γι' αυτό λέμε «δήθεν». Γιατί βγαίνουν τόσες χιλιάδες επιχειρήσεις εκτός, με τους ΚΑΔ που φαίνονται μη πληττόμενοι, αλλά είναι και πόσες χιλιάδες εργαζόμενοι. Είναι αυτονόητο αυτό. Γι' αυτόν τον λόγο το λέμε, μην παραξενεύεστε. Με αυτήν την έννοια οφείλω να δώσω και τη συγκεκριμένη εξήγηση. Εμείς, λοιπόν, ζητάμε από την Κυβέρνηση να το δει αυτό, αν δεν το έχει δει. Γιατί οι πληροφορίες μας είναι ότι υπάρχουν πλείστα όσα αιτήματα και σε κάθε περίπτωση θα τα συλλέξουμε και θα τα υποβάλουμε πάλι στο Υπουργείο, για να δείτε πώς μπορεί η όλη διαδικασία να λάβει μια τροπή θετική για τους εργαζόμενους που έχουν πρόβλημα. Ευχαριστώ πολύ, κύριε Πρόεδρε, και για την ανοχή.
Να είστε καλά, κύριε Μουλκιώτη. Κύριε Τσακλόγλου, και για εσάς τρία λεπτά.
Ευχαριστώ, κύριε Πρόεδρε. Αξιότιμε κύριε Μουλκιώτη, καταλαβαίνετε κι εσείς ότι πληττόμενοι με αύξηση τζίρου…
Χωρίς να διαφωνώ με ό,τι είπατε, κύριε Υπουργέ, για τα μέτρα που έχουν ληφθεί και τα λοιπά. Εξάλλου, τα έχουμε ζητήσει, έχουν υιοθετηθεί και πράγματι έχουν γίνει. Λέμε, όμως, για κάποια θέματα που μένουν κενά, με αυτήν την έννοια. Με συγχωρείτε.
Απλά αυτό που λέω είναι ότι πληττόμενοι με αύξηση τζίρου είναι αυτό που λένε οι Βρετανοί «contradiction in terms», δηλαδή αυτό που λέμε «εσωτερική αντίφαση» στα ελληνικά. Αυτός είναι ο λόγος για τον οποίο είπα ότι αυτό που λέτε για δήθεν εξορθολογισμό απλά δεν στέκει στη συγκεκριμένη περίπτωση. Σχετικά με την αναστολή συμβάσεων εργασίας των εργαζομένων κατά τον μήνα Μάρτιο του 2021, οι επιχειρήσεις - εργοδότες που πλήττονται βάσει ΚΑΔ που ορίζονται από το Υπουργείο Οικονομικών μπορούν να θέσουν σε αναστολή τις συμβάσεις εργασίας των εργαζομένων τους με υπεύθυνη δήλωσή τους στο πληροφοριακό σύστημα «ΕΡΓΑΝΗ», σύμφωνα με τους όρους και τις προϋποθέσεις της κοινής υπουργικής απόφασης του Μαρτίου. Οι εργαζόμενοι των οποίων οι συμβάσεις τίθενται σε αναστολή είναι δικαιούχοι αποζημίωσης ειδικού σκοπού κατ' αναλογίαν των ημερών διάρκειας της αναστολής των συμβάσεών τους με βάση υπολογισμού το ποσό των 534 ευρώ που αντιστοιχεί σε όλο τον μήνα Μάρτιο. Επίσης, τους παρέχεται πλήρης ασφαλιστική κάλυψη επί του ονομαστικού μισθού. Τα ανέφερα και στην πρωτολογία μου αυτά. Ερχόμαστε τώρα στις επιχειρήσεις που αναφέρετε με την ερώτησή σας. Οι όμιλοι καλλυντικών οι οποίοι παρουσιάζουν αύξηση του κύκλου εργασιών τους από την 1η Απριλίου 2020 ως την 31η Δεκεμβρίου του 2020 σε σχέση με τις αντίστοιχες περιόδους του 2019 προφανώς δεν θεωρούνται πληττόμενες επιχειρήσεις και δεν δύνανται να θέσουν σε αναστολή τις συμβάσεις εργασίας των εργαζομένων τους. Θέλω από αυτό το Βήμα να διαβεβαιώσω ότι, σε περίπτωση που παρατηρηθούν φαινόμενα μη καταβολής μισθών των εργαζομένων σε αυτές τις επιχειρήσεις, το Υπουργείο Εργασίας και το ΣΕΠΕ θα εφαρμόσει στο ακέραιο την υφιστάμενη εργατική νομοθεσία. Όμως, όπως είπα και στο τέλος της πρωτολογίας μου, σύμφωνα με τις πληροφορίες που έλαβα τόσο από το ΣΕΠΕ όσο και από τις υπηρεσίες του Υπουργείου Εργασίας, μέχρι στιγμής δεν έχει υπάρξει καμμία αντίστοιχη σχετική καταγγελία. Αν τυχόν έχετε κάποια τέτοια πληροφορία, θα ήμουν υπόχρεος αν μπορούσατε να μου την παρέχετε. Σας ευχαριστώ πολύ.
Και εμείς ευχαριστούμε. Καλή συνέχεια και στους δύο. Κυρίες και κύριοι συνάδελφοι, ολοκληρώθηκε η συζήτηση επίκαιρων ερωτήσεων. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.55' λύεται η συνεδρίαση για τη Δευτέρα 12 Απριλίου 2021 και ώρα 14.00΄, με αντικείμενο εργασιών του Σώματος: Κοινοβουλευτικό έλεγχο, συζήτηση επικαίρων ερωτήσεων. Σας ευχαριστώ όλους μέσα και έξω από την Αίθουσα. Καλό Σαββατοκύριακο! Η Παναγιά μαζί σας!